
Când autobuzul părăsi Christchurch, îndreptându-se spre sud, 
spre câmpiile Canterbury, Rowena Fotheringham simti că aici, în 
sfârșit, pierduse și ultima legătură cu viaţa ei dinainte. Siguranţa 
financiară a noului ei trai se măsura în suta de lire pe care o avea 
în portofel. 

Când îi spusese fratelui ei, inainte să plece din Anglia, că nu va 
depune nici un ban la banca din Noua Zeelandă, el crezuse că-și 
pierduse minţile și-i spusese: 

— Chiar dacă vrei să continui cu ideea asta nebunească, Rowena, 
trebuie să ai un colac de salvare, o rezervă în caz de urgență. 

Ea scuturase din cap, nu cu încăpățânare, ci cu convingerea că 
se gândise foarte bine la asta. 

— Leicester, dacă am bani cu mine, am să mă comport în 
consecinţă, și oamenii vor vedea asta. Mi-aș cumpăra haine scumpe 
când aș avea nevoie de ele, aş comite extravagenţe... și trebuie să 
aflu dacă ceilalți mă plac pentru ceea ce sunt, sau pentru ceea ce 
am. În plus, chiar dacă nu aș vrea să-mi demonstrez asta, oricum e 
mai bine să plec acum. Margot o să primească atenţia ce i se cuvine, 
ca soţie a ta. Ştii că oamenii din sat vin încă la mine pentru tot. Dacă 

sunt la douăzeci și trei de mii de kilometri depărtare, Margot va 
deveni cu adevărat o Fotheringham. 

Leicester o privise plecând plin de presimțiri rele. 

Margot spusese cu nostalgie, când se întorseseră dinspre 
priveliștea vaporului care părăsea portul Southampton: 

— Cred că trebuie să-și găsească singură salvarea, dar... îmi vine 
să-l omor pe Geoffrey. Ar fi fost destul de grav dacă i-ar fi spus 
Rowenei că a iubit-o odată, dar că acum i-a furat minţile altcineva, 
dar să-i spună că în primul rând a ales-o pentru banii ei, e de-ajuns 
să facă orice femeie să se îndoiască de puterea ei de atracţie. 

Dar asta era acum de domeniul trecutului. Rowena avea suta ei 
de lire, un cufăr și două valize de haine de foarte bună calitate, deși 
nu tocmai noi în compartimentul pentru bagaje al autobuzului și 
călătorea spre o nouă slujbă. 

Spera ca doamna Lance Beechington să-i semene întrucâtva. 
Rowena răspunsese unui anunţ pentru o domnişoară de companie 
doritoare să citească unei persoane care-și pierduse vederea, la una 
dintre cele mai vechi ferme din South Canterbury, Tawhai Hills. 

În orice caz, va trebui să mai îndure puţin. Doamna Lance 
Beechington încheiase tratativele prin telefon şi păruse înfricoșător 
de evazivă, dând indicaţii pe tonul cuiva care credea că toată lumea 
auzise de Tawhai Hills. Probabil, femeia nu ieşise niciodată în viaţa 
ei din district. 

Rowena se străduise să pară cât mai profesionistă și confirmase 
într-o scrisoare acceptarea postului și data sosirii ei. 

Acum, că flacăra hotărârii nestrămutate mai pălise, Rowena se 
temea. Când ai avut dintotdeauna un cămin încântător, ca Ainsley 
Dene, era oarecum înfricoşător să fii pe cont propriu, să 
călătorești într-un loc despre care nu știai absolut nimic, într-o 
tară străină. 

Privi pe geam; poate că locurile acestea nefinisate și tinere 
aveau frumuseţea lor, dacă ar fi avut dispoziţia să o aprecieze. Nu 

că orașele erau nefinisate, găsise că Wellington și Auckland erau 
minunate, iar Christchurch ar fi putut fi foarte bine un oraș englez, 
dar vastitatea lor o îngrozea. 

Întinderea imensă a pășunilor, drumurile prin prundișuri care 
conduceau prăfuite la autostrada principală, pavată, în estul căreia 
era marea, iar la vest, versanţi impresionanţi de munţi, 
neînduplecaţi și înveliţi în zăpadă, despre care cineva spusese că 
erau denumiți Alpii de Sud, toate se scăldau într-o imensitate care 
o făcea să se simtă pierdută și insignifiantă. 

Ura terenul întins, oricum. Câmpiile acelea puteau să reprezinte 
o bogăţie pentru cereale și oi, dar erau atât de monotone, 
kilometru după kilometru întins, fără vreo adâncitură sau 
cotitură... întrerupte doar de albii de râuri care păreau acri întregi 
de jgheaburi erodate de canale adânci, neorânduite din cauza 
sălciilor cu rădăcini uriașe, aplecate peste balustradele podurilor — 
amintind de potopuri. 

Oamenii coborau și urcau în autobuz la ceea ce păreau ferme 
foarte izolate, sau orășele răvășite. Apoi trecură și pe lângă un grup 
de case mai atractive, cu o mică bisericuţă alăturată, din stinghii de 
lemn, și o școală cu grădină strălucitoare. Dar fu ceva întâmplător 
şi nepotrivit cu restul peisajului. 

Autobuzul opri, zguduindu-se. Şoferul se uită la Rowena: 

— Aţi spus că vreţi să coborâţi aici. 

Ea privi pe geam. Cinci drumuri se întâlneau la răscruce, 
străjuite de iarbă înaltă și prăfuită. Nu se zărea nici o casă sau măcar 
un hambar pentru fân. 

— Nu se poate, spuse ea. Eu vreau să ajung la Beechington 
Crossroads. Trebuie să mă aștepte cineva. 

— Aici este, cucoană. Uitaţi indicatorul: Tawhai Hills. Trebuie să 
sosească din clipă în clipă. Probabil că Forrest e reținut. 

Tonul omului era nonșalant, la cealaltă extremă, Rowena pufni 
înțepată: 

— Cine e Forrest? 

— Tipul pentru care urmează să lucraţi! 

— Voi lucra pentru o anume doamnă Lance Beechington. 

— Forrest este nepotul ei. O să sosească în curând. Nu vă faceţi 
griji. În clipa următoare o să vedeţi un nor de praf. Ăsta o să fie el. 

Nedumerită, Rowena se dădu jos din mașină, aşteptă să-i 
descarce bagajele și fu indignată când omul refuză bacșișul pe care 
i-l oferi. 

Privi plină de speranţă dincolo de indicator, căutând norul de 
praf. Auzise că neozeelendezii nu se omorau cu oficialităţile, dar 
asta era prea de tot. 

O jumătate de oră mai târziu, încă aștepta, îmbufnată. Își 
acordase singură acea limită de timp. Acum, se va duce în căutarea 
unei locuințe cu un post telefonic și o să-i sune pe acești 
extraordinari Beechington. Își spuse că nu trebuia să fie prea 
țâfnoasă, poate li se stricase mașina, poate făcuseră pană, sau poate 
se îmbolnăvise cineva pe neașteptate... puteau fi o sută de motive. 

Rowena își luă bagajele și se mută bălăbănindu-se la marginea 
drumului, lângă un şanţ foarte uscat. Aici, cufărul ei avea să fie la 
adăpost de prădători, aşa că-l cobori în şanţ, la fel procedă și cu 
cele două valize. 

Își luă geanta și săculeţul de mână și plecă. Cu siguranță, după 
colț va găsi o locuință mai apropiată de Tawhai Hills, care, după 
cum spunea indicatorul, se afla la zece kilometri. 

Avea dreptate. Iată o poartă, dacă se putea numi așa. Scheletul 
unei tăblii de pat din fier ruginit atârna în derivă de o frânghie, 
barieră simbolică ce dădea spre un drum cu făgașe, care ducea la o 
casă nevopsită și abandonată. 

Rowenei i se strânse inima. Nu avea cine să locuiască aici. Dar 
pe măsură ce se apropie de ușa de la intrare, văzu că era deschisă. 
Privi de jur-imprejur. Nu existau cabluri pentru telefon, nici lumină 
electrică! 

Bătu timid la ușă. Auzi pași și o siluetă se zări încet... 
șleampătă, neimbietoare și, cu siguranță, nespălată. Rowena nu-i 
putea ghici vârsta. Avea ochi strălucitori, ascunși sub păr și-i lipsea 
jumătate din dinți. 

Deznădăjduită, Rowena începu să explice. Femeia râse pe 
înfundate: 

— Ei bine, se pare că trebuie să mergi pe jos, nu-i așa, scumpo? 
Dar nu-ţi face griji, există o cărare din spatele casei mele. Pe acolo, 
nu sunt mai mult de trei kilometri. Trebuie să fie cineva la Tawhai. 
Vino, te conduc. 

O conduse pe Rowena printr-o casă incredibil de murdară, care 
părea locuită de zeci de pisici, apoi o duse într-o curte de fermă de 
nedescris, și printr-o altă poartă rahitică. 

— N-ai cum să ratezi cărarea, scumpo.... e flancată de sălcii și de 
cocini de porci. Urmează pârâul. E o plimbare minunată. Ta-ta. 

Rowena repetă mecanic „ta-ta“ și porni îndârjită la drum. Cel puţin 
primul și cel de-al doilea gard aveau pârleazuri, șubrede și nesigure, 
aşa că le trecu grijulie, bucuroasă că purta o rochie cu pliuri. 

Printre oile și porcii care scurmau pretutindeni pământul, avea 
să ajungă cu pantofii într-o stare jalnică, dar nu avea de ales. Înainta 
cu greu. 

Că urma pârâul, nu era o descriere tocmai fidelă a cărării. 
Uneori îl traversa, se întorcea înapoi și apoi o lua din nou înainte, 
printre pietre ascuţite în care Rowena își răni glezna. Îi era foarte 
cald, îi era sete și avea o dispoziţie foarte proastă. 

Dintr-o dată, cărarea părăsea albia pârâului, traversând o 
câmpie întinsă presărată cu pomi. Rowena privi gardul. Ultimul nu 
avusese nici o barieră, un biet sac vechi, atârnat de o proeminență 
a sârmei ghimpate. Acesta nu avea nimic, iar sârma era bine întinsă 
şi nouă. Rowena simţi cum i se rupe fusta când trecu peste ea. 

Parcursese deja trei sferturi din drum, când auzi ceva. Înainte să 
se uite, ştiu ce însemna, fiind născută și crescută la ţară. 

În mod normal, vederea unui taur n-ar fi larmat-o pe Rowena, 
dar acesta însemna necaz. Venea direct spre ea, deși era încă la o 
distanță considerabilă. 

Nu era departe de cotitură și de sălcii. Rowena putea să alerge 
asemenea unei căprioare, și așa și făcu. Slavă Domnului că nu era 
la deal, dar îi era foarte cald și era obosită... și îngrozită. Nu 
îndrăzni să se uite în jur... nu trebuia decât să ajungă la copaci, să 
se poată ascunde și apoi să se caţere într-unul. Taurul câștiga teren 
văzând cu ochii. 

Simţea că plămânii îi explodează. Ajunse la primul copac, făcu o 
mișcare bruscă pentru a evita coliziunea și apoi văzu cum taurul trece 
ca o vijelie, apoi se oprește frustrat. Se întoarse și zbură spre următorul 
copac. Avea crengi joase și era mai aproape de gardul de hotar. 

Din senin, realiză că animalul se năpustise cu copitele de 
cealalată parte a gardului. Sări, prinse o creangă și reuși cumva să 
se caţere în copac. 

Conștientiză în tăcere celelalte lucruri care se întâmplau, ca și 
cum n-ar fi avut importanță pentru ea. Nu-i păsa decât că era 
deasupra nivelului periculos; inima îi bătea să-i sară din piept, 
plămânii o torturau, iar urechile îi ţiuiau. Jos, taurul răgea furios. 

Hotări să caute o creangă mai sus, mai rezistentă; se ridică și se 
aruncă pe următoarea, privind jos. Era chiar deasupra gardului. Cu 
puţin noroc, poate reușea să sară din copac. Dar înainte de asta, 
trebuia să-și recapete suflul, să se asigure că pe câmpia următoare 
nu mai era nici un animal și să se roage cu toată ființa că taurul nu 
se pricepea la sărit gardul. 

Apoi se auzi o voce: 

— Hei, tu, din copac! 

Rowena se chinui să vadă printre frunze. Vocea continuă: 

— Ar trebui să-ţi iei un bilet la loto. N-am cunoscut pe cineva mai 
norocos! 

Rowena simţi cum clocotește de furie. Norocoasă! 

Proprietarul vocii apăru în raza ei vizuală. Era brunet și înalt, 
călare pe o iapă magnifică, dacă Rowena ar fi fost în măsură să 
aprecieze cabaline. Poate c-ar fi trebuit să-i mulțumească... avea 
senzația că aruncase ceva și luase taurul în stăpânire. Oricum, în 
cea mai mare parte, se salvase singură, așa că nu-i va spune decât 
ce credea despre... El vorbi primul, și tonul lui denota o mânie 
dusă la apogeu. 

— Când te dai jos de acolo, spuse el, înverșunat, ai să-mi spui ce 
naiba cauţi să te plimbi pe pajiști cu tauri cu pedigree. Există 
modalităţi de sinucidere mult mai plăcute! 

Rowena inspiră adânc și-l lăsă să-și termine predica. 

— Crede-mă că nu mă plimbam. Încercam să-mi găsesc drumul. 
Îmi căutam angajatorul, care ar fi trebuit să vină să mă ia. Am 
primit o slujbă de la o creatură vagă, care nu știe îndeajuns încât 
să mă întâmpine acolo unde am stabilit, chiar și după ce am 
confirmat ora sosirii printr-o scrisoare. Am fost părăsită la o 
răscruce, în mijlocul pustietăţii, de către un oarecare șofer de 
autobuz, care m-a sigurat că cineva va sosi din clipă în clipă. După 
ce am așteptat o jumătate de oră, mi-am aruncat bagajele într-un 
şanţ, am găsit o casă... presupun că se poate numi casă... din care 
a ieşit o țărancă idioată! Mi-a spus s-o iau pe scurtătură, m-am 
căţărat pe garduri ghimpate, m-am strecurat pe sub altele, am sărit 
pârleazuri, mi-am rănit picioarele și mi-am stricat pantofii! Am avut 
grijă s-o întreb pe idioata pe care am menţionat-o mai devreme 
dacă nu voi încălca proprietăţi, iar ea m-a asigurat că în Noua 
Zeelandă, nu poate fi vorba de așa ceva. Toată lumea se duce peste 
tot. Nu e de mirare că nu aveţi indicatoare, nu aveţi nevoie de 
ele... ţineţi tauri sălbatici şi nimeni nu se deranjează să avertizeze 
restul lumii despre ei. Și apoi, mă întâlnesc cu un ţărănoi extrem 
de nepoliticos și de nesimţitor, care mă înjură și crede că n-am 
avut altceva de făcut decât să ies la plimbare, spunându-mi că sunt 
„norocoasă“! 

Se opri, rămânând fără suflare. Bărbatul pufni în râs. Dacă ar fi 
avut la îndemână ceva, Rowena ar fi aruncat după el; nu se mai 
simţise vreodată atât de primitiv de sălbatică. 

El se apropie mai mult de gard. Zâmbea într-un fel atât de 
iritant, încât Rowena ar fi dat orice să-i şteargă zâmbetul de pe faţă. 
Privi în sus. 

— Înainte să mai continuăm cearta asta, ar fi mai bine să cobori 
pe partea dreaptă a gardului. Haide! 

Nu avea de ales, așa că îi dădu ascultare. EI descălecă și spuse: 

— Ai face bine să urci în şaua mea, sau... te temi? 

— Teamă?! Dumnezeule, nicidecum! Vocea Rowenei era plină de 
năduf. Trebuia să-și menţină supărarea, era singura care o ajuta 
până când interviul acesta ridicol lua sfârșit. Trebuia să se bazeze 
pe acest... da, țărănoi, s-o călăuzească spre Tawhai Hills. Era dificil 
să-şi păstreze demnitatea, având în vedere că pălăria îi căzuse, fusta 
i se rupsese, iar tocurile pantofilor se înțeleniseră cu jumătate din 
pământul Noii Zeelande, ca să nu mai vorbim despre ciorapii care 
i se rupseseră într-o mie de locuri! 

Își cobori cu grijă un picior și simţi cum glezna îi este ghidată 
spre șa, iar în clipa următoare, bărbatul o luă în braţe și o puse pe 
pământ. O ţinea de coate, ca și cum s-ar fi temut să nu cadă sau să 
leşine. 

— Acum, cum te cheamă și unde vrei să mergi? 

— Numele meu e Fotheringham și caut Tawhai Hills, spuse ea 
înțepată. 

Bărbatul o privi uluit de sub sprâncenele incruntate. 

— Sfinte Sisoe! Eşti domnișoara Rowena M. A. Fotheringham? 

— Da. De ce? 

Râse din nou. Râsul lui o scotea din minți. 

— Am crezut că ai pe puţin șaizeci de ani... că ești ogârjită și 
costelivă. .. 

Fu rândul ei să-l privească mirată. 

— Ai crezut... doar nu ești vreo rudă de-a viitoarei mele 
angajatoare, nu? 

Chipul lui avea o ironie gravă. 

— Ba da. Sunt nepotul ei. Nepotul ei ţărănoi, Forrest 
Beechington. Iar tu trebuia să vii miercuri, nu marți. 

— Am spus marţi. Am scris chiar și data. Nu se poate să le fi greșit 
pe amândouă. 

— N-am citit scrisoarea ta... cel puţin, nu pe cea de-a doua, 
mormăi el. Am citit formularul pe care ni l-ai trimis. Ochii mătușii 
Lavinia trebuie să fie mai slabi decât credeam. 

Aștepta niște scuze, dar se părea că nu avea să primească. În 
schimb, el spuse cu aerul că se străduiește să îmbunătățească 
lucrurile: 

— Am să te duc la casă și o să lămurim totul. Presupun că n-ai 
mai călărit niciodată, dar e destul de departe, așa că va trebui să 
urci în faţa mea. 

— Cred că mă descurc să rămân în șa, spuse ea, controlându-și 
cât putu vocea. 

Bărbatul părea hotărât să fie dezagreabil: 

— Sper că fusta e destul de largă și că n-o să ţi-o strici. 

— E deja distrusă, spuse scurt Rowena. Trase puţin de ea ca să-i 
demonstreze. 

— Nu numai fusta e distrusă, insistă el, iar Rowena observă cu 
dispreț că de sub fustă îi atârnau șiruri întregi de volănașe 
descreţite din ceea ce odată fusese jupa ei frumoasă din nailon. Se 
aplecă și o smulse cu sălbăticie. 

— Mai mult... spuse el ironic și tinti cu privirea locul de sub copac. 

Rowena se întoarse și faţa i se aprinse de furie. Până când 
ajunsese la copac, trebuie să fi ţinut bine săculețul de mână, dar 
apoi îl scăpase. Poate că taurul se jucase puţin cu el, în timp ce se 
căţărase în copac. Acum, conţinutul era împrăștiat pe o rază 
apreciabilă. 

O cămașă de noapte galbenă, transparentă, era expusă lângă 
gard, un sutien negru se legăna nonșalant într-un scaiete, o perie și 
un pieptene zăceau pe pământ, iar trusa de machiaj și cutia cu 
buretele de baie își pierduseră conţinutul. 

Rowena se uită după geantă și descoperi că încă îi mai atârna de 
brat. 

Forrest Beechington întinse un picior lung peste gard. 

— Te rog, nu te deranja! se repezi Rowena. Le voi considera o 
cauză pierdută. Nu te duce la taurul ăla! 

— Mephy s-a liniștit acum, dădu el din umeri. Taurul se întorsese 
în mijlocul pajiștii și se întinsese pe pământ, blana lui neagră 
strălucind în lumina soarelui ca satinul. 

— Mephy? Ce nume ciudat pentru un taur. 

— Prescurtare de la Mefisto. 

— Ce potrivire! 

Privi fără să comenteze cum bărbatul acela cu sprâncene 
stufoase adună fragilele articole și simţi nevoia să se ciupească, să 
se asigure că nu era un coșmar. Oare bărbatul avea să uite vreodată 
incidentul ăsta stupid și defăimător? Avea să-l treacă treptat cu 
vederea, graţie serviciilor pe care avea să i le aducă mătușii lui, sau 
avea să-i poarte mereu pică? Bănuia că nu se prea dădea în vânt 
după proști. 

Evident, vruseseră pe cineva mai în vârstă ca însoţitoare a 
mătușii, pe cineva cu interese contemporane cu ale ei. O clipă, 
Rowena intră în panică. La urma urmelor, nu avea decât o sută de 
lire și abilitatea de a-și câștiga existenţa și nu vroia să se umilească 
și să scrie acasă pentru bani. Trebuia să păstreze slujba asta... dar 
ce început! 

Domnul Beechington mâna iapa, strângând frâiele cu o singură 
mână, iar cu cealaltă o ţinea atent și impersonal pe Rowena, 
sprijinind-o de el. 

Tăcerea i se părea apăsătoare Rowenei, așa că întrebă: 

— Ce te-a făcut să crezi că sunt atât de bătrână? 

— Scrisul tău. Maniera ta de a pune problema. Numele tău. Am 
asociat cumva numele Rowena cu cineva de vârsta mătușii Lavinia. 
E demodat. Ca și scrisul tău. 

Era adevărat, Rowena știa. Primii ani de școală și-i petrecuse cu 
o guvernantă de modă veche, care o învățase să facă litere 
meticuloase. Şi poate că prima ei scrisoare fusese într-un stil 
pompos pentru că nu mai solicitase niciodată o slujbă. 

Vocea odios de amuzată din spatele ei continuă: 

— Lindsay, nepoata mea, se întreba de la ce vine „M“. Am spus 
că probabil de la „Matusalem“... 

— De la Melisande, râse Rowena politicos. 

— Și „A“-ul? 

Rowena ezită. Probabilitatea ca cineva de aici să asocieze o însoţitoare 
cu lordul Ainsley era foarte mică, dar era mai bine să se asigure. 

— Agatha, minţi ea. 

— Rowena Melisande Agatha Fotheringham! fluieră el. Da, exact 
din epoca victoriană. 

Simti cum pieptul lui rezonează din pricina râsului. 

Făcură o cotitură după o barieră de copaci, ajunseră la un drum 
îngust, asfaltat, și înaintea lor apăru reședința de la Tawhai Hills. 

Rowena fu atât de surprinsă, încât strânse frâiele din mâinile lui 
și iapa se ridică pe picioarele din spate. Când își dădu seama ce 
făcuse, constată că el nu obiectă deloc. Ei bine, fără îndoială, acesta 
era punctul lui sensibil: splendoarea Tawhaiului. 

Avea două etaje și era construit din piatră roșie și împodobit cu 
plante agăţătoare, strălucitoare în culorile tomnatice. 

Grădina cobora sub nivelul drumului și apoi se strecura în 
spatele casei. Un pârâu îngust rătăcea, reflectând culorile vii ale 
florilor. Peste tot erau copaci, mulţi englezi, pe care Rowena îi 
putea recunoaște, iar în spatele lor, ca un fundal solid, un brâu de 
boschete indigene. 

În spatele tuturor, răsărea muntele Tawhai, învelit în tufișuri pe 
versanţii mai joși, apoi, deasupra umerilor cenușii, purta o căciulă 
de zăpadă strălucitoare. 

— E într-adevăr mirific! îi reveni glasul Rowenei. Dacă se 
așteptase la căldură sau apreciere din partea lui, se înșelase. 

— Dacă interiorul s-ar potrivi cu exteriorul! E foarte diferit, 
permite-mi să te previn. 

— Ce vrei să spui, domnule Beechington? 

— Este păstrat cu fanatism, domnişoară Fotheringham. E foarte 
dificil să transporti lucruri aici, și mătușa Lavinia n-a fost niciodată 
obișnuită cu menajul. N-a fost nevoie să-l facă. Întreaga casă e plină 
de praf, covoarele sunt mâncate de molii și de mucegai. Vei fi 
îngrozită. De fapt, n-o să te învinuiesc dacă dai bir cu fugiţii. 
Menajerele nu rămân, fără un număr adecvat de servitoare... nu 
avem decât una, în momentul de faţă, micuța Nelly, care habar n-are 
de nici unele. Mătușa Lavinia nu e persoana care s-o instruiască. 
l-am spus mătușii că ar trebui să-ţi spună toate astea... majoritatea 
însoțitoarelor se așteaptă ca îndatoririle lor să constea, în principal, 
în a răspunde la telefon și la corespondență și la a conduce mașina. 

— Însotitoarea asta, nu, spuse iute Rowena. Voi fi bucuroasă să 
vă ajut cu menajul. 

— Înainte să-ţi iei un angajament, așteaptă să vezi, spuse el pe un 
ton batjocoritor. Nu știu cu ce ai fost obișnuită, dar Tawhai e uriaș. 

Rowena se gândi la casa cu care era obișnuită... nu, 
dimensiunile Tawhaiului n-o îngrozeau. Nu spuse nimic. 

Forrest priponi iapa de un stâlp al gardului, apoi o ajută să 
descalece. Intrară împreună în holul spaţios și întunecos, adăpost 
prielnic pânzelor de păianjen și murdăriei. Forrest Beechington 
aprinse lumina ca să poată vedea mai bine. 

— Vezi? 

„Cu siguranţă, nu vrea să rămân“, se gândi Rowena, și o luă ca 
o provocare. Își aruncă privirea de jur-împrejur. 


ÎNSOȚITOAREA 17 


— Nimic ce nu se poate aranja cu puţin efort, spuse ea cu răceală 
și văzu cum buzele lui se strâng. 

— Ei bine, intră aici. Deschise o ușă care dădea într-o cameră de 
dimineață și apoi spre un cabinet. Am să-ți aduc un coniac. O să te 
pună pe picioare după experienţa cu Mefisto și poate că o să 
amortizeze șocul pe care o să-l ai când o să vezi restul casei. 

Când se opri în faţa cabinetului, vocea Rowenei îl interpelă: 

— Te rog, nu te deranja. Nu am nevoie de nici un coniac. E 
nevoie de mai mult de un taur ca să mă tulbur. 

— Ei bine, spuse el după o scurtă pauză, atunci vino la bucătărie 
şi am să-ți fac un ceai. Presupun că asta n-o să-ți displacă. 

— Nu. Aș vrea o cană de ceai, mulțumesc. Dar mai întâi, n-ar 
trebui s-o cunosc pe măușa ta? 

— Ăsta e un alt lucru care face ca sosirea ta să fie atât de 
inoportună. Nu e aici. E la Christchurch și vine mâine. Va trebui să 
văd dacă te pot caza la soţia unuia din fermieri, sau s-o conving pe 
una din ele să doarmă la noi. 

Rowena sesiză disprețul lui crescând. Halal primire! 

— Sunt capabilă să-mi fac și singură ceaiul. Dacă îmi arăţi care 
cameră va fi probabil a mea, am să-mi aranjez lucrurile și sunt 
sigură că trebuie să ai treburi care te așteaptă. 

Nu avu nici un efect. 

— Oh, am să-ţi arăt unde sunt toate. Vreau și eu un ceai. 

Învăluiţi într-o aură de ostilitate, merseră împreună în 
bucătărie, o încăpere de dimensiuni exagerate, murdară, dar cu o 
instalaţie electrică destul de bună. 

Domnul Beechington părea să se fi îmblânzit, spre surprinderea 
Rowenei; era convinsă că se aștepta ca întregul personal să-i stea la 
dispoziţie la orice oră. Scoase un serviciu mult prea valoros să fie 
ținut într-un dulap de bucătărie, aduse niște biscuiţi cumpăraţi și 
tăie felii de prăjitură cu fructe. 

Neașteptat, dar starea de spirit a Rowenei se îmbunătăți. Poate 
că într-adevăr avusese nevoie de un ceai. Poate faptul că, dintr-o 
dată, casa aceea frumoasă și neîngrijită reprezenta o provocare. Era 
nevoie de ea aici. 

Forrest Beechington își scoase o țigară și se ridică. 

— Ei bine, văzând că nu ești domnișoara Matusalem, ar fi mai 
bine să-mi caut un majordom. 

Sesizând tonul lui, Rowena își pierdu cumpătul: 

— Nu mă mir că e greu să-ţi păstrezi personalul, izbucni ea. Până 
acum, nu sunt prea impresionată de manierele tale față de angajati. 
Cred că ar fi mai bine să mă duci unde mi-am lăsat bagajele și dacă 
în locul ăsta uitat de Dumnezeu există un autobuz cu care să mă 
pot întoarce în oraș, am să-l iau! Cred că ai fi mult mai fericit cu o 
femeie mai în vârstă... cum ai spus? Ogârjită și costelivă! Deși, 
văzând cât de multe are nevoie casa asta ca să intre în râdul lumii, 
mă depășește de ce ai prefera pe cineva mai bătrân. 

— Vrei să știi de ce? 

— Nu în mod deosebit. M-am săturat. E cel mai ciudat loc pe care 
l-am văzut vreodată! Eşti drăguţ să mă ajuţi să plec? 

Gândul amărâtei sute de lire din geantă răsări în mintea 
Rowenei. Însemna o gazdă de categoria a treia... însemna să 
accepte orice fel de slujbă. 

— Nu, spuse proprietarul de la Tawhai Hills. Am spus că am 
senzaţia că ne poţi fi de ajutor. Motivul pentru care preferam ca 
însoțitoarea mătușii să fie mai vârstnică este pur personal și egoist. 

Rowenei i se păru că faţa întunecată și aspră arăta ciudat. 

— Am să-ţi descriu de la început cu acuratețe situaţia. În ultimii 
doi ani, mătușa Lavinia a avut trei însoţitoare. Una foarte tânără, 
una de douăzeci şi ceva de ani și una de treizeci. Dar toate au avut 
ceva în comun... 

— Da? spuse Rowena pe un ton care arăta că nu era câtuși de 
puţin interesată. 


ÎNSOŢITOAREA 19 


— Toate aveau aceeași ambiţie de a deveni stăpâna de la Tawhai Hills. 

— Vrei să spui că... plănuiau să se mărite cu tine! Îl privi 
disprețuitoare. El interpretă corect și ridică mâna, oprind-o să 
continue să-şi arate revoltarea. 

— Ştiu că par încrezut și plin de mine. Știu că te înfurie. Dar nu 
sunt un infatuat. Sunt foarte conștient că, dacă aș avea o slujbă la 
oraș, un salariu, sau dacă aș munci la o fermă, probabil nici o 
femeie nu s-ar uita de două ori la mine, cu atât mai puţin să mă 
urmărească, dar cum sunt moștenitorul acestei moșii și asta atrage 
după sine... Ca urmare... 

— Ca urmare? 

— Ca urmare, de data asta am decis să te devansez și să fiu brutal 
de franc. Trebuie să știi de la bun început că nu-ţi merge cu mine! 

— Nu sunt devastată, spuse Rowena pe un ton indiferent. Nu 
mi-ai spulberat nici o ambiţie. Nu-mi pot imagina nici o cantitate 
posibilă de posesiuni care să te poată facă eligibil în ochii mei, 
domnule Beechington. 

— Eşti departe de orice ispită, domnişoară Fotheringham? E 
imposibil să te lași ademenită de tentaţia bogăției sau a iubirii? 

— Iubire! Vocea Rowenei avea o nuanţă care putea fi scepticism, 
durere sau dispreţ născut din gândul că nu-și putea imagina să 
simtă vreodată tandreţe pentru bărbatul acesta. Un zâmbet slab îi 
atinse buzele. Domnule Beechington, lasă-mă să te asigur că sunt 
imună la iubire! 

— Ce vrei să spui? Vrei să spui că ţi-ai ars degețelele și acum 
crezi că ești imună? Sau că... ești deja implicată sentimental cu 
altcineva? 

Ultimele lui cuvinte declanșară ceva înăuntrul Rowenei. O 
nevoie disperată de a se înarma împotriva altor insulte... căci 
simțea de pe acum că viaţa ei și Tawhai Hills aveau să devină legate. 
Va fi în siguranță, nu-i așa, dacă Forrest credea că era îndrăgostită 
de cineva. 

— Ultima ta încercare e corectă, domnule Beechington. Nu sunt 
încă logodită oficial, dar sunt pe aproape. Nu-i așa că e păcat că nu 
rămân... din moment ce te-ai fi simţit atât de în siguranţă? 

Se măsurară din priviri. Vocea lui fu blândă, dar hotărâtă: 

— Să ştii că vei rămâne. Astăzi, nu mai e nici un autobuz spre 
oraș. Mă duc să-ți aduc bagajele. Unde sunt, exact, pe marginea 
drumului? 

Rowena ezită. Ei bine, trebuia să rămână acolo în noaptea asta. 

— Sunt într-un șanț mare și secat. În ele e tot ce am, așa că 
nu-mi place să stea la vedere, în mijlocul unui drum părăsit de țară. 

Efectul asupra lui Forrest Beechington fu ciudat. 

— Un şanţ... un șanț mare... într-una din răscruci? 

— Era perfect uscat... spuse Rowena ridicând bărbia. 

— Uscat, da. Dar nu e un şanţ... e albia unui râu. E uscată, 
pentru că apa a fost oprită timp de două zile pentru curăţare, dar 
până acum, trebuie să curgă la debit maxim. Trebuia să i se dea 
drumul la ora trei. 

Înainte să-i poată răspunde, el se năpusti afară din casă și în 
două minute auzi motorul mașinii pornind furios. 

Rowena se așeză. „S-a hotărât“, se gândi ea. „Hainele, 
gablonzurile, actele mele, toate vor fi distruse. Va trebui să rămân 
aici până când pot să-mi încropesc din nou o garderobă...“ 


Capitolul 2 


Rowena nu rămase ca de piatră prea mult timp. Deși calamităţile, 
sub forma hainelor stricate, a ostilităţii și a îngrozitoarei lipse de 
politeţe, îi ieșiseră cale, lâncezeala nu era o solutie. 

Văzu o trusă cu âce pe dulap și-și cusu fusta, își scoase jacheta 
şi-şi suflecă mânecile. În afară de cănile pe care le folosiseră mai 
devreme, în chiuvetă mai erau vase murdare. Cel puţin, putea să se 
ocupe de ele. 

Rutina muncii zilnice o linişti. Nu trebuia să intre în panică. 
Chiar dacă unele lucruri i se stricaseră, multe dintre haine puteau, 
fără îndoială, să fie uscate. Dacă avea suficiente încât să poarte prin 
casă era ceva şi, din moment ce auzise că salariile erau bune aici, va 
putea să înlocuiasă treptat articolele distruse. Se strâmbă la ideea 
de a-și cumpăra haine de pe o frânghie, apoi se privi în oglindă. 
„Acum, eşti o fată muncitoare, Rowena Fotheringham... 
Întotdeauna ai muncit, dar n-ai mai fost niciodată dependentă de 
un Salariu.“ 

Găsi o mătură, aruncă preșurile pe ușa din spate, pe o verandă 
lungă, înţesată pitoresc cu cizme de cauciuc, cizme de fermier, 
căpestre, arme, bucăţi de funii și de lanţuri. 

Simţea că făcuse o treabă notabilă în bucătărie, cu toate că, dacă Forrest 
Beechington avea să observe, probabil nu i-ar fi recunoscut meritele. 

Auzi niște pași; erau prea ușori să fie ai unui bărbat și în clipa 
următoare o voce veselă strigă, chemarea fiind urmată de un 
prietenos „ești acolo, domnişoară Fotheringham?“. În bucătărie 
apăru o fată râzând. Cine era oare? Rowena află imediat. 

— Sunt Nancy Jerrold. Forrest mi-a spus că te găsesc aici... Sunt 
soţia preotului. 

Rowena o privi cu uimire. Ce ţară! Nu-și putea imagina pe 
cineva mai nepotrivit pentru postul de ajutor al vicarului! Tânăra 
avea bucle arămii și ochi surâzători, de orășeancă; purta o rochie 
galbenă și un cardigan asortat. Vântul îi răvășise frumos părul și 
obrajii îi erau mânjiţi de ulei. 

Ea ghici gândurile Rowenei. 

— Nu prea arăt a soţie de preot, nu? Totuși, sunt momente în 
care arăt ca atare. Forrest și Peter meșteresc la mașina noastră, dar 
nu prea-și pun speranţe s-o repare. Mi-au spus să vin aici și să 
telefonez la garajul din oraș. Forrest mi-a spus că probabil te pot 
ajuta să încropești un soi de masă. Ar fi mai bine să dau telefonul 
imediat. 

Dispăru pe hol ca o vijelie și se întoarse într-o clipită. 

— Forrest a spus să nu te deranjezi să faci mai mult de o gustare, 
sunt destule conserve în casă. 

Rowena își ridică bărbia și-i spuse: 

— Şi în frigider sunt destule provizii. Am să pregătesc o cină ca 
la carte. 

— O femeie pe sufletul meu! aprobă doamna Jerrold. Lui Peter 
și mie ne este o foame de lup. 

— Cât crezi că o să mai întârzie? Ca să putem pregăti ceva gustos 
și care să fie gata până vin ei. 

— Cel puţin o oră. 

— Perfect. Ce zici de somon? În frigider e unul foarte mare. 
Deschise ușa frigiderului. Nu știu cine l-a prins... e demn de cartea 
recordurilor, aș spune. 

Soţia preotului privi nu prea impresionată peștele. 

— Oh, nu e prea mare. N-are decât vreo șapte kilograme. Dar 
cred că somonii neozeelandezi sunt mari. Peter a spus asta de mai 
multe ori. 

Începură să taie ceapă, pătrunjel, și curând bucătăria fu 
învăluită într-o mireasmă de somon gătit. Rowena aranjă masa în 
sufragerie, o încăpere încântătoare, acoperită de praf. Oricum, cu 
focul aprins de doamna Jerrold și cu frumoasele aranjamente 
florale pe care mătușa Lavinia trebuia să le fi făcut înainte să plece 
la Christchurch, cu faţa de masă albă ca zăpada și cu argintăria 
sclipitoare, trecea de inspecție și părea chiar îmbietoare. 

Adăugau ultimele detalii la masă, când îi auziră pe cei doi 
bărbaţi venind pe verandă și traversând bucătăria. Rămaseră la 
intrarea în sufragerie. Rowena își ridică privirea și întâlni supriză 
și... Să fi fost oare plăcere?... pe fața lui Forrest Beechington. 
Amândoi bărbaţii adulmecau plini de apreciere. Peter Jerrold era 
scund, gras și roșcat, cu ochi pătrunzători, albaștri și Rowena știu 
chiar dinainte să deschidă gura că era scoţian. 

— E în regulă, iubito, îi spuse el soţiei. N-o să fie atât de scump 
pe cât ne aşteptam. 

— Slavă Domnului! Mașinile enoriașilor îmbogăţesc întotdeauna 
fondurile unui preot. O altă notă de plată de treizeci sau patruzeci 
de lire ne-ar fi dezechilibrat complet bugetul. Îi spunem mașinii 
aceleia „Piatra de moară“. 

Bărbaţii se spălară pe mâini și veniră la masă fără să mai 
zăbovească. Domnul Beechington spuse, în timp ce-i trase scaunul 
Rowenei: 

— Lucrurile tale n-au pătit practic nimic. 

Ea se simţi instantaneu ușurată și-i fu recunoscătoare că n-o 
tachinase în fața Jerroldilor pe tema asta. Aduse supa. Domnul 
Beechington luă lingura și gustă. 

— E de la conservă? întrebă el neîncrezător, privind-o. 

— Cred că pe domnișoara Fotheringham o indignează ideea de 
conservă, răspunse doamna Jerrold pentru ea. Am crezut c-o să 

desfacă una pentru desert, dar nu, a făcut o plăcintă. De acum 
încolo, o să trăiești civilizat, Forrest. 

El zâmbi cu malițiozitate, n-o ridică în slăvi, ci continuă să 
mănânce. Când Rowena le aduse cel de-al doilea fel... feliile 
pufoase, rozalii de somon, artistic tăiate, dar care se topeau la cea 
mai mică atingere, deliciosul sos picant, Peter gemu. 

— Dacă ştiam că urmează asta, nu-mi mai puneam încă o farfurie 
de supă, spuse el. Se uită la domnul Beechington. Ai face bine s-o 
pui pe mătușa ta s-o concedieze ca însoţitoare și s-o angajeze 
bucătăreasă. 

Enigmaticii ochi căprui priviră la Rowena. 

— E o idee... desigur, dacă asta nu e singura ta realizare în 
domeniul culinar. Poate nu te dai în vânt după gătit și ai vrut doar 
să-mi arăţi ce poţi face! 

O provoca. Rowena se hotări să intre în joc. Vocea ei fu glacială: 

— Am studiat știința treburilor casnice, spuse ea. Am o diplomă 
în arta culinară și managementul gospodăriei. Vrei s-o vezi? E în 
cufărul meu. 

Trebuia să rămână fără replică. În schimb, el spuse: 

— Prefer să te încerc în fiecare zi. 

— Să înțeleg că sunt angajată pe post de bucătăreasă? 

— Nu ești angajată pe post de bucătăreasă. Domnul Beechington 
nu-i dădea nici măcar satisfacția de a părea nerăbdător cu ea. 
Mătușa Lavinia te-a angajat ca însoțitoare, și toți dansăm după cum 
ne cântă ea. 

Rowena se ridică, strânse vasele și luându-le de pe masă, se 
gândi: „deci, mătușa Lavinia e un zbir, nu? Ce casă!“ Aduse plăcinta. 
Peste crusta ei rumenită, Forrest Beechington îi zâmbi dintr-o dată. 

— Mult mai convingătoare decât orice diplomă, spuse el. 

Rowena îi zâmbi și ea, dar cu buzele, nu cu ochii. 

Stătură în jurul focului cu cești de cafea, biscuiţi și brânză. Când 
terminară, Rowena se ridică și strânse ceștile. Domnul Beechington 
se ridică în același timp și i le luă din mâini. 

— Tu şi Nancy aţi gătit, Peter și cu mine ne ocupăm cu strânsul mesei. 

Rowena nu catadicsi să protesteze; simţea că în orice dispută cu 
bărbatul acesta, avea să fie înfrântă. Când cei doi se întorceau, 
trebuia să întrebe care erau aranjamentele pentru noaptea aceea. 

Dar nu fu nevoie. Forrest Beechington spuse aspru când 
reveniră: 

— Apropo, Nancy, dacă dorești, poți să ne ajuţi într-o situaţie 
stânjenitoare. Mătușa Lavinia nu se întoarce decât mâine. Vroiam 
s-o instalez pe domnișoara Fotheringham cu soţia unuia din 
oamenii mei. Ce zici, rămâi aici cu Peter peste noapte? 

Soții Jerrold acceptară încântați. Forrest adăugă, cu acea subtilă 
inflexiune de amuzament pe care Rowena o detesta: 

— N-o să-ţi oferim vreo cămașă de noapte de-a mătușii Lavinia, 
Nancy. Îmi imaginez că domnișoara Fotheringham va putea să-ţi 
împrumute ceva mai modern și mai fermecător. Dacă nu, poate că 
fetele au lăsat niște pijamale acasă. 

Rowena se înroși la față. El păru să nu observe și-i spuse: 

— Dacă vrei să vii acum în garaj, o să-ţi dau lucrurile tale. 

Fu uimită când el îi spuse, lângă mașină: 

— Nu le-am cerut să ne ajute, pentru că m-am gândit că te-aș 
putea pune într-o situaţie jenantă... sunt puse toate de-a valma. 
Am ajuns acolo tocmai când apa era pe punctul de a-ţi uda bagajele. 
Am scos repede valizele și nimic de acolo nu s-a udat, dar cufărul 
n-a scăpat. A trebuit să mă zoresc și să-l scot cu un sistem de 
pârghii. În timpul procedurii, debitul de apă l-a luat pe sus și apa a 
pătruns înăuntru. Nu e inundat, totuși, pentru că l-am deschis 
imediat şi am aruncat în mașină tot ce era înăuntru. Apoi am 
coborât în albie să mă asigur că nu s-a pierdut nimic. 

Rowena văzu că picioarele lui fuseseră fără îndoială ude, la fel şi 
manșetele de la pantaloni. 

— Mulţumesc că mi le-ai recuperat și că m-ai scutit de un 
moment jenant în faţa Jerroldilor, spuse ea, înţepată. Tonul ei era 
sarcastic, la fel cum putea deveni și al lui Forrest Beechington. 

El o ignoră. Se aplecă și scoase un braţ de haine. Buzele lui se strânseră: 

— E destul de grav să le expui în faţa unui țărănoi... dar e mult 
mai grav dacă preotul tău te ajută să le pui în ordine! 

Rowena își înghiți un zâmbet. Nu avea să răspundă nici unei 
încercări de prietenie. Devenea mai cordial doar pentru că se 
simţea în siguranță în preajma ei. 

— Nu e preotul meu... sunt anglicană, nu prezbiteriană. 

— Aici, la Tawhai Hills, nu contează. Biserica este anglicană. 
Construită de străbunicul meu, la scurt timp după ce au venit aici. 
Avem slubje prezbiteriene, anglicane și metodiste. Vicarul, preotul 
prezbiterian şi parohul vizitează toţi reședința, ca și fermele. 

Nu trebuia să-i dea de înţeles că-l aprobă, deși în adâncul inimii 
ştia că asta era o biserică aproape ideală. Se opri și luă câteva haine. 

— O să te urmez. Nu ştiu unde este camera mea. 

El mută maldărul de haine în cealaltă mână și o luă nu prea 
blând de încheietură. 

— N-ai de gând să vezi partea amuzantă a lucrurilor, Rowena 
Melisande Agatha Fotheringham? o interpelă el. 

Rowena nu se clinti, arțăgoasă. 

— Există şi o parte amuzantă? 

— Pentru cineva cu simţul umorului, da. Tu n-ai aşa ceva? 

— Ba da... dar se pare că nu e de aceeași firmă cu al tău. Eu râd 
în sinea mea... dar nu de mine însămi. 

Spera să aibă plăcerea să vadă că-l atinsese, dar fu dezamăgită. 

— Eşti mai bătrână decât am crezut prima dată, chicoti el. Fu 
neașteptat. Ai o vioiciune a minţii care înțeapă. Foarte puţini oameni 
tineri au asta. Când te-am văzut cățărându-te în copacul ăla, am crezut 
Că arăţi ca o fetișcană cu picioare lungi, cam de vârsta lui Lindsay. 

— Ei bine, îndrăznesc să spun că majoritatea femeilor par mai în 
vârstă și mai demne, când nu sunt fugărite de tauri lăsaţi în plata 
Domnului! 

— Oh, ei bine, dacă ţii morţiş să mă iei în serios, atunci, să 
mergem, oftă el. 

Camera fu o surpriză plăcută pentru Rowena. Era încântătoare, 
mobilată ca un dormitor, și cineva o primenise de curând. Nu era 
nici o urmă a neglijenței care domnea în restul casei. Evident, 
mătușa Lavinia își amintise măcar să pună să fie curățată pentru ea. 

Ferestrele erau arcuite și dădeau într-o terasă cu balcon, care 
avea draperii. Nu-și putu reține exclamaţia de plăcere, 
îndreptându-se spre ele. 

— Ai o fire romantică, văd, dădu el din umeri. Majoritatea fetelor 
adoră balcoanele. Serenadele și tot tacâmul. Păcat că nu e nimeni 
să cânte la chitară, deși poate reușesc să-i conving pe maori și să 
facă o „haka“ în faţa ferestrei tale... te-ar scoate din toți sperieții! 

Lăsă maldărul de haine pe pat și din ele căzu un plic cu 
fotografii. El ridică plicul. 

— Evident, astea sunt în regulă, dar una din ele căzuse și mă tem 
că n-a mai rămas mare lucru din ea. Am pus-o în revista asta. 
Deschise revista și i-o întinse. 

Chipul lui Geoffrey o privea, strâns și îmbibat cu apă. 

— Mă tem că nu mai poate fi salvată, spuse Forrest. Se uitară 
amândoi la poză. Mâzgălit de-a curmezișul, în colțul din stânga, 
stătea scris: „Cu toată dragostea, Geoffrey“. Contează mult? întrebă 
el, destul de blând. 

— Nu, spuse ea, cu mai mult sentiment decât intenționase. O 
s-o arunc. O aruncă în șemineu. 

— Bietul Geoffrey, spuse neiertător Forrest Beechington. 
Presupun că și pe el l-ai aruncat... l-ai înlocuit, poate, cu celălalt 
bărbat, care a avut bunătatea să te imunizeze la a te mai îndrăgosti 
de altcineva. 

— Ei bine, e un punct de vedere, dădu ea din umeri. Nu vroia 
mila bărbatului ăstuia! Oh, nu. Era mai bine să creadă că-l părăsise 
pe Geoffrey, decât să ştie că lucrurile stătuseră invers. 

Forrest se duse să-i aducă restul lucrurilor. Rowena fu 
bucuroasă să poată examina încăperea la adăpost de privirea lui 
ironică. Întreaga cameră părea redecorată de curând, nu atât de 

curând cum fusese ea angajată ca însoţitoare, dar cu siguranță, 
fusese modernizată mai târziu decât restul casei. 

Când domnul Beechington se întoarse, Rowena spuse, mai mult 
de dragul conversatiei, căci până și tăcerea era antagonică: 

— Decoraţiunile acestea sunt mai recente decât restul casei, 
nu-i aşa? 

El încuviinţă din cap și, pentru o fracțiune de secundă, Rowena 
crezu că vede o umbră traversându-i chipul, o umbră care putea să 
însemne durere. 

— Am redecorat-o acum cinci ani, când am aflat că nepoata mea 
venea mereu aici, să păstreze o conexiune dureroasă cu trecutul. 
Camera asta a aparținut fratelui meu și soţiei sale. Au murit pe 
neașteptate. Penny și Tony au trecut peste asta, dar Lindsay n-a 
putut. Era mai mare și... i-a fost mai greu. 

— A fost o decizie înţeleaptă să distrugi lucrurile care-i aminteau 
de părinţii ei? 

Își dădea seama că asta era camera în care fetiţa ar fi venit să fie 
singură când o apăsau problemele ei copilărești... când o 
înspăimânta vreun coșmar, s-ar fi refugiat în confortabilul pat 
dublu, unde s-ar fi ghemuit între părinţii ei... şi-ar fi amintit cum 
se tolănea alături de frăţiori, de Crăciun, deschizând cadouri, 
răvășind felicitări și beteală și globuri... 

— Nu ştiu dacă a fost înţeleaptă sau nu. Trebuia să încerc ceva. 
Chiar și copiii trebuie să înveţe că moartea face parte din cursul 
vieţii. 

Rowena nu știa dacă era prea dur, sau doar trist. Era o fațadă 
aspră sau un punct sensibil? 

— Dar a continuat să vină și a făcut-o până acum. Ne e dor de ea, 
când vine acasă din vacanță, de la Varsity, şi o voi găsi aici, stând la 
fereastra franceză a balconului. De aceea, i-am spus mătușii Lavinia 
să-ți dea camera asta. E mai bine să fie ocupată. 

— Biata Lindsay! 

Privirea lui feroce și provocatoare o fixă. 

— Nu sunt atât de sigur că are nevoie de compătimire. Are 
nevoie să accepte. A trecut destul de mult. 

— Câţi ani avea când s-a întâmplat? 

— Treisprezece. 

Treisprezece! Vârsta cea mai vulnerabilă. Vârsta când o fetiță era 
pe punctul de a deveni o tânără femeie, când avea nevoie mai mult 
ca oricând de o mamă. 

— Penny e atât de diferită. E veselă, atât de simplă! spuse el. 

— Viața nu e simplă pentru persoanele complexe, domnule 
Beechington, spuse Rowena privindu-l în ochi. În afară de asta, 
nimic nu creează sau încurajează o situaţie mai mult decât 
favoritismele părinţilor sau tutorilor. A cauzat probleme din 
vremuri de mult apuse. Adu-ţi aminte că Isaac îl prefera pe Esau, iar 
Rebeca îl prefera pe Iacov... fapt care i-a înstrăinat pe cei doi fraţi, 
unul a petrecut ani buni în exil. Nici atunci Iacov n-a învăţat lecţia 
și, la rândul lui, l-a preferat pe pe Iosef și i-a întors pe fraţii lui 
împotriva acestuia. Nu am timp de favoritisme. 

Se măsurară din priviri. 

— Eşti hotărâtă să crezi ce-i mai rău despre mine, nu? spuse 
Forrest. Doar pentru că am spus că Penny e atât de diferită, 
presupui că o prefer pe ea. Te sigur că nu e așa. Am făcut mai mult 
pentru Lindsay... a trebuit. 

— Şi probabil ţi-a displăcut, izbucni Rowena. Sau ai simţit că ar 
trebui să-ți fie recunoscătoare! E atât de simplu să simţi partizanatul 
și distruge complet unitatea unei familii. Când vru s-o întrerupă, 
Rowena îl împiedică, ridicând o mână. Știu ce vrei să spui: să-mi 
văd de treburile mele, ştiu că n-ar trebui să vorbesc așa, dar vezi, 
nu-mi pasă dacă rămân sau nu... și am genul de fire care nu se 
poate abtine să nu se amestece, unde văd că relaţiile ies din cursul firesc. 
Așadar, dacă știi că nu-ţi poți asuma riscul de a avea sub acoperișul tău 
pe cineva la fel de slobod la gură ca tine, am să plec mâine. 

Ochii lui îi susținură neclintiţi și căutători privirea. Trecură 
câteva clipe înainte să vorbească. 

— Nu. Trebuie să rămâi. În ciuda a tot ce s-a întâmplat între noi, 
acum că știu că e foarte puţin probabil să-ţi faci speranţe deșarte. .. 
cu privire la statul la Tawhai Hills... cred că ești exact persoana de 
care e nevoie aici. Eşti astringentă, puternică... copiii sunt acasă 
doar de sărbători, dar am impresia că s-ar putea să le facă bine 
prezenţa ta. 

— Ce flatant, încuviințţă Rowena. După descrierea ta, par o 
amărăciune tonică, dar benefică. 

— Mult mai bine, spuse el pe un ton ironic. Până la urmă, cred 
că ai simţul umorului... vino cu mine și o să-ţi arăt unde sunt 
lenjeriile. Poate tu și Nancy vă faceţi paturile într-una din camerele 
libere. 

Rămasă fără replică, arzând din cauza lucrurilor pe care ar fi vrut 
să i le spună, Rowena îl urmă. 


KKK 


Se apropie de ferestrele franceze, trase la o parte draperiile de 
olandă și descoperi că lumea de afară era scăldată în lumina lunii. 
Rowena ieși pe balcon. 

Un moment de nostalgie, ca o strângere crudă, îi opri inima, 
respiraţia. Era ca un lucru fizic, ceva ce nu mai experimentase 
vreodată. Încercă să-și controleze sentimentele. Era o prostie... 
sentimentalisme cauzate de stele... Când Geoffrey îi spusese că se 
căsătoreşte cu Josie, nu atât de demult, nu se uitase la stelele 
familiare, tânjind după locuri noi, ţinuturi necunoscute, după o 
cale de scăpare de toate compătimirile și întrebările? Nu-şi spusese 
atunci, în sinea ei, că undeva trebuia să fie stele care să strălucească 
și pentru ea? 

Încet, ca o binecuvântare, pacea cobori în sufletul ei. Pe măsură 
ce ochii i se obișnuiră cu întunericul, asemănarea cu meleagurile 
natale se stingea. 

Totuși, de jos, din grădină, o învăluiau toate miresmele famil- 
iare... levănţică, trandafiri târzii... și vag, miros de fum, care 
probabil însemna că grădinarul arsese frunze în ziua aceea. În clipa 
aceea, jos, una din umbre se mișcă și capătul strălucitor al unei 
țigări se deplasă o dată cu ea. Fumul nu venea de la un foc în aer 
liber. 

— La balconul tău, Julieta? se auzi o voce ironică. Romantic, nu 
crezi? 

— Nu tocmai, înghiți ea în sec. Nu căutam nici un Romeo, ci doar 
o gură de aer curat. Noapte bună din nou, domnule Beechington. 

Intră înapoi în cameră și trase draperia. Fu iritată să descopere 
că-i tremurau genunchii la fel de rău ca după întâlnirea cu taurul 
nărăvaș. Ce ridicol! Nu trebuia să fie atât de vulnerabilă. 

Dar de ce trebuia ca bărbaţii să creadă că toate femeile sunt în 
căutarea romantismului? Geoffrey spusese, încercând poate să se 
justifice: „oh, ştiu că sunt vinovat. N-ar fi trebuit să ajung atât de 
departe. N-a fost nevoie decât de puţină încurajare din partea ta și 
m-am convins singur că sunt îndrăgostit de tine. Până când am 
întâlnit-o pe Josie și am aflat cât de puternică e dragostea 
adevărată.“ 

Rowena nu fusese de părere că-l încurajase. Totul se petrecuse 
atât de firesc. Crezuse că era inevitabil să se iubească, să se 
logodească și apoi să se căsătorească. Interesele lor coincideau... 
pământul... caii... plăcuta viaţă socială de la ţară. Nu contase că 
Geoffrey avea mult mai puţin. Fratele ei le-ar fi dat una din fermele 
proprietăţii, pe care tatăl lor o administrase cu atâta înțelepciune, 
încât în zilele în care mărețele ferme ale Angliei fuseseră la 
strâmtoare, Ainsley Dene fusese un model de producţie. 

Oh, trebuia să profite de experienţă și să nu-și mai ţină niciodată 
inima în palmă. Nu că ar fi fost vreun pericol să se întâmple asta. 
Geoffrey o imunizase împotriva iubirii... 


Capitolul 3 


Rowenei îi păru rău când Jerroldii plecară a doua zi dimineaţă, 
la ora ceaiului. Fuseseră un fel de tampon între ea și 
neozeelandezul agresiv. 

— Mi-a făcut mare plăcere să te cunosc, spuse vesel Nancy. Am 
senzaţia că te potrivești foarte bine la reședința Beechington. 
Vorbești limba lor. Sunt toți atât de încântător de nebuni! La 
revedere. 

Domnul Beechington și Rowena rămaseră pe veranfă. El îi 
aruncă o privire, cu licărirea aceea după care Rowena nu se dădea 
în vânt. 

— A vrut să fie un complimet! Buzele îi tresăriră nervos. Dar nu 
te deranja să pari mulțumită. Și eu sunt la fel de neîncrezător. 
Nancy a spus că vorbim aceeași limbă. Să înțeleg că sunt la fel de 
arțăgos? 

Râse de expresia ei scandalizată. Spuse, cu o solemnitate 
ironică: 

— Văd că, asemenea reginei Victoria, pe care o admiri atât de 
mult... nu ești amuzată! 

Rowena îl ţintui cu privirea. 

— Nu. Poate că doamna Jerrold crede că vorbim aceeași limbă. 
Nu știu, dar sunt destul de sigură că nu avem același gen de simţ al 
umorului. Oricum, contează munca... În dimineaţa asta, am 
început treburile destul de târziu și trebuie să strâng paturile. 
Îndrăznesc să spun că și tu ai mai multe de făcut decât să schimbi 
amabilităţi cu mine, domnule Beechington. Voi servi masa la unu, 
dacă e în regulă pentru tine, sau la ce oră vrei. Am să pregătesc ceva 
la şase și jumătate, pentru mătușa ta. Fără îndoială, când se 
întoarce, putem discuta și stabili îndatoririle. Şi poate reușesc s-o 
instruiesc pe această Nelly, pe care se pare c-o consideri un 
material atât de brut. 

— Sunt foarte sigur că te vei descurca s-o instruiești. Eşti tipul 
profesoarei, nu-i așa? Cu toţii vom fi puși la punct în doi timpi și 
trei mișcări. Îmi dau seama foarte ușor că s-a zis cu libertinismul la 
Tawhai Hills! 

— Cel puţin, s-a zis cu praful și cu pânzele de păianjen, replică 
ea țâfnoasă. 

Se întoarse și fu deconcertată să-l găsească lângă ea când intră 
din nou în casă. 

— Pot să te scutesc o jumătate de oră, înainte să plec să inspectez 
albiile râurilor. Mâine va fi o zi realmente plină. Vin asociaţii să 
terminăm de înfipt țărușii la ţarcuri, înainte să aducem berbecii 
laolaltă cu oile, la sfârșitul lui martie. Se opri brusc și spuse: oh, îmi 
cer scuze. Trebuie să-mi amintesc că nu ești obișnuită cu termenii 
grosolani, specifici unei ferme. 

— Greșești, spuse Rowena glacial. Nu sunt o fată de la oraș. Am 
tră... am lucrat la ţară toată viaţa. Probabil ştiu la fel de multe ca și 
tine despre împerecherea oilor, despre țăruși și despre îngrijirea 
mieilor. Nu e nevoie să te cenzurezi pentru mine, crede-mă. 

Trebuia să fie uluit, dar spuse simplu: 

— Oh, foarte bine! Un ageamiu poate complica lucrurile, 
câteodată. Mătușa Lavinia era întotdeauna amuzată de figura 

contrariată a ultimei ei însoțitoare, când discutam după cină. Mai 
întâi, să-ţi arăt camerele de sus. 

Conversaţia care urmă fu lipsită de animozitate, până când, din 
nou jos, ajunseră într-o aripă laterală. 

— Aici sunt camerele mele. Adăpostul meu. Am fost bucuros să 
mă pot refugia aici, când aceste însoţitoare ale mătușii deveneau o 
adevărată pacoste. Aici îmi petrec majoritatea serilor. 

— Ei bine, dacă asta e tot, mă duc să fac paturile și apoi o să-ţi 
aduc prânzul, spuse tăios Rowena, ignorându-l. Să bat gongul acela 
de la ușă când e gata? 

El încuviinţă, apoi plecă. Rowena se apucă de treabă. Când 
antricoatele fură gata, bătu gongul și domnul Beechington apăru 
repede. 

Se uită la farfuria care stătea pe un şervet, într-un colț al mesei 
din bucătărie, apoi se uită la ea. 

— Ti-am pus masa în camera ta. E foarte luminoasă, așa că n-am 
aprins focul. 

Văzu că gura lui se încleștă. 

— Nu fi absurdă! Trebuie să știi deja că asta e cea mai 
democratică ţară și, oricum, nu te consider o servitoare. Luăm 
prânzul în bucătărie, așa cum fac majoritatea celor de aici. De fapt, 
Nelly mănâncă la masă cu noi. 

— Presupun că asta te satisface imens... că toată lumea 
realizează că-ţi tratezi bine personalul. Mie îmi sună a snobism 
mascat. În afară de asta, de unde ştii că Nelly nu s-ar bucura mai 
mult să ia masa în intimitatea bucătăriei ei, decât să-i faci favoruri 
din astea? 

Linia buzelor lui era încă încordată. 

— Destul de ciudat, dar Nelly mă place. Îi place puţină 
tachinărie. De ce nu i-ar plăcea? O cunosc de când era bebeluș. Văd 
că va trebui să-ţi schimbi radical ideile, acum că ai venit în ţara asta. 
Pe aici, nu avem săli de masă pentru servitori. 

Rowena puse cotletele pe o farfurie, le ornă cu felii de roșie și 
de brânză și cu puţin spanac. Luă un șerveţel și porni spre camera 
lui Forrest, fără să privească în urmă. 

Așadar... câștigase runda asta. Se așteptase să-i ia farfuria din 
mână, însă el o urmă supus. 

O așeză pe măsuţa rotundă de lângă fereastră și aruncă o ultimă 
privire. 

— Cred că ai tot ce-ţi trebuie, domnule Beechington. Îi arătă un 
clopoțel pe care-l adusese dintr-o cameră de sus. Poţi să suni, dacă 
mai vrei ceva... mai multă apă caldă, sau pâine, sau unt. 

Se întoarse să plece, reușind cu succes să-i ocolească privirea. 

— Aşteaptă! Era mai mult ca o împușcătură, decât o poruncă, și 
o ţintui pe loc. Vocea lui era plină de furie. Eşti drăguță să te întorci 
şi să te uiţi la mine? 

Ea se întoarse încet, dădu ochii cu el și se înroși. Îi întinse 
farfuria acoperită. 

— Mulţumesc... du asta la bucătărie, te rog. 

Luă cotletele, coșul cu pâine, le cocoță periculos unele peste 
altele și gesticulă spre bucătărie. 

Forrest se uită cu dispreţ la ce pregătise pentru ea: felii de pâine 
cu unt și un ou fiert și le dădu deoparte; scoase un cuțit și o 
furculiță și transferă în farfuria ei jumătate din cotletele lui. 
Mâncară în tăcere. 

Când se ridicară, îi spuse pe un ton nepăsător: 

— Ei bine, nu mă aştept ca o masă servită într-o astfel de atmosferă 
să facă ceva pentru digestiile noastre, pentru glicemiile noastre. 
Păcat, a fost realmente foarte bine gătită... dar cel puţin acum știi 
că am pretenţia să mi se dea ascultare în propria mea casă. 

— Da, domnule Beechington, spuse ea, și ochii verzi îi scânteiară 
asemenea unei vrăjitoare. De asemenea, acum înțeleg că un 
angajator poate avea intimitate ori de câte ori pofteşte. Dar nu și un 

angajat! Dacă și cu celelalte însoţitoare ale mătușii tale ai fost la fel 
de schimbător și de temperamental, nu mă miră că uneori ti-au dat 
impresii greșite. 

— Oh, crede-mă, n-a fost o impresie greșită, strânse el din buze. 
Cel puțin, se pare că ne înțelegem. Perfect. Tonul lui indica finalul 
disputei. Luă o cârpă pentru șters vesela. Cred că ai o zi agitată, 
şterg, eu vasele. 

Rowena înghiţi în sec. 

— Nu-mi dau seama dacă e o ofertă amicală, sau un ordin. Dacă 
e prima, și te grăbeşti să pleci din nou, pot să refuz?... Într-o 
manieră la fel de amicală? Nu mă grăbesc. Dacă e un ordin... ei 
bine, nu te pot opri. 

Îl pusese în încurcătură, știa. Forrest nu putea să insiste prea 
mult, dat fiind modul în care expusese situaţia. Lăsă cârpa 
deoparte. 

— Atunci, dacă te descurci, da. Vreau ca anumite lucruri să fie 
gata pentru asociaţi. leși. 

Tocmai terminase de șters vasele, când auzi pași pe verandă și 
se întoarse. Era ceva ciudat. Forrest Beechington stătea în pragul 
ușii, alb ca varul, ţinându-se cu mâna stângă de încheietura de la 
dreapta; sângele i se prelingea printre degete. 

— Rowena! spuse el, și abia avu timp să realizeze cât de ciudat 
era să-și audă numele pe buzele lui, că el alunecă lângă ușă și se 
prăbuși pe podea. 

Rowena luă cârpa de șters vase, se opri lângă el, îi ridică 
încheietura și scoase o exclamaţie de oroare. Cum Dumnezeu se 
pricopsise cu rana aceea adâncă? Nu sângera pur și simplu... 
sângele ţâșnea... se tăiase la arteră! 

Nu pierdu timpul, totul trebuia făcut imediat. Legă strâns cârpa de 
şters vase, încropi un tampon gros și-i sprijini mâna cât putu de sus. 

Din fericire, găsise trusa de prim-ajutor. Aruncă pe masă fibră de 
bumbac, vată și bandaje. Se mișcă rapid și eficient. 

Îi puse un tampon, vată, şi-l bandajă cât putu de strâns. Trebuia 
să-i facă un garou, acum. Ei bine, știa procedura, deși una era să 
i-o aplici colegului tău, la cursurile de acordare a primului ajutor, 
alta unui om într-o astfel de stare. 

Zbură la spălătorie, luă un furtun pentru rufe ca să strângă 
garoul, şi în câteva minute observă că pata de pe bandaj nu se mai 
mărea și putu să-l lase singur, ca să dea un telefon. 

Fu ușurată să vadă cuvântul „doctor“ scris cu majuscule în capul 
listei cu numere de telefon. Aparatul nu avea butoane, doar disc. 
Sună furioasă și fu răsplătită cu o voce la celălalt capăt al firului. 

În câteva clipe, i se făcu legătura la cabinetul doctorului și fu 
nespus de recunoscătoare că acesta era acolo. Ar fi putut fi plecat 
la kilometri depărtare. 

ÎI explică repede, primi indicații și fu uşurată să afle că va veni 
imediat. 

Fugi într-unul din dormitoare, luă pături și perne și reuși să le 
strecoare sub Forrest. Pernele i le așeză sub genunchi și una 
suplimentară i-o potrivi sub braţul rănit. Mașina doctorului opri în 
același moment în care pleoapele lui Forrest începură să tremure. 

Cei doi reușiră repede să-l așeze într-un pat. Forrest deschise 
ochii și în ei se citi un amestec de surpriză și iritare. 

— Nu vorbi acum, ordonă medicul. Lasă-ne pe noi. Pleoapele 
domnului Beechington coborâră din nou. 

— Ai făcut o treabă al naibii de bună, comentă doctorul pentru 
Rowena. Asistentă medicală? 

— Nu, dar... Era pe cale să admită că urmase cursul de 
acordare a primului ajutor, când fu întreruptă, pe neașteptate, de 
silueta din pat. 

— ... Dar probabil are o diplomă pentru asta, în cufărul ei. 
N-am mai pomenit până acum așa un model de perfecțiune... 
diplomă în asta... dimplomă în aia... 

— Am spus să nu vorbeşti, Forrest. Am vorbit serios. Ce-ar fi să 
taci? Apoi, către Rowena: când a mâncat ultima oară... și cât de 
mult? 

— Acum trei sferturi de oră... cotlete, roșii, spanac... pâine, 
biscuiţi și brânză. 

— Ei bine, va trebui să fie locală. 

Vocea lui Forrest intreveni din nou în conversaţie: 

— Bineînţeles că va fi locală. Și dacă n-aş fi mâncat, tot locală ar 
fi fost. Mâine, trebuie să fiu pe picioare. Punem ţărușii. 

— Nu-ţi face griji, răsuflă anevoie doctorul, nu vei fi! Nu te vei 
ridica decât atunci când spun eu. Eşti al naibii de norocos că a fost 
în preajmă cineva care a știut ce să facă... altfel, ai fi ajuns la spital, 
cu perfuzii de sânge și Dumnezeu mai știe cu ce. Acum, stai 
nemișcat cât timp noi avem treabă. Se uită la Rowena. Ti se face 
greață ușor? N-o să leșini lângă mine, nu? Dacă e așa, bate gongul 
şi o să vină unul din oameni. 

— Nu mi se face greață ușor, spuse ea, indignată. 

— Nu, spuse Forrest, ridicându-și ușor capul. Probabil nici n-o să 
fumeze o ţigară, după asta. Rezervă luxul unui fum pentru crize 
majore. Până acum, n-am fost capabil să descopăr ce consideră 
criză majoră. 

— Până acum, replică doctorul, n-am fost capabil să descopăr 
cum să te fac să-ţi ţii gura. Tine braţul întins. 

ÎL bandajară și-i făcură câteva injecții. 

— Acum, cafea, spuse medicul. Tare. O să beau și eu o ceașcă, și 
poate ne spune cum s-a întâmplat, mai exact. 

Forrest Beechington își prinsese piciorul în cabluri, când 
pregătea staulul, și întinsese mâna să se salveze, însă nimerise într-o 
coasă care tocmai fusese ascuţită. 

Rowenei îi plăcea medicul care spunea verde-n față, și maniera 
„fără aiureli“ în care trata cu formidabilul domn Beechington. Intră 

în bucătărie și o ajută să vină cu cafeaua. Rowena nu îndrăzni să 
propună să-și bea singură cafeaua. Culoarea începu să reapară în 
obrajii lui Forrest. 

— Acum, o să te dezbrăcăm și o să te punem la culcare. 
Domnișoara Fotheringham a adus sticle cu apă caldă și pijama. 

— N-am nevoie de ajutor ca să mă dezbrac, se repezi Forrest. E 
doar o încheietură! Noi doi ne putem descurca, doctore. Mă simt 
mult mai bine. Își aruncă un picior din pat, făcu un efort să se 
ridice, dar se prăbuși la loc. Doctorul îl prinse. 

— Burlacii ăștia! spuse cu umor medicul. E doar o arteră! Să-i 
punem pijamaua, cât timp e prea slăbit să protesteze. 

Rowena șimţi o satisfacţie de neiertat că măcar cineva putea să-l 
pună la punct pe domnul Beechington, chiar dacă însemna că avea 
să-i poarte pică, după asta. Din fericire, de data asta, nu-și recăpătă 
cunoștința decât când fu în siguranță, în pat. 

— Acum, ai să Stai acolo... și ai s-o asculti pe domnișoara 
Fotheringham. Pare să aibă capul pe umeri. Am să-ţi dau ceva să 
adormi, iar ea o să te supravegheze. Nu te vei ridica decât atunci 
când voi spune, și dacă dai semne de indisciplină... știu ce pacienţi 
răi sunteţi voi, ţâfnoşii n-am-fost-niciodată-bolnav... o să te 
internez. 

Domnul Beechington dormi două ore. Rowena veni din când în 
când, pe vârfuri, să verifice dacă respira normal. Până la ora patru, 
cina era aproape gata și-l găsi pe pacient treaz. 

— Vrei un ceai? întrebă ea, trăgând jaluzelele. 

— Da, te rog, și adu-l și pe al tău aici. Din cauza slăbiciunii, vocea 
lui nu mai avea severitatea ultimelor ordine, dar nu îndrăzni să nu-i 
dea ascultare. Se crispă de durere când își schimbă poziţia, ca să ia 
cana de ceai. 

— Doare? 

— Nu. E capul. Şi am un gust respingător în gură. Medicamentele 
astea moderne au efecte secundare groaznice, nu-i așa? 

— Da, încuviință Rowena, fără să-l compătimească, dar sunt cele 
mai benefice. Aveai nevoie de linişte și de somn. 

— Crezi că o să fiu un pacient dificil, nu? se strâmbă el. Nu-ţi face 
griji. Sunt destul de docil în împrejurări din astea. 

— Nu-mi fac griji. Doctorul m-a asigurat că eu și cu mătușa ta ne 
vom descurca. Mă aștept să ne asemănăm. Pare genul de femeie- 
manager. 

— Așteaptă s-o întâlneşti, râse el. Părea o prevestire. Sună-l pe 
Jock Saunders, unul din oamenii mei. Roagă-l s-o întâmpine pe 
mătuşa Lavinia la autobuz, la răscruce, la ora șase. 

— Pot să conduc, dacă nu poate veni el... sau nu mi-ai lăsa 
mașina pe mână? 

— Oh, aș avea încredere în tine. Aș îndrăzni să spun că ai o 
diplomă... adică permis... dar treaba ta e aici. Doctorul a spus că 
nu trebuie să fiu lăsat singur! 

Rowena îi aruncă o privire suspicioasă, dar în ochii lui nu era 
nici o licărire. 

— Pentru cineva atât de înspăimântat de însoţitoarele mătușii, 
dorinţa asta pentru compania mea este destul de atipică! 

— Oh, dar asta e altceva, ţi-am luat armele de la început... Văzu 
izbucnirea violentă a chipului ei și spuse repede: în afară de asta, 
în momentul de față sunt un invalid neajutorat, pe cale de a mă 
plictisi de moarte. Trebuie să fiu amuzat. 

— Încă n-ai avut timp să te plictisești, și oricum, sunt pregătită să 
te îngrijesc, dar nu să te amuz. Până acum, nici unul din noi n-a 
găsit conversaţia celuilalt amuzantă. Întâlnirile noastre au fost mai 
mult dueluri verbale, care cu greu pot fi considerate potrivite în 
camera unui bolnav. Iar flecăreala, din moment ce suntem doi 
străini, n-ar dura prea mult. N-am avea nimic interesant de discutat. 
Se ridică să plece, dar mâna lui rănită se întinse și o prinse de 
încheietură. 

— N-ai nici un pic de tandrete faţă de un om rănit? 

— Nu. Nici un pic. Tonul ei nu formula nici o scuză. 

— Hmm... Păcat... când ești singura femeie din casa asta, în 
prezenţa căreia m-am sinţit vreodată în siguranță. 

— Atunci, despre ce sugerezi să vorbim? întrebă Rowena, știind 
că astfel compromitea de la început conversaţia. 

Oricum, nu reuși să-l afecteze pe Forrest Beechington. Ochii lui 
se aprinseră cu o licăriere ironică. 

— Ai putea să-mi spui povestea vieţii tale. Unde te-ai născut, 
unde ai făcut școala... chiar și totul despre viaţa ta amoroasă! 
Despre tipul ăsta care ţi-a dat imunitatea faţă de iubire! Am senzaţia 
că ar fi cel mai distractiv, mi-ar lua gândul de la rană! 

— Atunci, păcat, va trebui să te descurci fără distracţia asta, 
domnule Beechington. Legăturile mele amoroase mă privesc 
personal. Nu trebuie să știi decât că poţi fi sigur că n-am nici o 
năzuință ascunsă faţă de tine. Acum, am multe de făcut. Nu pot să-i 
pregătesc cina mătușii tale stând în sufragerie și vorbind cu tine. 
Sunt sigură că liniștea, dacă nu somnul, e ceea ce-ţi trebuie. 

Cu un aer de indiferenţă studiată, aranjă așternuturile, îndreptă 
pătura, apoi traversă către ferestre și trase jaluzelele, după care 
părăsi încăperea. Se simţi foarte mulțumită. 

Lucră rapid și încercă să nu cadă pradă nervozităţii. Dacă 
doamna Beechington era la fel de dificilă ca nepotul ei, viaţa la 
Tawhai Hills n-avea să fie tocmai roz. Putea să și-o imagineze foarte 
bine pe mătușa Lavinia... genul de femeie-manager. Genul care 
organiza pe toată lumea, făcând prea puţin ea însăși. 

Principalele ei interese erau în afara casei. Avea să-și vâre nasul 
peste tot și să se asigure că proprietatea era bine administrată și că 
veniturile continuau să sosească. 

Când auzi o fermecătoare voce feminină sunându-i „chiar ești 
domnișoara Rowena Fotheringham?“ Rowena se întoarse, speriată, 
de la piureul pe care-l pregătea. 

Mătușa Lavinia purta un compleu liliachiu și avea înfăţișareau 
unei școlărițe. Părul ei argintiu era strâns îngrijit, iar machiajul, deși 
modest, era perfect. Îşi lăsă geanta împodobită cu perle mici pe un 
scaun și veni lângă chiuvetă, întinzând mâinile spre Rowena. 

— Sunt o netoată... cum să fac o greșeală tocmai în miezul 
zilei?!... tipic mie. Sunt lipsită de ajutor și de speranţă. Sper că n-o 
să mă găsești prea exasperantă. Forrest mi-a spus la telefon exact ce 
crede despre mine. Mi-a telefonat dimineaţă la Christchurch și mi-a 
spus că asta nu e o primire pentru cineva care tocmai a venit de 
acasă. Dar a fost bine că au apărut soţii Jerrold... nu sunt niște 
drăguţi? Spune-mi, îţi plac cuvintele încrucișate? 

Rowena clipi și-i spuse că da. 

— Ei bine, perfect. Acum, nu le mai pot rezolva decât pe cele 
tipărite cu litere mari. Cele din ziare sunt cauze pierdute și chiar și 
cu celelalate încurc borcanele. Dar poate că te-ar plictisi să facem 
câte o integramă în fiecare seară... Mai ales că ar trebui să mi le 
citești cu voce tare. 

— Tatăl meu avea probleme cu vederea... întodeaua rezolvam 
împreună integrame. Eu citeam cu voce tare, dar el le dădea de cap, 
în cea mai mare parte. Dar... 

— Jock mi-a spus că Forrest s-a tăiat. O arteră, mi-a spus, dar te-ai 
descurcat să-i acorzi primul ajutor. I-am spus lui Forrest că am 
senzaţia că vei fi perfectă pentru casa asta. Am avut un 
presentiment. Mi se întâmplă des să am presentimente, și aproape 
întotdeauna se adeveresc. Întotdeauna se întâmplă câte ceva, pe 
aici. Trebuie să ai pe cineva calm și cu sânge-rece. Acum nu 
contează atât de mult, desigur, cu transportul și telefonul... ce 
miros delicios! Ador mâncarea bună, dar nu gătesc. Probabil, ţi-a 
spus Forrest. Dar nu pentru asta ești aici... va trebui s-o dăscălim 
pe Nelly. Necazul e că trebuie supravegheată, iar eu nu sunt 
persoana care s-o facă. Totuși... 

— Îmi place să gătesc, nu mă deranjează câtuși de puţin, iar 
bucătăria e încântătoare. 

— Iată... am presimțit că totul va fi perfect, încă din clipa în care 
am primit scrisoarea ta, zâmbi Lavinia. 

Rowena realiză, râzând în sinea ei, că deși mătușa Lavinia era 
neputincioasă, fâstâcită și nu vedea bine, reușea oricum în tot ce-și 
propunea. Oare la asta se referise nepotul ei când spusese că toți 
jucau după cum le cânta? 

— Mă duc să-l văd pe Forrest, bietul băiat, şi apoi am să-mi pun 
un $orţ și am să te ajut, scumpo. 

Dispăru într-o aură de parfum de levănţică și în zornăiala 
colierului și a brățărilor. Se tinu de cuvânt și apăru din nou, cu un 
şort; o ajută să ducă farfuriile. 

— Ei bine, nu-i așa că ai făcut minuni? exclamă ea, studiind 
sufrageria. Bănuiam eu că devenise cam prăfuită, dar ăsta e necazul 
cu vederea proastă... nu ești niciodată sigur, așa că nu te 
deranjează. Totul va fi minunat, nu e de mirare că Forrest e atât de 
mulțumit. 

— Forrest... adică, domnul Beechington... e mulţumit? Oh, dar 
nu poate suferi însoţitoarele. Așa mi-a spus. 

— N-a vorbit serios, scumpo, flutură mătușa Lavinia din mâna 
frumoasă. Ca tuturor bărbaţilor, îi place o masă bună. Calea spre 
inima unui bărbat și tot restul... Continuă, triumfătoare: mi-a spus 
să-ţi dau un salariu mai mare! 

— Ce-a spus, mai exact? întrebă Rowena, pe un ton neincrezător. 

— Dumnezeule, scumpo, nu pot să-ţi spun exact. Pur și simplu 
i-am spus tot ce vei face și că te-ai oferit chiar să și gătești, că te-aș 
putea privi ca pe o fiică... şi a spus că, dacă adaugi gătitul la tot ce 
am obţinut prin lingușeli de la tine... aici, se înșală, eu nu obțin 
lucruri lingușind... ar fi mai bine să unim două salarii. Bărbaţii 
sunt atât de caraghioși, nu-i așa? Adică, nu realizează că femeilor li 
se pare firesc să combine o sută de slujbe... cea de soţie, cea de 
mamă, cea de consilier financiar, cea de croitoreasă... I-am spus: 
„dacă te-ai fi însurat cu Helen, nu ţi-ai fi făcut griji că se ocupă de 

toate și cumva, cred că domnișoara Fotheringham le va face pe 
toate mai bine decât Helen.“ Ştii, e întotdeauna zdrobitor de 
frumoasă, dar am fost mereu de părere c-o să pălească repede. Ca 
atunci când bei suc de mere, e divin la început, dar în mod regulat, 
prefer să beau bere. Helen n-are nici un pic de acid, numai 
dulceaţă! 

— Helen? întrebă Rowena, fascinată de iuţeala cu care dispărea 
mâncarea din farfuria mătușii Lavinia, deşi nu mai contenea cu 
sporovăiala. 

— Helen Dewmore. Sora lui Nicholas, de la ferma Matuku Peak. 
A fost logodnica lui Colin, fratele lui Forrest. Se potriveau. El a 
murit într-un accident aviatic și în ultima vreme ne-am gândit... 
acum, e plecată în Anglia, suntem siguri că a plecat ca să-și facă 
ordine în gânduri. Poate că atunci când se întoarce, se vor... dar 
trebuie să-i spun lui Forrest că eu cred că ai fi mai bună... ce fel de 
sos e ăsta? 

— Sos olandez, răspunre Rowena absent. La ce se referea? se 
gândi, disperată. Insinua cumva ceva? „Aș fi mai bună... vrea să 
spună, pentru Forrest... oh, ce îngrozitor dacă începe s-o facă pe 
pețitoarea! Probabil, s-a săturat să se mai ocupe de casă, la vârsta ei, 
și o să încerce să profite de orice ocazie.“ Poate că ea era de vină că 
celelalte însoţitoare îl hărţuiseră pe nepotul ei. 

Spuse cu voce tare, hotărâtă, pentru că simţea că trebuia să fii 
fermă cu mătușa Lavinia: 

— Cred că ar fi mai bine să vă spun că eu și nepotul 
dumneavoastră ne-am detestat de cum ne-am văzut. Cu cât avem 
mai puţin de-a face, cu atât mai bine. Sunt aici ca însoţitoare a 
dumneavoastră și mă voi ocupa și de gătit. 

O voce slabă, dar ironică, se auzi prin ușa întredeschisă: 

— Să ştii că n-o impresionezi pe mătușa Lavinia. E ca și cum ai 
încerca să găurești o pernă cu fulgi, sau să înfigi un chibrit într-o 
budincă. 

Forrest Beechington stătea în pragul ușii, cu un pahar de apă în mână. 

— Ai uitat să-mi aduci asta, domnişoară Fotheringham, așa că m-am 
servit singur. 

Rowena simţi cum îi ard obrajii. De când stătea acolo? Mătușa 
Lavinia nu părea câtuși de puțin iritată. 

— Budincă! pufni ea, triumfătoare. Ştii, ăsta cred că e! 

— Ăsta e ce? întrebă Rowena, neajutorată. 

— Ultimul rând din integrama de ieri. Desert preferat de tânăra 
generaţie. Ne-am gândit la orez cu toping... 

Sprijinindu-se de cadrul ușii, Forrest făcu un gest de neputinţă: 

— Vezi? 

— Te descurci să ajungi înapoi în pat? Am să-ți aduc dulciurile. 
Și, te rog, sună când ai nevoie de ceva! 

În ziua următoare, fu ocupată cu pregătitul meselor pentru 
asociaţi. Unul dintre maori, care evident trecea foarte des pe acolo, 
veni să-l vadă pe Forrest. Rămase o vreme în dormitorul lui, 
povestind verzi și uscate. Rowena îl auzi spunându-i domnului 
Beechington când „șeful“, când „Forrest“. 

Îi duse domnului Beechington un ceai. 

— Cum îl chema pe maori? întrebă ea. 

— Fergus McLaren! Ochii lui scânteiară surâzători. Îmi pare rău 
să te dezamăgesc... mi-ar fi plăcut să-ți pot da un răspuns mai 
pitoresc. Mă ridic. Nu mai suport să stau așa. Crezi că poți să-mi 
pregătești un gin tonic? Vreau să mă duc la adăposturi. N-o să 
lucrez. 

— Cred că faci cea mai mare prostie. Nu știu dacă ar trebui să-ți 
dau voie. 

O privi pe sub sprâncenele întunecate. 

— Să-mi dai voie?! Trebuie să-ţi aduc aminte, domnișoară 
Fotheringham, ce i-ai spus aseară mătușii Lavinia? Ai venit aici ca 
însoţitoare a ei... nu ca supraveghetoarea mea! 

Rowena se întoarse și ieși din camera lui. 

Nu-l revăzu decât seara, târziu. Mătușa Lavinia îl văzuse la 
adăposturi şi-l scosese de acolo într-un sfert de oră. Rowena o 
auzise vorbind în șoaptă la telefon și ghici că-l contactase pe doctor, 
mai târziu, când acesta apăru. 

Mătușa Lavinia apăruse din camera bolnavului, cu o expresie 
infatuată și-i spuse: 

— Doctorul crede că s-ar putea ca Forrest să trebuiască să 
meargă la spital, dacă nu are grijă. Trebuie să bea ceai la pat și, mai 
târziu, are voie să se ridice din pat timp de o oră, dacă stă întins pe 
canapea. N-are voie să se perinde încoace și-ncolo. 

— În cazul ăsta, să fac focul în camera lui? se repezi Rowena. 

— Desigur că nu, bietul băiat s-a plictisit să stea singur. Mătușa 
Lavinia păru surprinsă. Numai din cauza asta, doctorul îi dă voie să 
se ridice. 

În ciuda faptului că făcu tot felul de treburi casnice în ziua 
aceea, Rowena descoperi că, noaptea, fu tratată ca un oaspete, de 
la care nu se cerea decât să se relaxeze și să se simtă bine; mătușa 
Lavinia era atât de încântată să aibă cu cine să discute, încât era 
extrem de greu să fii promovat la a răspunde. Mai ales când viul ei 
interes pentru vechea viaţă a Rowenei era amestecat cu vânătoarea 
de indicii. Te dezarma complet. 

Rowena decise că trebuia să-şi amintească exact ce 
recunoscuse... ai ei, cu excepția unui frate, muriseră... nu, nu 
intrase niciodată în afaceri, nici nu urmase vreo carieră, stătuse 
acasă, administrând gospodăria pentru tatăl ei şi mai lucrase în 
districte mari, ca însoțitoare. Asta era cea mai bună linie pe care o 
putea adopta. 

Mătușa Lavinia fu chemată la telefon de către Nelly și Forrest îi 
spuse, amuzat: 

— Nu-i poţi închide gura mătușii Lavinia, așa cum ai făcut cu 
mine, când te-am întrebat despre viaţa ta din trecut, nu? 

— N-am vrut, spuse Rowena, ridicându-și privirea de la lâna pe 
care o împletea voluntar. 

— Nu? Vocea lui părea neîncrezătoare. Chiar și mie mi-ai părut 
mai degrabă rezervată. De fapt, aproape încurcată. În ciuda 
neajutorării ei, mătușa e destul de vicleană, să știi. Este cu adevărat 
interesată de ce face ca inimile oamenilor să bată, care sunt 
ambițiile lor, visele lor. 

— Şi de ce ar trebui să mă pună în încurcătură asta? În ciuda 
cuvintelor ei, Rowena simţea cum i se strânge uşor stomacul. 

— Nu știu, dar probabil că tu știi. Ochii întunecaţi o priveau 
cercetători. 

Rowena își permise să arate puţin nedumerită. Își privi cu 
atenţie lucrătura, ca şi cum ar fi contat mai mult decât conversaţia. 
Hotări să atace tabăra dușmană. Era mai bine decât să stea 
defensivă... fapt care, uneori, sugera că ai ceva de ascuns. 

— Domnule Beechington, crezi că am venit aici cu un motiv 
anume. Ce e în mintea ta? 

El nu negă, ci spuse prompt: 

— Nu ești genul însoțitoarei. Cum ai ajuns să ai nevoie de o astfel 
de slujbă? 

— Motivul obișnuit... banii, răspunse ea concis. 

— Pari să fi avut un trecut fără probleme financiare. 

— Cum de par așa? întrebă ea, amuzată. 

— Cum crezi? Din cauza vocii... vorbeşti cu un accent ultraenglezesc. 

— Cum vine asta? pufni ea cu ironie. Înţeleg să spui că cineva 
vorbește engleză cu accent de Yorkshire, sau cu accent scoţian... 
dar cum se poate să vorbeşti engleză cu accent englez?! 

— Punct pentru tine, râse el. E o contradicţie de termeni, dar 
cred că știi ce vreau să spun... 

— Chiar dacă sunt de foarte puţin timp în ţara asta, găsesc că voi, 
neozeelandezii, sunteţi ridicol de afectaţi de accentul vostru, fără 
nici un motiv. Mi se pare destul de acceptabil. 

— Probabil că ai dreptate. Nu m-am gândit niciodată la asta. 
Vroiam să spun că vorbeşti ca cei din elita societăţii engleze. 
Trebuie să fi făcut parte din cercurile acelea. 

— Așa e, spuse ea calm și zâmbi slab. Am locuit la cele mai de 
vază familii. 

— Ce te-aș scutura! 

— Ar fi mai bine să aştepţi până ţi se vindecă încheietura. Nu 
trebuie să riscăm o altă hemoragie. 

— Atunci, nu mă provoca. 

— Te-am provocat? întrebă ea, cu un aer inocent. Abia dacă ţi-am 
răspuns la întrebări. 

— Mi-ai răspuns? 

— Vrei să spui că nu crezi că ţi-am răspuns sincer, nu-i așa, 
domnule Beechington? Nu-mi place să mi se pună la îndoială 
cuvântul. 

— Nu cred că minţi. Cred că ascunzi ceva. 

— S-ar putea, recunoscu ea. Poate că nu-mi place să-mi expun 
viaţa în faţa unui străin. Te temi că-mi iau tălpășiţa cu argintăria și 
cu bijuteriile familiei? Văzu că obrajii lui întunecaţi se înroșesc și se 
bucură. Înscrisese un punct. 

— Cred, draga mea domnişoară Fotheringham, că știi foarte bine 
că nu cred asta. Am senzaţia că e ceva în spatele a tot. Încerci cumva 
să fugi de o situaţie intolerabilă? 

Rowena simţi cum păleşte. Acasă, suferise destule umilinţe... 
rochia de mireasă comandată, aranjamentele făcute cu vicarul... 
cele șase domnișoare de onoare... trăise într-un vis, Geoffrey 
dansând îndrăgostit în jurul ei... făcând-o să se simtă iubită, în 
siguranță, chiar și după moartea tatălui ei. Apoi despărțirea, 
șușotelile care au urmat, compătimirile, scânteia de triumf din ochii 
unora, ochi care înainte fuseseră geloși.... zdrobitorul sentiment al 
pierderii, amărăciunea de a ști că în orele pe care le găsise dulci, 
Geoffrey fusese plictisit, calculat... 

— Dacă da... dacă am venit aici cu un motiv bine stabilit, trebuie 
să-i spun unei persoane pe care am cunoscut-o abia acum două 
zile? De ce aș face-o? 

— Pentru că ești singură și departe de tot ce-ţi era cunoscut, 
familiar și drag, și s-ar putea să... te ajute. 

Răspunsul lui surprinzător o lăsă fără suflare. ÎL privi năucită. Îşi 
întorsese capul și-și privea picioarele de sub pled. Vocea lui 
fusese... blândă. Ochii lui exprimaseră compasiune. Era conștientă 
că inima i se îmblânzea, o inimă care sălășluise prea mult în gheaţă; 
apoi, când realiză, rațiunea și precauţia preluară controlul. Și 
Geoffrey fusese blând. Fusese minunat când tatăl ei murise; tandru 
și înțelegător... așa crezuse ea. Dar acum, nu mai avea încredere în 
raţionamentul ei, nici în bunătatea bărbaţilor. 

Și faţa i se înăspri. 

— Ai propria metodă de a afla lucruri, nu-i așa, domnule 
Beechington? Dacă întrebările directe nu dau nici un rezultat... 
ceva ce găsesc o intolerabilă intruziune în treburile care mă 
privesc numai pe mine... încerci compasiunea. N-o să mă înmoi, 
crede-mă. 

Nu-i plăcu prea mult privirea pe care i-o aruncă. Se grăbi să 
continue, pentru că, deși mătușa Lavinia putea vorbi ore întregi la 
telefon, putea să apară în orice clipă. 

— Domnule Beechington, sper că încă nu crezi că am venit aici 
și am luat slujba asta cu aceeași intenţie ca și celelalte. Cum aș 
putea? Nici măcar nu știam că exiști, oricât de incredibil ţi se pare. 
Și... te asigur că afecțiunea mea aparţine altcuiva. Vrusese s-o 
spună din nou, o făcea să se simtă în siguranţă, și mai naturală cu 
el. Îi susţinea mândria. 

— Mi-ai mai spus. Îi fu imposibil să descifreze expresia ochilor 
lui. Unde e?... bărbatul ăsta cu care ai... înţelegerea asta. Unde l-ai 
cunoscut? Dacă e englez, de ce te-a lăsat să vii aici? Dacă e 

neozeelandez, de ce nu ţi-ai luat o slujbă lângă el? Aici, suntem la 
kilometri depărtare de orice loc. 

Mintea Rowenei căută cu ardoare o explicaţie verosimilă. 

— L-am cunoscut pe vapor, spuse hotărât. 

— Romantism la bordul unei nave... lună și stele, palmieri 
tropicali, orașe din est... n-ai reușit să-l aduci tocmai în punctul 
de... a-ţi oferi un inel, de a vă stabili la casa voastră? 

— N-am vrut să mă căsătoresc înainte de a vedea Noua Zeelandă, 
spuse Rowena calm — oh, de ce naiba inventase idila asta?... de ce 
nu-i spusese că ura bărbaţii?... dar bărbaţii nu credeau niciodată 
asta, oricum, mândria lor înnăscută le stătea în cale. Am așteptat cu 
nerăbdare experienţa asta. Multe fete din Noua Zeelandă vin în 
Anglia, în vacanță. M-am gândit că mi-ar plăcea să petrec câteva luni 
aici. Am auzit mereu că neozeelandezii sunt amabili, democratici, 
ospitalieri... că nu se cramponează prea mult de trecutul oamenilor. 

Săgeata ricoșă însă. Forrest spuse, netulburat: 

— Dar faptul că te-ai îndrăgostit de tipul ăsta n-a surclasat 
mediocra experienţă de a fi însoţitoare? Și el a venit aici să lucreze? 
Şi dacă da, n-a vrut o soţie cu care să-și întemeieze un cămin? 

— E]... călătorește, îngăimă ea. 

— Poftim? Cu ce se ocupă? 

Îndrăzni să pară că nu ezită. Îi răsări în minte ocupaţia unui 
bărbat de pe vapor, pe care nu-l putuse suferi. Din instinct, nu 
avusese încredere în el, dar avea genul de chemare care explica 
faptul că nu vroia să se înhame, acum, într-o căsătorie. 

— E artist, spuse ea, disperată. Călătorește prin Noua Zeelandă 
timp de șase sau șapte luni; pictează. Un... comision... pentru o 
agenţie de turism. Vom pune ordine în lucruri, după aceea. Acum 
ești mulțumit? 

— „Mulţumit“ nu e tocmai cuvântul potrivit, spuse Forrest. Dar 
sunt bucuros că i-am dat de cap... dar conștiința mea! De ce 
bărbaţi se îndrăgostesc femeile! 

Între ei se lăsă o tăcere apăsătoare, care nu putea fi ruptă decât 
prin cuvinte usturătoare. Mătușa Lavinia intră. 

— Vă supăraţi dacă mă duc mai devreme la culcare? întrebă 
încurcată Rowena, ridicându-se. Sunt foarte obosită și am plănuit o 
zi lungă mâine. Am pregătit cina. Nelly poate să vă facă ceaiul. 

— Desigur, scumpo. Am s-o rog pe Nelly să-ți aducă o tavă. Ai avut 
câteva zile pline de evenimente. Nu mă mir că ești obosită. Du-te. 

— Mulţumesc mult, doamnă Beechington. Noapte bună. 

În seara asta, Rowena nu se mai osteni să se uite la stele. Trase 
draperia, conștientă de lacrimile care-i curgeau pe obraji, și se urcă 
plictisită în pat. 

Îşi ascunse faţa în pernă. „Oh, Geoffrey, Geoffrey... asta ar fi 
trebuit să fie luna în care ne întoarcem din luna de miere, din 
Norvegia... ar fi trebuit să avem o mulțime de amintiri pline de 
tandreţe... ne-am fi stabilit la Hollows. N-ar fi trebuit să mă 
interogheze nimeni... ar fi trebuit să fiu protejată, preţuită... 
Ainsley Dene n-ar fi fost departe, nici Leicester și Margot... dar mă 
aflu aici din cauza unui plan nebunesc, prin care încerc să-mi 
demonstrez că pot inspira iubire și fără fundalul unui cămin 
îndestulat. În schimb, nu inspir decât insulte și curiozitate, drept 
pentru care scot minciună după minciună, iar minciuna îmi lasă un 
gust amar... Oh, Geoffrey, aici m-ai adus... naufragiată într-o 
reşedinţă periferică, la douăzeci și trei de mii de kilometri de casă, 
locuiesc cu un bărbat care disprețuiește toate femeile...“ Se 
întoarse cu faţa la perete. 


Capitolul 4 


Rowena detesta faptul că azi nu putea să-i urască pe toti 
Beechingtonii. Mătușa Lavinia era atât de drăguță! Nu puteai să n-o 
placi. Era încântată că Rowena era acolo, şi-i aproba munca 
încontinuu. Rowena știa că trebuia să aibă grijă ca afecțiunea 
pentru femeia mai în vârstă să nu-i influenţeze sentimentele pentru 
insuportabilul ei nepot. 

Nelly nu era atât de dificilă pe cât se temuse. Era un gen pe 
care-l cunoștea: incapabilă să-și asume vreo responsabilitate, dar o 
subordonată sârguincioasă. Era mult mai ușor, probabil, decât dacă 
ar fi avut de-a face cu cineva mai eficient, dar care ar fi putut să 
n-o agreeze. Una peste alta, era o situație plăcută, într-un cadru 
frumos, chiar dacă neglijat; ca întotdeauna însă, trebuia să existe o 
pată neagră — în cazul ăsta, Forrest Beechington. 

Era destul de evident că era pregătit să recunoască faptul că era 
folositoare pentru casă și că, din moment ce mătușa lui o vroia 
acolo, nu mai conta altceva. Tot ce trebuia să conteze, din moment 
ce clarificase de la început că, orice treburi va avea cu ea, vor fi 
strict impersonale. 

Poate că de aceea își permisese accesul acela de bunătate, seara 
trecută. Declarându-și atitudinea față de femeile fără obligaţii din 
casă, se aștepta ca ea să observe regulile lui. 

Nu avea de ce să-și facă griji — dacă Forrest Beechington ar fi fost 
ultimul bărbat de pe planetă, n-ar fi... Rowena se forță să lase 
deoparte orice reacţie personală și continuă să lustruiască 
balustrada scărilor. Mătușa Lavinia cobori și se opri lângă ea: 

— Acum că ai terminat cu asta, trebuie să te odihnești. Du-te în 
camera de zi şi citește ceva. Spune-i lui Nelly să facă la fel. E mai 
bine să lucraţi şi să vă odihniti în același timp. 

— Cred că o să mă duc pe veranda din spate, doamnă 
Beechington; acolo stă și coase de obicei Nelly. 

— Nu e nevoie să stai cu Nelly. Știu că gătești și că faci o mare 
parte din treburile casei, dar nu trebuie să simţi că te privesc ca pe 
un soi de servitoare superioară. 

— E drăguţ din partea dumneavoastră să spuneţi asta, râse 
Rowena, dar am motivele mele. Cred că Nelly se simte singură. 
Asta le lipseşte tinerelor fete. De asta pleacă de la ţară și se duc în 
fabrici, la oraș. Nu au companie de vârsta lor. Sper să aducem 
repede o altă fată. În afară de asta, îmi place Nelly. Nu e prea citită, 
educaţia ei a fost cam superficială, dar are ceva foarte atrăgător, 
emană sănătate. 

— În regulă, Rowena, știi mai bine. Mă duc să mă întind puţin. 
Făceţi-vă un ceai și relaxaţi-vă după pofta inimii. Au sosit câteva 
reviste... le-am lăsat în hol. Forrest și ceilalți n-or să vină pentru 
ceaiul de după-amiază. Au plecat la râu, pun gardul și soţia lui Joke 
o să meargă cu Land Roverul să le ducă ceaiul. 

Nelly își ridică privirea de la cusătura ei, când Rowena ieși pe 
verandă. 

— Ai nevoie de mine, domnişoară Fotheringham? 

— Nu. Mă simt puţin cam singură. Te superi dacă împarţi cu 
mine colţul tău însorit? Oh, bine. Doamna Beechington mi-a spus 
să aduc afară revistele. Vrei câteva? 

Nelly păru recunoscătoare. Rowena ezită. Mai era ceva ce 
trebuia să-i ofere. Observase lipsa de formalitate a neozeelandezilor 
în privinţa numelor mici. Se lansă: 

— Nu crezi că „domnișoara Fotheringham“ e puţin cam formal, 
având în vedere că nu suntem decât noi două în casă? Spune-mi, te 
rog, Rowena. 

Nelly se îmbujoră. Arăta mulțumită, dar stânjenită. 

— Mulţumesc, oricum, domnişoară Fotheringham, dar... nu 
m-aș simţi în largul meu să fac asta. Nici una din celelalte 
însoţitoare n-ar fi acceptat asta. Se așteptau să le servesc și să le car 
lucrurile. Desigur, ele erau diferite. 

— Cât de diferite, Nelly? 

Culoarea rămase în obrajii fetei, însă făcu un curajos efort de a explica: 

— Ei bine, vezi, nu erau... nu aveau... ei bine, nu erau de 
calitatea ta, dar asta le făcea să se comporte mai mult de parcă ar fi 
vrut să fie... mai ales în faţa domnului Beechington. 

Rowena fu iritată să afle că proprii obraji începeau să se 
înroșească. Râse și-i spuse: 

— Ei bine, fă cum vrei, Nelly, și dacă, atunci când ne vom fi cunoscut 
foarte bine, vei vrea să-mi spui Rowena, simte-te liberă s-o faci. 

Rowena insistă să facă ceaiul și să-l aducă pe verandă; Nelly 
uitase de cusătura ei și se concentra asupra revistelor. Oftă din tot 
sufletul, privind o reclamă pentru șampon. 

— Nu reușesc niciodată să-mi arate părul așa! 

— Părul tău ar putea arăta așa, Nelly, dar tu-l răsfeţi arzându-l. 

— Dar, domnişoară Fotheringham, e atât de drept... trebuie 
să-l ondulez. 

— Părul drept poate arăta minunat, atâta timp cât e bine periat. 
Părul tău e auriu și ar putea străluci, dacă nu l-ai chinui cu atâtea 
âce. Când îl ondulezi, nu-l poţi pieptăna la fel de bine. Dacă ai avea 
părul mai scurt și l-ai peria în fiecare dimineaţă și seară, cred că 
vârfurile s-ar întoarce singure. Îţi spun sigur. 

— Aș vrea s-o fac chiar acum, dar ziua mea liberă e abia marti, și... 

— Dar ai acum timp liber. De ce nu iei bicicleta până în oraș? 

— Nu e nici un coafor. Nu mai aproape de Geraldine. 

— Nelly... am avut câteva experienţe în tuns. Întotdeauna îi 
tundeam pe gemenii vărului meu. Am fler în privința asta. Mi-ar fi 

plăcut să fiu coafeză, dacă ar fi trebuit să-mi... Realiză imediat că 
urma Să spună: „dacă ar fi trebuit să-mi câștig existența“, așa că 
rectifică „ dacă aș fi avut oportunitatea să locuiesc în Londra.“ 

— Vrei să spui că mi-l scurtezi tu? 

— Aș fi bucuroasă, dacă riști, Nelly. 

— 'Te-aș lăsa să faci orice, domnişoară Fotheringham. 

Rowena zâmbi; devenise deja idolul fetei. 

— E o afirmaţie făcută în pripă, Nelly. Mă duc să aduc foarfecele 
și ceva de pus pe tine. 

Aduse o oglindă pe un stativ, o înfășură pe Nelly cu un cearceaf 
și, folosind o perie deasă, se strădui să îndrepte buclele buclucașe. 

Nelly era încântată de schimbare, chiar și când Rowena era încă 
departe de a termina. 

Ieșiră din nou pe verandă, să usuce părul abia spălat. Diferenţa 
pe care tunsoarea mai scurtă o aducea trăsăturilor atrăgătoare ale 
lui Nelly era uimitoare. Erau atât de absorbite de coafarea părului, 
încât nu auziră pașii pe verandă decât în clipa în care Forrest 
Beechington vorbi: 

— Cerule! Un salon de coafură! Nu-i aşa că ai talente 
multilaterale, domnişoară Fotheringham? Trebuie să presupun că 
ai o diplomă și în frizerie! 

— Nu, e doar o îndemânare. Nu crezi că arată drăguţ? 

— Prea drăguţ... Forrest ciupi obrazul fetei. Vom căuta o altă 
servitoare înainte să ne dăm seama unde suntem. 

Nelly roși din nou, mulțumită. Era mai mult decât evident că, în 
ochii ei, Forrest Beechington nu putea greși cu nimic. 

— Arată bine, aici, la voi... cornuleţe proaspete... Mi-ar prinde 
şi mie bine câteva. 

— Doamna Beechington a spus că soţia lui Jock vă duce ceaiul 
de după-amiază la locul de muncă, spuse Rowena cu răceală. 

— Şi așa a făcut. Dar asta a fost acum o oră, îndeajuns de mult 
încât să mi se facă sete din nou. A mai rămas ceai? 

— Trebuie să fie rece. Am să mai fac. Rămâi aici, Nelly, am să-ți 
termin de aranjat părul după ce-i fac ceaiul domnului 
Beechington. 

El o urmă în bucătărie. 

— Câtă bunăvoință din partea ta, având în vedere că e timpul tău liber. 

— N-am intenţionat să par binevoitoare, doar că... 

— Doar că, ce? El întinse o mână și o prinse pe a ei. Vroia 
atenţia ei. 

— Doar că remarcele tale privitoare la precauţia faţă de celelalte 
însoțitoare fac ca între noi să nu existe naturalete. Cu greu pot 
părea nerăbdătoare să fiu în compania ta, fără să-mi pui aceeași 
etichetă ca și lor, nu? 

— Touché, zâmbi el cu malițiozitate. Ce limbă ai, Katharina! 

— Nu prea te văd în rolul lui Petruchio, spuse ea, râzând. 

— De ce nu? Sprâncenele mobile zburară în sus. 

— Nu te-aş vedea interesat să îmblânzeşti vreo femeie. La urma 
urmelor, chiar și Petruchio avea o oarecare nevoie de Katharina, 
dar tu... n-ai avea nevoie de nici o femeie. Le dispreţuiești. Iți ești 
absolut de-ajuns. 

Fu dezamăgită, dacă sperase să vadă că-i displăcuse asta. El 
chicoti, scoţând-o din minti. 

— Dumnezeule, cum răspunzi la orice provocare. Nu absolut, 
Katharina. Femeile au utilitatea lor. De exemplu, a fost nevoie de 
tine să mă bandajezi ieri, și când văd cât de eficientă ești în 
majoritatea lucrurilor, sunt dispus să recunosc că aș putea deveni 
dependent de tine. Totuși, în acea primă zi te-am avertizat, altfel, și 
tu ţi-ai fi putut face iluzii. Și noi te vom găsi din ce în ce mai 
folositoare. Mătușa Lavinia nu va mai trebui să meargă cincizeci de 
kilometri, până la Ashburton, ca să-și aranjeze părul... și, dacă sunt 
prea ocupat ca să mă pot duce la Geraldine să mă tund, ai putea 
chiar să încerci să mă tunzi și pe mine. 

O senzaţie extraordinară puse stăpânire pe Rowena, la auzul 
cuvintelor lui. Degetele i se strânseră involuntar în palmă, la gândul 
că buclele lui negre aveau să asculte, docile, de atingerea ei. Era 
un sentiment atât de ciudat și de emotionant, încât spuse, 
scorțoasă: 

— Erai destul de în siguranţă... în ce mă privește, chiar și fără 
nici un avertisment. 


ÎNSOŢITOAREA 57 


— Adevărat? Nu sunt genul tău? Era destul de imperturbabil. Ai 
grijă, ai să te opărești într-o clipă, domnişoară Fotheringham. 

— Am să las ceaiul să se răcească și am să aduc câteva prăjituri și 
sandvișuri aici. 

— Am să-mi beau ceaiul afară, la soare. Du-te și continuă cu 
părul lui Nelly. Nu te pierde cu firea din cauza mea. 

— Nu mi-aş pierde vreodată firea din cauza ta, spuse ea printre 
dinţi. 

Peste câteva seri, în sufragerie, Forrest Beechington lăsă ziarul 
jos şi spuse: 

— Domnișoară Fotheringham, trebuie să te învăţ să călărești. 

Ea își ridică privirea de la perdeaua căreia îi cosea câteva inele. 

— „Trebuie“, domnule Beechington? Vrusese să-i arate că nu 
era necesar, că era expertă în hipism, dar el nu sesiză inflexiunea 
vocii ei. 

— Da, trebuie. E un lucru necesar, aici. S-ar putea să trebuiască 
să-mi aduci un mesaj urgent și aş putea fi la kilometri depărtare, în 
chei, unde Land Roverul nu e de nici un folos. Nu-ţi place ideea? E 
o realizare frumoasă. 

— Forrest! interveni mătuşa Lavinia. Nu fi atât de dictator! 
Rowena s-ar putea teme de cai. Unii oameni o fac. Nu trebuie să 
facă nimic, dacă nu vrea. 

Nu se întâmpla prea des ca Forrest să-și supere mătușa, dar de 
data asta, spuse: 

— M-am hotărât. În plus, după cum știi, adolescenţii ăştia îşi 
petrec vacantele în șa și aș fi mult mai liniștit în privinţa lor 
dacă domnișoara Fotheringham ar învăţa să călărească şi i-ar 
însoţi. 

Mătuşa Lavinia se uită la el, uluită. 

— Dar, dacă e novice, ei vor fi cei care vor avea grijă de ea! 

— Mătuşă Lavinia! Cum se poate una ca asta? Știind-o pe 
domnișoara Fotheringham, îţi poți imagina că nu va excela în orice 
va încerca?! 


58 JANE EAST 


Rowena detesta sarcasmul din vocea lui, dar hotări să nu-i dea 
satisfacţie și să i-o arate. Luă un alt inel și-i dădu drumul pe frânghie. 

— Ei bine, nu... e atât de bună la toate, dar n-o bate la cap, 
Forrest. Nu vreau să fie nevoită să înveţe să călărească, doar ca să-ţi 
facă pe plac. 

— Ai învăţa să călărești doar ca să-mi faci pe plac, domnişoară 
Fotheringham? pufni el, ironic. 

Vocea ei era glacială, nescuzându-se: 

— Nu, domnule Beechington. Dacă învăţ să călăresc, o voi face 
pentru propriul amuzament, nu ca să-ţi fac pe plac. 

Mătușa Lavinia scoase un oftat exasperat și flutură din mâini: 

— Poftim, Forrest, ai supărat-o! 

— Nu-i adevărat. Nu pot s-o supăr. Caii sălbatici n-ar supăra-o. 
Nici măcar taurii sălbatici, nu-i așa, domnişoară Fotheringham? 

Pe neașteptate, mătușa Lavinia pufni în râs. 

— Voi doi sunteţi de groază, vă certaţi... întocmai ca Penny și 
Tony. Nu-i așa că e minunat? 

Rowena fu înfrântă de sincerele sentimente, dar de data asta fu 
surprinsă, nu ofensată. 

— Minunat, doamnă Beechington? 

— Da, sună ciudat, dar știi la ce mă refer. Toate familiile se 
ceartă, și să vă aud înțepându-vă îmi amintește de zilele noastre 
fericite — înainte ca Linda și Darrell să moară. 

Rowena simți că i se înceţoșează ochii și se aplecă asupra 
cusăturii ei. În ciuda animozităţii dintre ea și stăpânul de la Tawhai 
Hills, erau momente când amărăciunea poveștii familiei lor îi slăbea 
apărarea. Momente când părea că Darrell și Collin nu erau atât de 
departe. Își ridică privirea și văzu că Forrest se uita sobru la ea. Se 
priviră câteva clipe, fără să trădeze nici unul nimic. 

Vocea doamnei Beechington rupse tăcerea bruscă şi tensionată. 
Nu-și ridică privirea de la titlul pe care se uita, dar spuse simplu: 

— Rowena, de ce nu-mi spui „mătușa Lavinia“? 

Rowena își regăsi suflul, conștientă că Forrest o fixase cu 
atenţie. Asta era altceva... mătușa Lavinia era atât de veselă, atât de 

inconsecventă, încât nimeni nu putea să ghicească vreodată că trăia 
sub amenințarea de a orbi. Acum, nu mai putea citi decât titlurile. 

Chiar ieri îi spusese Rowenei cum tânjise să aibă proprii copii, 
fii, spusese, și o fiică scumpă... „o fiică așa, ca tine, draga mea.“ 
Cum putea să n-o placă? 

— E drăguţ din partea dumneavoastră, doamnă Beechington, 
dar — vocea îi era puţin nesigură — dar... mi s-ar părea o 
impertinenţă. 

Mătușa Lavinia nu se supără deloc: 

— Nu-mi imaginez că ai putea să pari vreodată impertinentă, 
copilă scumpă, sau îndrăzneță, dar ştiu cât de greu e să începi să 
foloseşti un alt nume. Dar oricând vei vrea s-o faci, simte-te liberă. 

— Oh, vă mulțumesc că sunteţi atât de înțelegătoare. Nu 
îndrăzni să se uite la Forrest. 

Fl spuse, ceva neașteptat, și cu... putea oare fi amabilitate? 

— Ai putea să-i spui „Beechy“, să știi. Copiii nu spun niciodată 
„mătuşa Lavinia“... întotdeauna i se adresează cu „Beechy“. 
„Beechington“ e atât de complicat să-l foloseşti zi cu zi. Aproape la 
fel de complicat ca... „Fotheringham“. 

— Ar suna copilăros, nu? Sper că nu sunt așa. Se întoarse spre 
mătușa Lavinia și zâmbi brusc, plină de căldură și de afecţiune: 
Mi-ar face plăcere să vă spun „Beechy“, dacă pot, când nu sunt 
străini prin preajmă. 

Tocmai când mătușa Lavinia se pregătea să vorbească, telefonul 
sună. Forrest răspunse. Întotdeauna primeau telegramele mai întâi 
prin intermediul telefonului. „Mi-am rezervat o cușetă pe Queen 
Charlotte. Plec luni de la Southampton. Cu drag, Helen“. 

— Helen se întoarce acasă, repetă el, fără să fie necesar. Ar trebui 
să fie aici până... să vedem... în mai. 

— Ce drăguţ, spuse mătușa Lavinia și Rowena nu putu să nu 
observe că tonul bătrânei era lipsit de căldură. Nepotul ei păru 
neliniștit, după aceea. Se îngropă în ziare și reviste, fumă ţigară 
după țigară, în locul obișnuitei lui pipe. În cele din urmă, deschise 
glasvandul dinspre sufragerie și se duse la pianul mare. 

Rowena și mătușa Lavinia rămaseră tăcute cât timp el cântă la 
pian. Nu acompania și vocal piesele, dar Rowena le știa pe toate și 
potrivea cuvintele în gând. In cele din urmă, Forrest începu să 
cânte în surdină. 

Mătuşa Lavinia se încruntă. 

— Ce ciudat!... N-a mai cântat și nu s-a mai atins de pian de 
când... Se opri. Chiar și mătușa Lavinia avea rezervele ei sau simţea 
că trebuie să respecte sentimentele nepotului ei. Dar nu era nevoie 
să-şi termine fraza... Forrest Beechington nu se mai atinsese de 
pian de când Helen Dewmore părăsise Noua Zeelandă! 

Acum, Helen se întorcea, și autoritarul stăpân de la Tawhai Hills 
cânta într-un ritm vioi: „vechea iubire, adevărata iubire, de dincolo 
de mare!“ 

Helen fusese logodnica lui Collin Beechington, care murise... 
Oare Forrest o iubise dintotdeauna? Considera că trecuse un 
interval decent de timp și vechea, adevărata lui iubire se întorcea 
acasă? 

Poate că asta avea să-l îmblânzească, să-i slăbească îndârjirea faţă 
de ea. N-avea să creadă niciodată că Helen s-ar căsători cu el pentru 
bani, pentru că averea Dewmorilor era la fel de mare ca a lui. Da, 
Forrest Beechington putea fi cu ușurință mai puţin cinic, mai puțin 
înverșunat, dacă propria poveste de dragoste avea un deznodământ 
fericit. Toate astea trebuia s-o liniștească pe Rowena Fotheringham, 
s-o bucure, chiar... dar n-o făceau... era destul de stupid, 
inexplicabil, dar aproape că se simţea pustiită... 


Capitolul 5 


Forrest Beechington nu întârzie să-și țină promisiunea — sau 
ameninţarea — de a o învăța pe Rowena să călărească. 

— Acum, spuse el, presupun că toate vasele au fost spălate, 
paturile făcute, praful şters, totul e gata, conform programului 
domnișoarei Fotheringham. Nelly poate să facă restul, nu-i așa, 
Nelly? Fugi sus și ia-ti niște pantaloni, domnişoară Fotheringham. 

— N-ar folosi la nimic să protestez încă o dată și să-ţi spun că 
n-am nevoie de nici o lecţie de călărie, nu-i așa? 

— Ai dreptate. N-ar folosi la nimic. 

Nelly chicoti. Forrest se întoarse spre ea, zâmbetul indulgent, 
care adesea era atât de evident în tratativele lui cu Nelly, 
îmblânzind severitatea expresiei lui. 

— De ce râzi, Nelly? 

— De felul în care ea, domnișoara Fotheringham, vorbește 
cu tine. 

El zâmbi malitios și dădu din umeri. 

— Vezi? E uimită de temeritatea ta. Să-i ţii astfel piept șefului tău! 

— Cred că realmente o admiră, spuse Rowena, cât putu de rece. 
Are marele avantaj de a fi crescut în cultul respectului și uimirii în 

fața numelui Beechington. În afară de asta, nu mă duce nicăieri, 
nu? Chiar și când îți spun că n-am nevoie să învăţ să călăresc, 
continui să insiști. 

— Exact, spuse domnul Beechington, ratând din nou 
subințelesul. Ti-am spus că e o necesitate, într-o ţară ca asta. 

— Presupun că nu contează că m-am grăbit în dimineaţa asta, ca 
să pot conserva fructele... E păcat să vezi fructele alea putrezind în 
livadă. De-aș fi venit mai devreme! 

— Oh, n-am nici o îndoială că te vei descurca, cu sau fără lecţii. 
În plus, prima lecţie nu va dura prea mult... descoperim doar 
punctele sensibile. Și ca să compensez, am să curăţ câte pere vrei, 
diseară. Du-te și schimbă-te, domnişoară Fotheringham. 

— Da, domnule Beechington, spuse cu ironie Rowena și se duse 
fără grabă sus. Ei bine, era treaba lui! Avea să se înveţe minte. 

Se uită cu jind la hainele ei de călărie, pe care le depozitase cu 
grijă. Nu, ar fi trădat-o prematur. Mai întâi, avea să se distreze și 
încăpăţânatul Beechington avea să afle că nu întotdeauna trebuia să 
le vâre ideile lui pe gât celorlaţi. Să presupună din oficiu că nu știa 
să călărească! 

Ar fi putut râde din toată inima, când îl văzu pe Forrest 
Beechington scoţându-l pe bătrânul Dandy. Dandy, care era gras, 
leneș și imblânzit. Fusese poneiul copiilor pentru lecţii, și le făcuse 
o dată o demonstraţie, dar de atunci trecuse mult și fusese scos la 
pensie, călărit doar ocazional, când copiii erau acasă. 

Era ușor s-o facă pe amatoarea emoţionată și neindemânatică. 
Rowena întrebă dacă era sigur că şaua nu va aluneca, când puse un 
picior în scară. Tinu frâiele greșit, mai întâi prea strâns, apoi prea 
lejer. Din moment ce învățase mulţi adolescenţi să călărească, își 
amintea chiar și acum întrebarea: „ești sigură că o scară nu e mai 
lungă decât cealaltă?“ 

Forrest era surprinzător de răbdător, deși ura s-o recunoască, 
chiar și faţă de ea însăși, şi nu-i dădea voie să-și asume nici un risc. 

Rowena se întreba ce ar fi spus dacă l-ar struni pe Dandy la galop 
și-ar sări peste gard. .. dar Dandy nu era calul cu care să-și arate talentele. 
Nu... avea să aștepte — răzbunarea avea să fie cu atât mai dulce. 

— Tine-ţi genunchii spre interior, îi spuse instructorul. Mai 
târziu, vom pune niște peni între genunchii tăi și Dandy. Și n-o să 
te proclamăm profesionistă decât atunci când vei putea să-i păstrezi 
acolo. De fapt, nu te descurci rău deloc. 

— Mulţumesc, spuse Rowena, cu ironie exagerată și suspicioasă. 

— Nu sunt sarcastic... vorbesc serios. 

O urmă de gropiţe se zări, o clipă, în obrajii Rowenei. 

— Ei bine... vezi, nu sunt obișnuită cu laude din partea ta, doar 
cu critici. 

Fl sări, cu mâna pe frâiele lui Dandy, și se uită strâmb la ea: 

— Domnișoară Fotheringham, nu-ţi critic... munca. Orice 
altceva ţi-am spus, a fost pur personal... legat de motivele și 
sentimentele femeilor. Cum aş putea să-ţi critic munca? Tawhai 
Hills e gospodărit mai eficient decât în zilele Lindei. Chiar mai bine 
decât pe vremea mamei, și o consideram cea mai bună gospodină 
din lume. Și o faci fericită pe mătușa. Îi citeşti neostenit. Nu ești 
câtuși de puţin stânjenită, indiferent ce trebuie să citeşti din ziare. 
Celelalte însoţitoare erau aproape imposibile. Mătușei Lavinia îi 
place bârfa... Obișnuiau să spună: „hmm... ei bine... până la 
urmă, asta nu e atât de interesant... Mă duc să fac altceva“ şi o 
lăsau pe mătușa plină de frustrare. Chiar și când nu eram acolo să 
ascult, nu suportau. Cititul cu voce tare e un talent ca oricare altul. 
Și nu trebuie să ne sfiim să vorbim despre treburile fermei. 

— Nu-mi imaginez că te-ai sfii vreodată de ceva, sau că te-ai gândi 
să cruţi sentimentele cuiva. 

Urmă o pauză scurtă, apoi Forrest râse scurt, fără să fie amuzat. 

— Cu siguranţă, nu ești o adeptă a ocolişurilor, nu? 

— Așa trebuie să procedezi, cu unii bărbaţi. Ce ciudat că oamenii 
grosolani nu arată niciodată o grosolănie corespunzătoare. 

Urmă o altă tăcere, mult mai ușor sesizabilă. Rowena își ridică 
privirea și-l găsi studiind-o cu o expresie de nepătruns. Își mușcă 
buza. N-ar fi trebuit să facă ultima remarcă. Își umezi buzele, 
trebuia să spună că-i părea rău. Înainte să înceapă, Forrest i-o luă 
înainte: 

— În ciuda faptului că ai un temperament atât de vulcanic, 
Rowena... strălucirea aceea roșiatică a părului tău ar putea scuza 
asta... am crezut că vei fi mai sinceră cu mine. Pregătită să-i dai 
diavolului ce i se cuvine, de fapt! Ochii lui dansau, ironizând-o. Vrei 
să te dai jos, acum? Te-ai săturat? Nu aşteptă răspunsul ei și-i întinse 
mâna. 

Ea descălecă destul de elegant, uitând o clipă că se presupunea 
că e novice, și câștigă lauda lui. O prinse de încheietura mâinii: 

— Chiar crezi că obișnuiesc să calc în picioare sentimentele 
oamenilor, indiferent de reacţiile lor, domnişoară Fotheringham? 

Rowena își făcu de lucru cu frâiele. O irită să descopere că-și 
pierduse oarecum răsuflarea, și nu vroia să simtă așa în privinţa lui 
Forrest. Preferă să-i arate indiferenţă: 

— Afacerile cu tine nu m-au făcut să mă aștept la altceva, mă tem. 
Fără îndoială, mi te pot închipui afișând dispreţ faţă de orice 
pudoare simulată în privința termenilor specifici fermei și fiind 
foarte nerăbdător cu oricine care nu e obișnuit cu ei. 

— Pentru că am fost atât de slobod la gură în faţa ta? Dar ai spus 
Că ai trăit toată viaţa la țară. Spune-mi, te-am ofensat în vreun fel? 

— Desigur că nu. Nici eu n-am răbdare, în astfel de cazuri. Viaţa 
este așa cum e creată, iar creatorul nu poate greşi. Numai 
interpretarea ta ne face să ne stânjenim. Nu mi te pot imagina fiind 
înțelegător faţă de reacţiile unei femei de la oraș... o reacţie pe 
care probabil ai cataloga-o „de fată bătrână“. 

— Atunci, te înșeli. Îi strânse și mai tare încheietura. Chiar mi-a 
părut rău pentru domnișoara Braithwaite, în ziua în care Tony și cu 

mine am purtat o discuţie despre treburile fermei, de faţă cu ea. 
Biata de ea a făcut feţe-feţe și l-a rugat pe Tony ca, pe viitor, să se 
cenzureze de faţă cu ea. 

Era prea mult pentru Rowena, își dădu capul pe spate și râse. 
Forrest râse şi el. 

— Aşa e mai bine, spuse el. În ochii lui căprui, cu licăriri verzui, 
era ceva ce o tulbura... sau era ceva în sentimentele ei? Bărbatul 
ăsta uitase să fie într-adins ironic și cinic, el... oh, era o prostie din 
partea ei să lase garda jos, dar cu un alt început și un alt peisaj... 
dacă n-ar fi fost atât de neîncrezător în femei și dacă ea n-ar fi avut 
cicatrice din cauza lui Geoffrey, ar fi putut fi pe aceeași lungime de 
undă. 

— Mult mai bine, repetă el. Ştii, cred că ne-am putea înţelege 
foarte bine. Proprietatea asta are nevoie de cineva ca tine. Și, din 
moment ce ne înțelegem reciproc, e foarte puţin probabil să apară 
vreo complicatie. 

Explicaţia lui — „din moment ce ne înţelegem reciproc“ — îi răci 
pe loc inima. Chiar și în momentele lui de genialitate, Forrest avea 
grijă să-i amintească faptul că prietenia lor era doar atât, nimic mai 
mult. 


KKK 


Era deja de o jumătate de oră în bucătărie, când Forrest 
Beechington apăru. 

— Aici erai! N-ai muncit destul pentru ziua asta? 

Cum ea vru să protesteze, Forrest ridică o mână. 

— Să nu-mi spui că nu ești obosită. Trebuie să fii. Dacă nu, 
trebuie să fii un robot... lipsit de orice slăbiciune omenească. 

— Sunt obosită, domnule Beechington, dar timpul trece și 
curățatul fructelor nu așteaptă nici un om și ar fi o mare ușurare să 
termin cu ele în seara asta! 

— Înţeleg. Te ajut. Să nu începi cu prostii de genul „treaba asta 
nu intră în atribuţiile tale“. Cu cât mai repede te obișnuiești cu 
obiceiurile noastre, cu atât mai bine. Nouă ne place să punem 
mână de la mână și să ne ajutăm reciproc. 

— Nu aveam de gând să protestez. Am să aduc un recipient cu 
apă sărată, ca să poţi pune bucăţile de pere în el. 

— Ce părere ai dacă lucrăm separat? Ar fi mai rapid și mai 
eficient. Dacă mă ocup cu decojitul, poţi să le feliezi. 

— Mai bine invers. Mă îndoiesc că poţi ţine ritmul cu mine, dacă 
decojesc eu fructele. 

Forrest oftă, îi încredinţă instrumental de decojit și luă cuțitul. 

— De ce nu stai jos? întrebă el. 

— Masa e prea înaltă. Îmi place să fiu chiar deasupra fructului. 
Stând jos, nu-ți obosesc picioarele, dar îţi obosește încheietura 
mâinii. 

Fl se întoarse, se duse pe verandă și aduse un scaun înalt. 

— Ăsta poate fi răspunsul. 

Rowena știa că se încăpățâna prostește, însă spuse: 

— Prefer totuși să stau în picioare, mulţumesc. 

— Înţeleg, râse el. Ochii îi străluciră. În seara asta, nu-ţi e prea 
ușor Să stai jos, nu? Poate că toate glumele acelea răsuflate despre 
mâncatul de pe prichiciul sobei sunt adevărate, până la urmă... hm? 

— Vrei să spui... din cauza lecţiei de călărie? Forrest încuviinţă. 
Nu mă doare deloc, mulțumesc, sări Rowena, așezându-se dintr-o 
dată. 

El se amuza cu ironie şi, auzindu-i, mătușa Lavinia veni să vadă 
despre ce era vorba. Nepotul ei o privi solemn. 

— Am descoperit doar că domnișoara Rowena Melisande Agatha 
Fotheringham e mai grozavă decât noi și în privința pielii... nu e 
din același aluat ca noi! 

— N-am idee despre ce vorbeşti, Forrest, dar cred că o să vin să 
croșetez aici, arată atât de primitor! Ieși să-și aducă lucrurile. 

— Mă gândesc cu groază la ziua în care n-o să mai poată croșeta. 
Cum o să-și petreacă timpul? 

— Cred că întotdeauna o să poată să croșeteze, spuse Rowena. 
Multă lume croșetează și citește în același timp. Nu trebuie să te 
uiţi, dacă ştii exact cum se lucrează. 

— Eşti o adevărată alinare, spuse el cu solemnitate ironică. Apoi, 
mai sincer: mă întrebam ce ne așteaptă, ca familie. Nu te mărita 
prea curând cu artistul tău, vrei? 

Rowena nu se învrednici să-i răspundă. Luă câteva borcane, le 
aşeză pe o tavă și le duse în cămară. Forrest o urmă. 

— Mă bucur că ai avut inspiraţia să le faci atât de repede, având 
în vedere cantitatea... pur și simplu le-ai tăiat și le-ai pus la 
conservat. Credeam că n-o să reziști și o să le faci în concordanţă cu 
Institutul Gospodinelor de Carieră. 

Când termină fraza, ochii îi căzură pe câteva borcane, puse pe o 
măsuţă separată. Erau conservate perfect, aranjate cu grijă și tăiate 
în bucăţi egale. Forrest se uită la ea, nedumerit. 

— Acelea sunt făcute din fructe perfecte. Poate că nu prea te dai 
în vânt după astfel de lucruri, dar m-am gândit că probabil se 
organizează expoziții de agricultură și poate ai vrea ca produsul 
moșiei Tawhai Hills să concureze cu celelalte. N-am pregătit multe. 

În vocea lui se simţi o notă caldă: 

— Se organizează expoziţii... cea mai mare e cea de la 
Christchurch. Noi am participat la paradele de vite, dar partea 
aceasta am neglijat-o până acum. 

Era prima oară când Rowena simţea că laudele lui erau sincere, 
lipsite de ironie. Se întrebă, în timp ce urca scările, dacă să-i spună 
a doua zi că era expertă în echitație, dar că nu putuse rezista 
tentatiei de a se amuza pe seama lui. 


KKK 

Spăla vasele după cină, când auzi mașina lui Forrest intrând în 
garaj. Luă un prosop, șterse repede vasele și ieşi pe hol chiar în 
clipa în care el apăru în pragul celeilalte uși. 

— Oh, Rowena? 

Ezită, gândindu-se dacă să se prefacă a nu-l auzi, apoi se 
întoarse. 

— Tocmai mă duceam să mă culc, domnule Beechington. 
Beechy s-a culcat devreme şi mă gândeam să-i urmez exemplul. 

— Trebuie? E dezolant când un bărbat se întoarce din oraș și 
găseşte toate femeile dormind. 

— Oh... ţi-am lăsat câteva sandvișuri și cafea, spuse ea pe un ton 
indiferent. 

— Slabă consolare. Mă aşteptam la ceva mai consistent. N-am 
avut timp să iau cina. Am avut multe de făcut. Credeam c-o să-mi 
pregătești o gustare, dar lasă. Am să prăjesc niște costiţă și ouă. 
Du-te să te culci, dacă ești obosită. Faci prea multe. Ar fi mai bine 
să lași restul fructelor să putrezească. 

Rowena nu vroia nici o favoare din partea lui. 

— Oh, am să-ţi pregătesc o masă decentă. Costiţa și ouăle numai 
consistente nu sunt! O să-ţi frig niște carne, dacă vrei. 

— Și mănânci și tu cu mine? Rowena îl privi cu îndoială. Arăta 
atât de copilăros! Urăsc mesele solitare. 

— Foarte bine. 

— Nu pari prea entuziasmată, domnişoară Rowena etc. etc. 
Fotheringham! 

— Poate că nu e cel mai ușor lucru să par entuziasmată la ora 
asta, dădu ea din umeri. 

Forrest se uită la ceas. 

— Nu e decât zece, draga mea. În seara asta, chiar vorbeşti de 
parcă ai fi „domnișoara Matusalem“. La vârsta ta, noaptea abia 
începe la douăsprezece! 

— Ar putea fi, în alte împrejurări. 

— Vrei să spui că pentru asta ai nevoie de un ring de dans... de 
muzică și de romantism? 

Rowena nu cedă farmecului închipuirii. La urma urmelor, nu-l 
detesta? Așadar, vocea ei fu glacială. 

— Nu tânjesc după viața de lux, dacă la asta te referi. 

— Nu era asta. Dacă ar fi fost aşa, ai fi venit cu mine în Oraș... 
deși am impresia că, în ciuda fructelor care te așteptau, dacă ai fi 
avut altă companie, ai fi venit totuși. Privirea lui era perspicace. 

Aşadar... cu toate că dăduse clar de înțeles că nu avea timp 
pentru un mariaj, îl irita faptul că unor femei le displăcea compania 
lui. Rowena zâmbi în sinea ei. 

— Ce preferi la friptură? Roșii? Ouă? 

— Ambele, te rog... și cartofi prăjiți. Unde sunt? Îi curăţ eu. Ei 
bine, dacă ringul de dans și muzica ies din discuţie, ce zici de 
lumina lunii? E o noapte minunată. Pari să fi petrecut prea mult 
timp în casă, cu mătușa Lavinia. Luna Noii Zeelande nu se compară 
cu a Angliei, dar să vezi luna deasupra Tawhai Hills e ceva 
memorabil. Putem face rost de o privighetoare și presupun că 
nimic nu se compară cu cântecul ei... 

Presupunerea lui că-i era dor de casă și că nu-i plăcea peisajul 
sudic o făcu să-și iasă din fire. 

— Întotdeauna ai impresia că-mi poţi citi gândurile, domnule 
Beechington! Lasă-mă să te asigur că sunt departe de a-mi fi dor de 
casă. Consider că e o ţară minunată. Vastitatea şi senzaţia de 
libertate pe care ţi-o oferă au farmecul lor. Și nu mi-e dor nici de 
cântecul privighetorilor. 

Forrest râse și-și puse mâna pe umărul ei. 

— Doamna mea aprinsă! o tachină el. 

Rowena se eliberă de atingerea lui. 

— Chiar trebuie să faci de fiecare dată glume malițioase? 

El puse masa, acolo, în bucătărie. 

— Îţi place carnea de porc mistreţ? o întrebă el. Sperăm să avem 
în curând o vânătoare de mistreți. Fac destule ravagii prin 
imprejurimi. 

— Vânătoare de mistreți? întrebă ea uimită. 

— Singurii porci pe care i-ai văzut au fost cei îmblânziţi, din 
cocini, nu? Mistreţii și căprioarele sunt o ameninţare, aici. Sunt 
responsabili cu marea parte a eroziunilor. Trebuie să menţinem 
scăzut numărul lor. 

Rowena îl privi curioasă, în timp ce așeză farfuriile. 

— Ai părut... ei bine, aproape reticent când ai vorbit despre 
menţinerea numărului lor la o anumită limită. Am dreptate? 

— Da. Părea mai degrabă jenat și era prima dată când Rowena îl 
vedea tulburat. Majorităţii bărbaţilor de aici le place la nebunie. 
Nu-mi face plăcere să omor nici o vietate, doar de dragul 
amuzamentului. Și unii din porcii aceștia sălbatici sunt atât de abili. 
Întotdeauna m-a captivat modul în care încolțesc câinii. Mai sunt și 
cazuri când câinii sunt sfâșiaţi de colții mistreţilor și trebuie să li se 
pună copci. Merg și la vânătoare de căprioare, când devin o 
adevărată pacoste. Sunt niște animale atât de nobile, pline de 
bucuria de a trăi și de poezia mișcării. Prefer să observ orice animal, 
la fel cum îmi place să urmăresc păsările, după cum știi... Dar să 
dobor o pasăre la pământ... nu, n-aş putea face asta. Se uită la ea, 
fără să încerce să se scuze. Îndrăznesc să spun că vei găsi asta foarte 
ciudat la un bărbat. 

Ochii ei îi întâlniră candizi pe ai lui. 

— Nu. Găsesc că e mai degrabă... înduioșător. Își dădu seama 
iritată că se înroşise. 

— E împotriva firii, nu-i așa, Rowena, să descoperi că am calităţi 
cu care simpatizezi și pe care, prin urmare, trebuie să le aprobi? 
strâmbă el din buze, bătând-o ușor pe mână. 

Ea îşi retrase imediat mâna. Forrest Beechington nu trebuia să 
aibă nici un argument plauzibil să spună că această însoţitoare în 


ÎNSOȚITOAREA 71 


particular îl încuraja. Se ridică, deschise cuptorul și scoase plăcinta 
cu caise pe care o pusese mai devreme la încălzit. Puse în fața lui 
frişcă şi zahăr, cafea și biscuiţi. 

— Iartă-mă dacă nu mă alătur. Doar că nu mi-e îndeajuns de 
foame, deși mi-a plăcut friptura. 

Începu să spele vasele. El luă un prosop și le șterse, după care 
le așeză la locul lor. Rowena spusese noapte bună și se întorcea să 
plece, când el o prinse de mână: 

— Vino cu mine pe verandă, cât timp fumez o ultimă pipă. Vreau 
să discut ceva cu tine. Aș vrea să-ţi cer sfatul. E vorba despre Lindsay 
— am văzut-o azi. 

Își sprijiniră coatele de balustrada verandei. Lui Forrest nu 
părea să-i facă plăcere să înceapă discuţia. 

— Ştiai că partea asta a casei a fost construită prima? Primul 
adăpost mititel era împletit din nuiele și tencuit, dar a fost 
reamenajat curând. Balustrada asta e din kauri — de asta s-a 
menţinut atât de bine. Străbunicul meu și soţia lui obișnuiau să-și 
priponească aici caii. Nu a fost decât o cocioabă la început, o 
bucătărie și un dormitor. 

Rowena mângâia ușor lemnul neted și dur. 

— Câteodată, mi se pare incredibil că, în ciuda stabilimentului 
aparent străvechi al orașelor, istoria voastră este realmente atât de 
recentă. E aproape contemporană, nu? Vreau să spun, îţi aduci 
aminte de bunicul tău? da. Ai ascultat povestirile lui despre 
străbunicul tău? Despre zilele de la început? 

Fl încuviință din cap, studiindu-i chipul. 

— Presupun că din cauza asta pare foarte crudă, nu? 

Rowena fu surprinsă. Se întoarse scurt să-l privească. 

— Oh, nu. Cum poți gândi așa? Mi se mare minunat. 
Începuturile civilizaţiei albe să nu se piardă în negurile vremii, ba 
Chiar să fie atât de proaspete în amintirea oamenilor! Imaginează-ți, 
Forrest, să poţi să-ţi amintești totul. Mă întreb dacă vom putea 

vreodată să vedem cu ochii noștri astfel de schimbări, sau asta îi 
revine unei singure generaţii? 

Rowena realiză dintr-o dată ceva... îi spusese „Forrest“. Spera 
să nu fi observat. 

Continuă tăios, conștientă că, timp de câteva clipe, lăsase garda jos: 

— Dar vroiai să-mi spui ceva. 

— Da... E Lindsay. Am băut un ceai într-un mic local din Regent 
Street. O atmosferă liniștită, foarte comodă. Ea era acolo, cu un 
străin înfricoșător. Puteai să-ţi dai seama imediat. 

— Ce vrei să spui? Un străin? Cineva care nu face parte din 
aceeaşi clasă socială? Un muncitor? 

— Nu! Tonul lui era nerăbdător. Unii dintre muncitorii noștri de 
la fermă sunt niște oameni de toată lauda. Nu fi atât de snoabă. 
Mulţi încep așa, se căsătoresc, își iau slujbe pentru cupluri, trăiesc 
un timp de pe urma vitelor și a păsărilor de curte, păstrându-și 
salariile, și în cele din urmă își întemeiază propriile ferme. 

Rowena se simţi furioasă. Vrusese să spună că el era snobul, iar 
acum o acuza de asta. Dacă cineva avea darul de a-i pune pe ceilalţi 
într-o lumină proastă, Forrest era acela. Reuși să pară răbdătoare: 

— Atunci, la ce te-ai referit? 

— E lingușitor... ieftin... nechibzuit... e cu ochii pe lozul cel 
mare. Îţi garantez că știe totul despre Beechingtoni. 

— Cred că ai un fix cu asta; la tine, toată lumea e vânătoare de avere. 

Cum o spuse, conștientiză stânjenită că avea o justificare să 
creadă asta... așa cum avea și ea. 

— De data asta, era evident. L-am catalogat drept bădăranul 
absolut. 

— Chiar atât de atotștiutor ești? Adică poate cineva să se 
hotărască la prima impresie, atât de decisiv? 

— Da. 

Nu te puteai contrazice cu un ton atât de hotărât, dar, de dragul 
lui Lindsay, pe care n-o cunoscuse încă, insistă. 

— Dar se poate să fi fost doar un prieten. Sper că n-ai luat-o prea 
în serios. O abordare psihologică greșită. 

— Psihologia... un subiect mult prea perimat! pufni Forrest. 

— Sunt de acord, e perimat, dar reprezintă ceva. Sunt sigură că 
bunicile noastre se foloseau de el când își reuneau familiile, doar 
că îl numeau „bun-simt“, sau „simt practic“, sau doar „instinct 
maternal“. 

— Rowena. Vocea lui avea o chemare care o atrăgea, împotriva 
voinţei ei. Aici nu discutăm doar o problemă abstractă. E vorba de 
Lindsay, fiica iubită a fratelui meu, iar el nu mai e aici, s-o călăuzească. 
E tânără, nerăsfățată și îngrozitor de greu de înțeles. Te-am rugat să mă 
ajuţi. Mătușa Lavinia e prea evazivă, trăiește în micul ei univers. Eşti 
undeva între vârsta lui Lindsay și a mea, și ești femeie. 

— Îmi pare rău, spuse ea și vorbi serios. Spune-mi, Lindsay v-a 
făcut cunoștință? 

— Da. Cu un aer de bravură, așteptând să mă încrunt în semn de 
dezaprobare. În parte, pentru că tocmai chiulea de la școală, în 
parte, pentru că știe că nu-mi pierd timpul cu astfel de indivizi. 

— Şi presupun că a obținut ce se aștepta... 

— Desigur. Doar nu te așteptai să sar la gâtul lui! N-am fost 
grosolan. 

— Nu, spuse ea, exasperată. Doamne! Nu te-aș vedea grosolan... 
doar distant și impersonal. Punând-o pe Lindsay în defensivă și 
arătându-i-l pe bărbatul acela, probabil, mult mai galant decât tine. 
Suficient încât s-o împingi la limită și să se îndrăgostească de el, 
dacă, momentan, nu e decât atrasă de el. 

Forrest nu se supără. Era mult prea îngrijorat pentru asta. 

— E îndrăgostită, de acord. N-am mai văzut-o așa pe Lindsay. 
Tocmai asta mă îngrijorează. Tu ce ai fi făcut? 

— Ignorând faptul că erai îngrozit, aș fi fost la fel de cordială cum 
ai fi fost dacă ai fi găsit-o cu un tânăr student și l-aș fi invitat aici, în 
timpul vacanței din mai. 

— Să-l invit aici? De ce naiba? 

— Pentru că e posibil ca aici, în faţa unui fundal solid, a tot ce 
Lindsay cunoaște și iubește, el ar părea inferior, ieftin, de mâna a 
doua. Dacă e vreuna, sau toate lucrurile astea, adăugă în sinea ei. 
Își spuse că putea acționa pe două directii... cealaltă fiind că, dacă 
era câtuși de puţin agreabil, Forrest putea să se mai înduplece. 

— Cred că e posibil să ai dreptate. Cum ar trebui s-o dreg? 

— Scrie-i prietenește, ca de la unchi la nepoată; îndrăznesc să 
cred că faci asta din când în când, nu? Și sugerează că poate-l aduce 
aici într-un sfârșit de săptămână. Presupun că lucrează în oraș... și 
nu e liber decât la sfârșitul săptămânii. 

— Îmi închipui că va fi liber majoritatea vacanței. Ţine ore de artă 
la diferite școli şi colegii... e liber profesionist. Face treaba asta 
peste tot în Noua Zeelandă, sau așa mi-a spus când l-am întrebat ce 
face ca să-și câștige pâinea. Spune că e englez. Aș zice că e 
corcitură... are sămânță de sud-american. 

Rowena înlemni. Își umezi buzele. Trebuia să știe... trebuia — 
nu putea fi... 

Își potrivi atentă tonul. 

— Cum ai spus că-l cheamă? 

— Dirk Sargison. Sună de parcă ar fi vreun star de cinema, nu? 
Ba chiar arată ca unul... mustață, gene lungi, păr ondulat, 
manichiură foarte bine pusă la punct. 

Dirk Sargison! Fl era... iar Forrest avusese dreptate. Într- 
adevăr, era lingușitor, ieftin, nechibzuit... și femeile îl găseau 
irezistibil, femei mult mai experimentate decât o studentă din 
Varsity. 

Cât avea să treacă până când perspicacele Forrest Beechington 
avea să facă legătura cu artistul pe care-l întâlnise pe vapor... și cu 
care, oh, nefericită alegere... pretinsese că are o înţelegere? 

Și ea, Rowena Melinsande Ainsley Fotheringham, îi sugerase să-l 
invite acolo! Creierul părea să-i fi paralizat... trebuia să fie 
atentă... să nu-l lase să bănuiască nimic. Poate că peste noapte avea 
să se gândească la ceva. Între timp, trebuia să se străduiască să pară 
nepăsătoare. 

Rowena nu dormi bine în noaptea aceea. Mintea i se agita și se 
zbuciuma o dată cu trupul, și până când se făcu dimineaţă, nu era 
mai aproape de o soluţie. În orice caz, nu credea că dormise cineva 
la Tawhai Hills. Toate ferestrele scârţâiseră, copacii din grădină 
trosniseră, aplecându-se în bătaia vântului. Se auziseră picăturile de 
ploaie bătând pe acoperiș și nu fusese nevoie să ridice obloanele ca 
să vadă că Tawhai era acoperit de prima zăpadă a sezonului. 

Dimineaţa adusese neaua la Tawhai, dar nu adusese și o idee 
mai înțeleaptă pentru Rowena. Nu putea decât să spere că, dacă 
Forrest îi scria într-adevăr, Lindsay o să-l refuze sau că lui Dirk 
Sargison o să-i fie imposibil să vină. Ultima speranță era una foarte 
slabă. Dacă avea vreo idee despre soliditatea și bunăstarea 
originilor lui Lindsay, va veni cu siguranţă. 

Dacă venea și dacă Forrest își dădea seama, avea să-și ţină gura? 
Din câte văzuse până acum, se îndoia. Ar fi mai bine să-i spună, 

înainte ca Dirk să sosească: „ar fi mai bine să-ţi spun, domnule 
Beechington, că între mine și Dirk nu e nimic. L-am folosit ca pe un 
paravan, când erai convins că toate însoţitoarele de la Tawhai îţi 
pun gând rău.“ 

Rowena încercă să rostească asta cu voce tare, în camera ei, și fu 
uluită să realizeze cum suna. Suna a uneltire. Putea foarte ușor să 
creadă că îl folosise pe artist și presupusa lor legătură sentimentală 
tocmai pentru a-și ascunde propriile ambiţii. 

Îi veni o altă idee. Dată fiind trecerea timpului, îi putea 
menţiona că înțelegerea lor nu dusese nicăieri, că nu trecuse de 
testul separării, că nu fusese altceva decât o aventură de bord, așa 
că o rupsese... Căldura abia simțită din sufletul Rowenei se stinse 
repede. Forrest n-ar crede decât că se hotărâse că sunt pești mai 
mari în apă... de exemplu, un proprietar de pământ bogat, 
preferabil unui artist ambulant. Gemu. Cât de complicate puteau 
deveni lucrurile! 

În zilele care urmară, Rowena încercă să-și fortifice inima în fata 
lui Forrest Beechington. „Dacă nu te înduioșezi în faţa lui“, își 
spuse înfricoșată, „n-o să conteze atât de mult când vei fi 
demascată.“ 

Așadar, când evenimentele săptămânii îi confirmară prima 
impresie despre el — că era aspru, dominator, intolerant — își spuse 
mai mult cu înverșunare decât cu convingere că era bucuroasă, 
foarte bucuroasă. 

Un om fusese concediat fără prea multe argumente și luase cu 
el și alți lucrători tineri de la fermă, vrând să se îndrepte spre 
munți, însă Forrest le interzisese. Rowena auzise ecouri incoerente 
ale disputei aprinse dintre el și fiul unuia dintre oamenii lui. 
Tânărul, în vacanță cu părinţii lui, era un sportiv împătimit şi 
vânase un șoim. Din ce înţelesese Rowena dintr-o conversaţie 
fugară între Nelly și unul din oamenii lui, Forrest îi ţinuse tânărului 
o predică memorabilă. 

Părea cel mai nedrept lucru. Mai devreme, Rowena găsise 
admirabilă reticenta lui fată de uciderea animalelor, dar acum se 
îndoia că asta îi dădea drept de veto în toate activităţile de vântoare 
din district. 

Chiar dacă putea să le interzică la Tawhai, avea oare dreptul, din 
puncet de vedere etic, de a interzice altora să practice sportul acela? 
În afară de asta, șoimii aceia erau atât de cruzi și făceau ravagii 
printre păsările de curte, dar uneori ucideau chiar și miei. Noua 
Zeelandă era extrem de norocoasă că nu avea vulpi, dar își imagina 
că șoimii trebuia ţinuţi sub control... credea că societăţile de 
aclimatizare puneau un anumit preț pe capetele lor, așa că trebuia 
văzuţi ca o ameninţare. Atitudinea aceasta a lui Forrest, ca 
proprietar, era absolut ridicolă — o altă dovadă a faptului că-i forța 
pe ceilalţi să-i respecte ideile. 

Trebuia să-și amintească asta și să nu se înduioșeze în preajma 
lui. Oricare era atracția pe Rowena o simţea faţă de el, era doar 
magnetismul obișnuit pe care femeile îl găseau la bărbaţii 
autoritari, dar cu care le era atât de greu să trăiască. Bărbatul acesta 
o umilise în repetate rânduri, avea o atitudine dispreţuitoare faţă 
de toate femeile, și asta numai din cauză că se întâmplase să se 
îndrăgostească de el câteva alergătoare singuratice. Nu conta 
realmente pentru ea, nu era decât nepotul angajatoarei ei! 

Apoi veni și dimineaţa în care mătușa Lavinia se întoarse de la 
cutia poștală cu o telegramă pentru Forrest, ceva în legătură cu care 
nu i se telefonase, așa cum se întâmpla de obicei. 

— Evident, nu e ceva urgent, Rowena, dar mă întreb dacă n-ai 
vrea să-l înșeuezi pe Dandy și să i-o duci lui Forrest. E la Miro Gully, 
deviază cursul de apă de acolo într-unul din sistemele noastre de 
irigare. 

Rowena luă telegrama și urcă în camera ei, să-și ia pantalonii de 
călărie. Da... de ce nu? Erau zeci de garduri până la Gully. Ce 

ocazie! Gândindu-se la reacţia lui Forrest când își va vedea cea mai 
neîndemânatică elevă sărind gard după gard, pulsul i se acceleră. 

Nu-l înșeuă pe Dandy, ci pe Queen of Mars, care-i aparținea lui 
Tony, despre care ştia că aproape nici nu atingea pământul în 
galop. 

Pajiştile se ridicau către dealuri, drumul era întortocheat, 
traversând șanțuri de irigare și râuri puţin adânci. Majoritatea 
gardurilor erau din sârmă sau din răchită, și Queen of Mars le trecu 
în zbor. 

Nu-l putea vedea pe Forrest lucrând; trebuia să fie printre 
copaci. Păcat, i-ar fi plăcut s-o vadă apropiindu-se, nedumerit și 
uluit. 

Văzu fum și bănui că tocmai pregătea ceaiul. Spera să nu fie 
singur — așa avea să fie mai reţinut, nedorind ca ceilalți să-și dea 
seama cum fusese dus de nas, și avea să izbucnească mai târziu, 
când aveau să fie doar ei doi. Când mai avea trei pajiști de traversat, 
îl văzu răsărind la orizont. Evident, auzise bătăile copitelor, căci se 
opri, se uită în zare și rămase înlemnit. 

Rowena sări primul gard... trecură doar câteva secunde până-l 
sări și pe următorul, iar cel de-al treilea fu tot ce-și dorise ca să-i 
arate lui Forrest de ce era în stare. 

Apoi încetini și ajunse lângă el. Descălecă, lăsă frâiele și întinse 
cu nonşalanţă mâna, netezind grumazul strălucitor al iepei și 
scoase din buzunar plicul galben. 

— Telegramă pentru tine, domnule Beechington, spuse ea cu 
prefăcută modestie. EI luă plicul și ochii li se întâlniră. Rowena 
simți cum îi sare inima din piept. Nu trebuia să-și plece privirea, să 
pară în vreun fel jenată. 

— Așadar, începu el, și tonul lui controlat demonstra cât de rău 
se mâniase, mai mult decât dacă ar fi tipat la el. Așadar... ești o 
călăreață. .. de primă clasă... de paradă. Presupun că ai învăţat să 
călărești de cum ai început să mergi, domnişoară Fotheringham. 

Nu se dau diplome pentru asta, nu-i așa? Dar mă aştept să ai cupe 
peste cupe! Eşti drăguță să-mi spui de ce m-ai lăsat să-ți dau lecţii? 

Ochii ei verzi, știa foarte bine, aveau o sclipire malițioasă. 

— Ti-am spus de două sau de trei ori, îi aminti ea, că n-am nevoie 
de lecţii de călărie. Și că... am un simţ al umorului diferit de al tău. 

— Mi-ai spus... și, Dumnezeule! ai dreptate. 

Degetele lui erau încleștate pe umerii ei, ochii lui scoteau 
flăcări. Rowena nu trebuia să se lase intimidată de el şi să dea frâu 
liber fricii pe care o simţea. 

— Dă-i drumul! mormăi ea. Scutură-mă! E exact ce trebuia să mă 
aştept de la tine! 

Ceva indescifrabil izbucni în ochii căprui, atât de aproape de ai 
ei. În ciuda rezistenţei ei, era inexorabil atrasă spre el. O sărută 
aspru, cercetător și despotic. 

Rowena nu știa cât durase, nu fusese un moment măsurabil în timp. 

Forrest își dezlipi buzele de ale ei, însă continuă s-o strângă și 
s-o privească. De data asta, furia era în ochii ei. Își căută cuvintele, 
dar nu găsi nimic adecvat. 

— Prima dată când te-am văzut pierzând... strâmbă el din buze. 
Nu-ţi înfrâna supărarea. Poţi oricând să mă plesnești! Așa se 
întâmplă în cele mai bune filme. 

Îi dădu drumul. Rowena aproape căzu, atât de rigidă era în 
rezistenţa pe care i-o opusese. O prinse de cot și o sprijini. 

Ea înghiţi în sec și cuvintele năvăliră, reci și usturătoare, orice, 
ca să ascundă... ce? 

— Ar trebui să fii mai atent, să ştii, domnule Beechington. Să fii 
atent cum alegi pedeapsa pentru impertinenţă... impertinență e, 
nu? Să îndrăznești să râzi de domnul Beechington! Ti-ai dat 
osteneala să mă informezi că ești hărțuit de femei — în special, de 
însoţitoare. E foarte uşor să înţelegi greșit lucrurile astea. Ai noroc 
că eu înţeleg. Altcineva ar fi putut înțelege că ai nevoie de o femeie, 
dar eu realizez că n-ai vrut decât să mă insulti. 

Când el începu să râdă, ar fi putut să-l plesnească. Își lipi 
mâinile de coapse, chinuindu-se să n-o facă. 

— Ca toate femeile, exagerezi... dramatizezi totul, spuse el 
amuzat. N-am vrut să te insult. Nici să te pedepsesc. În ciuda 
faptului că ești rea și arțăgoasă, ești o femeie tânără și frumoasă, 
mai ales atunci când ești furioasă. Dacă nu vrei să fii sărutată, n-ar 
trebui să fii atât de provocatoare. Mi-a fost imposibil să rezist 
tentatiei, asta-i tot. În afară de asta, imaginează-ţi că mă simt în 
siguranţă. Nu sunt în nici un pericol, în ceea ce te privește, nu? 

— Nici gând, spuse ea printre dinţi. Întotdeauna ai fost în 
siguranță în privința mea... chiar dacă nu m-ai fi avertizat! 

— Desigur, încuviinţă el, cu o nonşalanţă iritantă. Idila de pe 
vapor. 

— Nu aveam nevoie de imunitatea aceea. Crede-mă, dacă inima 
mea ar fi fost absolut pustie, ai fi fost la fel de în siguranță. La urma 
urmelor, majoritatea femeilor vor ca bărbaţii lor să aibă anumite 
calităţi de bază. 

— Cum ar fi? Tonul lui era politicos interesat, nu mai mult. 

— Bunătate... răbdare... un temperament controlat... toate 
lucrurile care-ţi lipsesc, domnule Beechington. Care femeie ar vrea 
un soţ, indiferent cât de bogat, atât de dur și de arogant, atât de 
nedrept, care-și impune ideile asupra tuturor celorlaţi, într-un ţinut 
unde libertatea ar trebui să fie la loc de cinste? Nu eşti decât un 
autocrat îngust la minte, într-un loc pe care-l credeam emblema 
democraţei. N-ai să poți să-mi iei dreptul la liberă exprimare, știu. 
Vei încheia disputa asta concediindu-mă fără preaviz, așa cum ai 
procedat zilele trecute cu omul acela... dar puţin îmi pasă! 

— Hai să lămurim lucrurile, o întrerupse el, calm. Vrei să spui că 
eu l-am concediat pe tânărul Bradshaw? 

— Stiu că nu e treaba mea, dar... 

— Ai făcut să fie treaba ta, din moment ce ai adus subiectul în 
discuţie... şi chiar și un autocrat are dreptul la un proces! Dacă îi 

acorzi unui angajat două șanse și-l avertizezi a doua oară că, la a 
treia abatere, va fi concediat, nu e destul de cinstit? 

— Ba da... 

— Ştii de ce a fost concediat? 

— Nu. 

— După cum știi, la ferme, uneori, animalele trebuie ucise. 
Aceasta e o proprietate prea vastă ca să mă pot ocupa personal de 
toate treburile. Trebuie să am oameni pe care să mă pot baza. Îmi 
place să cred că animalele sunt ucise cât de rapid și de nedureros 
posibil. Sunt membru activ al S.P.C.A. Prima dată când Bradshaw a 
dat greș și a lăsat toată noaptea în agonie o vită rănită, am crezut că 
a fost învăţat să fie neîndurător faţă de animale și că-i va prinde bine 
puțin antrenament în privința asta. E mai bine să educi un coleg în 
spiritul consideraţiei pentru animale, decât să-l condamni. Așa că 
i-am spus care este politica noastră... să salvăm animalul dacă 
veterinarul poate, dacă nu, să-i curmăm suferinţa cât mai repede și 
fără durere. Când dau ordin ca un animal să fie eutanasiat, mă 
aştept să se execute imediat. A doua oară i s-a spus să facă ceva 
similar și n-a reușit, l-am avertizat că de data asta i-o voi trece cu 
vederea, dar că data viitoare, îl voi amenda cu ultimul salariu şi-l voi 
concedia. N-am fost rezonabil? 

— Ba da, domnule Beechington. Rowena își umezi buzele și 
adăugă, înţepată: îmi pare rău. 

— Şi apoi, spuse el, înnebunitor de blând, ai spus că-mi impun 
ideile asupra tuturor celorlalţi din ţinut... la ce te-ai referit? 

Rowena vorbi cu dispreţ, ușurată că avea să-l acuze cu ceva ce 
nu putea fi scuzat. 

— Am considerat drăguţ din partea ta că-ţi displace să omori 
vietăți, că preferi să priveşti zborul păsărilor, decât să-ţi iei licenţă 
să le vânezi... dar trebuie să oprești distracţia celorlaţi, cărora le 
place sportul ăsta? 

— Dar fac asta? întrebă el, nedumerit. Jock se duce la vânătoare 
de rațe... nu aici, desigur, lacurile noastre sunt sanctuare. Se duce 
la Ellesmere... ce vrei să spui? 

— Ştii foarte bine la ce mă refer. Am auzit că nu-i permiti lui 
Fenmore să împuște șoimi. De ce? Trebuie omorâţi; există și 
preț pe capetele lor. E ridicol, de fapt, o stupiditate pur 
sentimentală. 

— Aşadar, ai aceleași prejudecăţi pe care le au majoritatea 
fermierilor despre șoimii vânători. Da, sunt ființe crude, urăsc să-i 
văd năpustindu-se asupra prăzii, dar ideea este că-și îndeplinesc 
adevăratul rol... hrănindu-se cu hoituri, fac un bine nebănuit 
fermierilor. 

— Ce vrei să spui? Rowena îl privi uimită, uitând o clipă de furia 
ei. Atacă uneori miei slabi, nu-i așa? Și găinile? 

— Da, mieii mai plăpânzi. Dar îi salvează pe ceilalți de alte mii de 
boli. 

— Îmi demonstrezi din nou că mă înşel, recunoscu fără tragere 
de inimă Rowena. Dar cum rămâne cu faptul că le interzici 
oamenilor să meargă în munți? N-ai nici un motiv plauzibil, nu? În 
afara faptului că nu-ți place să-ţi traverseze proprietatea... Vroia cu 
disperare să găsească ceva cu care să-și poată justifica atacul. 

Văzu o expresie ciudată bântuindu-i chipul, o expresie 
neîndurătoare și dezolată. Dar trecu atât de repede, încăt aproape 
crezu că și-a închipuit. 

— Există un motiv foarte bun pentru care nu i-am lăsat. Nu 
mi-am dat seama că e posibil ca cineva să locuiască pe proprietatea 
mea, fără să știu. Nu vreau să discut despre asta, domnişoară 
Fotheringham. Ar fi mai bine să mă uit pe telegramă. 

Scoase hârtia din plic și citi, apoi hotărî să plece cu ea. O trata 
cu dispreţ, era meticulos de politicos, ca și cum ar fi ignorat ieșirea 
unui copil răsfățat. Călăriră împreună, în tăcere. 

Când descălecară, îi spuse: 

— Voi fi foarte bucuros dacă vei face exerciţii pe rând cu toți caii 
copiilor. Când se vor întoarce acasă, în mai, am să împrumut iapa 
lui Helen pentru tine. 

— Mulţumesc, spuse Rowena pe un ton intenţionat lipsit de 
recunoștință, şi-l urmă în casă. Era mărinimos, aruncând cărbuni 
aprinși... cum îl ura! Și cum ura instinctul trădător de a-i fi 
răspuns la sărut, ura faptul că recunoștea în sinea ei, într-o 
sclipire de onestitate, că... ei bine, că Geoffrey n-o sărutase 
niciodată așa! 


KKK 


Rowena privi vitraliile de la ferestrele bisericii și recunoscu 
adevărata artă. Una dintre ferestre era un memoriu adus Lindei și 
lui Darrel Beechington. Artistul surprinsese spiritul locului... 
muntele de acolo era Tawhai, fără nici o îndoială. Deasupra era 
lisus, cu un miel în brațe; scria: „Încercând să-i salveze pe cei ce 
s-au pierdut“. Deasupra, mai era un text. Rowena îl citi 
încruntată. Ce însemna oare?... „Nici un om nu iubește mai mult 
decât acela care-și pune viaţa la picioarele prietenilor săi“. 

Fără îndoială, era mai potrivit ca tribut adus eroilor căzuţi în 
război, pentru fereastra care era un omagiu pentru tinerii 
districtului, printre care se număra și Collin Beechington. 

Se auzi un zgomot în spatele ei. Era Peter Jerrold. 

— Domnule Jerrold, de ce textul acesta e trecut pe fereastra 
închinată fratelui și cumnatei domnului Beechington? Credeam că 
au murit într-un accident de mașină. 

— Au murit pe munte, salvând doi nesocotiţi care fuseseră prinși 
într-o avalanșă de zăpadă. Erau alpiniști experţi, amândoi, dar 
Linda a căzut peste o bordură de gheaţă, după ce i-a coborât în 
siguranţă pe cei doi. Darrell a încercat s-o prindă. Au căzut de la o 
înălțime de șaptezeci de metri. Ceilalţi au ajuns la fermă... restul 

drumului n-a mai fost atât de dificil. Oamenii de la Tawhai au 
organizat o misiune de salvare, dar i-am găsit prea târziu. 

Faţa Rowenei pălise de tot. Preotul o privi curios. 

— Dumnezeule! strigă ea și era o rugăciune, nu o blasfemie. I-am 
reproșat că e nesuferit, că nu-i lasă pe oameni să meargă în munți! 

Peter Jerrold se uită o clipă la faţa ei chinuită și o lăsă singură. 
Rowena se prăbuși pe carpeta albastră, își acoperi faţa cu mâinile și 
începu să plângă. Alte mâini îi îndepărtară degetele ude. Când își 
ridică privirea, îl văzu pe Forrest Beechington. 

— Peter mi-a spus să vin la tine, spuse el cu blândeţe. O ținea 
de mâini și îngenunchease lângă ea. E în regulă, Rowena, nu știai. 

— De ce nu mi-ai spus? întrebă ea, suspinând printre sughițuri. 
N-ai putut îndura? 

— Am simțit că te-am umilit destul în ziua aceea. Ar fi fost o 
lovitură prea puternică sub centură să fi fost prea sigur pe mine. 

Ea își lăsă capul în jos, rușinată. 

— Aproape că-mi placi mai mult așa, spuse el. Eşti atât de 
formidabilă, Rowena Melisande Agatha, cu eficienţa și precizia ta de 
ceasornic. În felul ăsta, aduci a om. 

Rowenei nu-i venea să creadă, dar o luă realmente în braţe, 
strângând-o ca și cum ar fi fost un copil. Apoi o privi în ochi și-i 
zâmbi: 

— Eşti bine, acum? O ajută să se ridice. Hai să facem un 
armistițiu, Rowena Fotheringham. Nu mă mai incomodează 
prezenţa ta la Tawhai; ţi-ai demonstrat de mult valoarea. Tawhai 
n-a fost nicicând mai bine îngrijit. E puţin probabil să ne privim 
într-o lumină romantică, dar am putea fi buni prieteni. 

— Mulţumesc, domnule Beechington, zâmbi ea. 

— Ai putea să-mi spui Forrest, strâmbă el din buze. Toată lumea 
îmi spune așa. Oamenii care se ceartă atât de mult, ca noi, n-ar 
trebui să fie atât de formali. 

leșiră împreună în lumina aurie și Rowena era conștientă de 
căldura care-i învăluia inima și care nu avea nici o legătură cu 
soarele. 

— Poate că împreună vom reuși s-o salvăm pe Lindsay. Când o 
să-l întâlneşti pe tipul ăsta, o să-ți dai seama ce ţopârlan e. I-am scris 
lui Lindsay, aşa cum mi-ai sugerat, și o să vină câteva zile, în vacanţa 
din mai. La Varsity, școala se încheie în zece zile. 

Rowena nu știa ce răspuns îi dăduse. Presupunea că fusese de 
acord să-l ajute. Zece zile! Cu siguranță, în timpul ăsta va găsi ceva 
să evite întrevederea, dar ce? 

Cât de nesocotită fusese când inventase toată aventura asta... 
cât de copios trebuia să se fi amuzat soarta pe seama ei... prinzând-o 
în capcană. Devenea din ce în ce mai amenințătoare și, indiferent 
cum avea s-o rezolve, avea să pară o mincinoasă și o trișoare. 

După după-amiaza aceea, credea că Forrest va fi iertător și 
înțelegător față de lucrurile pe care i le spusese în avalanșa 
temperamentului ei — dar n-ar înţelege niciodată lucrurile ciudate 
şi complicate pe care inima ei de femeie o forțase să le facă în 
momentul când dragostea o trădase. 

Câtă cruzime să se întâmple asta tocmai când încheiaseră un 
armistițiu periculos, dar dulce, când recunoscuseră că erau 
aruncaţi împreună în intimitatea vieţii de la Tawhai Hills. Zece 
zile... Rowena se întreba dacă va reuși să facă acele zile de neuitat, 
când propria ei prostie, ieșită în sfârșit la iveală, o va forța să 
părăsească Tawhai... 


Capitolul 7 


— Forrest se acomodează uluitor de bine — e așa cum era 
înainte... 

Rowena își ridică privirea. Oare mătușa Lavinia avea să spună 
„înainte ca Helen să plece“? 

— Înainte de ce, Beechy? 

— Înainte să-l refuze Jan. 

— Jan? Cine e... sau poate n-ar trebui să întreb? 

— Oh, nu e nici un secret... Jan e fata cu care era logodit. Era 
frumoasă, dar cam atât, și căuta genul de aranjament care să-i 
asigure tot ce-şi dorea. Forrest era foarte tânăr și a suportat cu greu. 
A fost crescută de o mamă nechibzuită, care a învăţat-o să fie 
strângătoare. Oh, Rowena, asta e! 

— Asta €, ce? Încă o mai uimea obiceiul mătuşii Lavinia de a sări 
de la un subiect la altul. Forrest părea singurul care putea să-i 
urmărească flecărelile fără s-o întrerupă frecvent ca să elucideze 
înţelesul. 

— Sapte, jos... integrama de aseară. Ştii... „cu ochii pe lozul cel 
mare“, asta era definiţia. Da, strângătoare. Am fost toţi foarte 
îngrijoraţi în privința alegerii lui Forrest, era atât de idealist, atât de 

vulnerabil... Simţeam că avea să-i descopere adevărata față. 
Fermecătoarea mască de suprafaţă n-ar fi rezistat să fie purtată 
zilnic, şi un mariaj este o afacere cu care ești ocupat douăzeci și 
patru de ore pe zi, nu? Ştii la ce mă refer. Oricine poate fi numai 
lapte și miere timp de o oră-două, dar poate nu și înainte de micul 
dejun, sau atunci când lucrurile nu merg atât de bine, așa cum se 
întâmplă adesea la o fermă. 

— Dar n-a fost o dezamăgire lentă. Erau la o seară dansantă. 
Forrest fuma în spatele unor copaci; Jan vorbea cu un prieten cu 
care se întâlnise acolo. A auzit-o spunând: „oh, da, mormane de 
bani... altfel, de ce crezi că m-aș resemna să trăiesc în pustietatea 
asta? Nu sunt tocmai genul soției de fermier!“ 

Rowena era înspăimântată. Poate că, până la urmă, atitudinea 
lui Forrest era scuzabilă; o putea corela cu propria experiență. 
Ironia situaţiei o lovi din plin. Hotărâse într-adins să ascundă faptul 
că avea venituri private și trăia modest, în comparaţie cu viaţa ei 
obișnuită, din ce câștiga fiind un soi de bucătăreasă-însoţitoare. 
Totuși, dacă n-ar fi procedat așa, ea și Forrest Beechington s-ar fi 
întâlnit în termeni de egalitate, fără nici o bază care să creeze 
neînțelegeri. 

Acum, dacă îi mărturisea totul, o va considera mincinoasă. Nu 
era un început prielnic unei legături sentimentale. Aproape că-i 
părea rău că știa atât de multe despre el, încât inima ei continua să 
găsească scuze pentru ce-i spusese și ce făcuse. În orice caz, care 
era folosul? Totul avea să se termine când începea vacanţa 
universitară. Chiar dacă, printr-un miracol, putea s-o evite, familia 
părea să creadă că Helen Dewmore, care ar fi trebuit să fie doamna 
Collin Beechington, va stabili într-o zi regulile la Tawhai, găsind în 
Forrest ecoul primei ei iubiri. 

Duminică seara, Forrest își ridică ochii din cartea lui și spuse în 
direcția ușii deschise, care dădea pe verandă: 

— Ai Stat prea mult acolo, mătușă. La vârsta ta, n-ar trebui să te 
mai emoţioneze luna! 

— Nu luna, Forrest, ci marea! Vântul bate în unghiul perfect, are 
un zăngănit ca de sare. Vino afară — și tu, Rowena. 

— E greu de crezut că poţi mirosi marea de aici, dar câteodată, 
când o cuprinde nostalgia, jură că poate. Ne captivează pe toți, 
desigur, îi explică Forrest Rowenei, în timp ce se ridicară. 

Rowena știa la ce se referea. Întotdeauna fusese un Beechington 
pe mare. Era o tradiţie de familie. Și Collin fusese marinarul 
generaţiei acesteia... 

Forrest puse un braţ plin de afecţiune pe umărul mătușii sale şi 
mirosi, ascultător. 

— Cred că ai dreptate, îngerul meu. În regulă, hai să ne luăm zi 
liberă mâine și să mergem toţi trei la Bay. Se întoarse spre Rowena. 
Până acum, a fost doar muncă şi nici un pic de distracţie — nu prea 
e cinstit. Nu cred că ţi-am spus despre Casa Amiralului. E într-un un 
golfuleț din Lyttelton Harbour. Tata a cumpărat-o pentru vacanțe, 
când un bătrân amiral pe care-l cunoștea a murit. Când mătușii 
Lavinia i se face dor de mare, o duc acolo o zi. 

— Ce minunat! spuse Rowena, cu voce caldă. Și mie mi-a lipsit 
marea, şi nici chiar munţii ăștia nu pot să-i ţină locul. Acasă, nu se 
întâmplă niciodată să n-o vedem, sau să n-o auzim. 

Fu o zi memorabilă. Porniră devreme la drum. Rowena nu-l mai 
văzuse pe Forrest într-o astfel de dispoziţie: vesel, fericit, ţinându-se 
de tachinării. Regretele nu-i dădeau pace. Nu ușura deloc 
lucrurile... ar fi preferat să vadă numai partea neîndurătoare a lui, 
din moment ce timpul se scurgea cu repeziciune, obligând-o să se 
demaște. 

Mătuşa Lavinia își aminti subit că era ziua în care trebuia să-și 
viziteze dentistul, așa că-l rugă pe Forrest s-o lase în oraș, să meargă 
doar ei în golf și apoi să treacă s-o ia la patru și jumătate. 

Rowena se întoarse să se uite la ea. Mătușa Lavinia nu părea 
câtuși de puţin dezamăgită că pierdea ziua în golf. Mai mult, avea 
un anume aer de prefăcută inocentă. Rowena se încruntă. 

— Cred că ar fi mai bine să oprim la următoarea cabină 
telefonică, domnule Beechington, și am să vorbesc eu cu dentistul. 
Cum îl cheamă, Beechy? Mai bine ne asigurăm că programarea e 
pentru azi. 

Simti, mai degrabă decât văzu, privirea scurtă pe care i-o aruncă 
Forrest. Oare își dădea și el seama că Lavinia încerca să-i cupleze? 

— Sunt foarte sigură, se grăbi mătușa. Știu că memoria îmi joacă 
din când în când feste, dar de data asta am dreptate. 

— Aș fi mai liniștită dacă aș telefona, insistă Rowena. 

— Ei bine, lasă că-l sun eu, spuse mătușa Lavinia, supărată. Dacă 
vorbeşti tu, o să creadă că am dat în mintea copiilor. 

— ÎI sun eu, spuse Forrest, amuzat. Are cineva doi peni? Uite, am 
ajuns. 

Se întoarse repede, zâmbind cu malitiozitate. 

— Pentru prima oară, mătuşa Lavinia are dreptate. La unsprezece 
și un sfert, scumpă mătușă. Unde vrei să te lăsăm? 

Rowena realiză că suspiciunile ei fuseseră nefondate. Dacă ar fi 
dat telefon Lavinia, s-ar fi îndoit în continuare de validitatea scuzei. 

În timp ce se îndreptau spre Dyer's Pass Road, Forrest spuse, 
făcându-i cu ochiul: 

— Ai crezut că mătușa Lavinia o face pe pețitoarea, nu-i așa? 

— Da. Dezgustător, nu-i așa? râse ea. Ai face mai bine să-i spui, 
domnule Beechington, că suntem de acord într-o privinţă: 
amândoi suntem imuni. 

— Am spus vreodată că sunt... imun? mârâi el. 

— Nu tocmai, dar la asta se ajunge în final, nu? Ritmul inimii i se 
accelerase și încercase din răsputeri să pară nepăsătoare. 

— Nu sunt sigur, spuse el încet. Înainte să poată continua, frână 
brusc; un băieţel cu o bicicletă îi tăiase calea din senin. Numai 

acţiunea rapidă a lui Forrest evitase un accident urât. Rowena se 
așteptase să-l muștruluiască temeinic pe micuţ, însă Forrest scoase 
capul pe geam și spuse blând: să fii mai atent în dealurile astea, 
flăcăule. Apoi porniră din nou. 

Rowena ardea de nerăbdare ca el să continue ce începuse să-i 
spună, dar nu îndrăzni să-l lase să creadă că stătea ca pe âce, așa că 
flecări întruna până ajunseră la superba casă de la Takahe. 

Casa Amiralului nu era spectaculos de luxoasă. Era goală și 
austeră, însă Rowena înţelegea farmecul pe care-l avea pentru 
Beechingtoni. Avea un singur etaj, în afara terasei de sus, la care se 
ajungea prin intremediul unor scări, şi unde se găseau un telescop 
și instrumente nautice, toate aparținând bătrânului amiral. Forrest 
îi povesti despre fiecare în parte. 

— Hai să coborâm, Rowena. Mai târziu, vom lua prânzul. Vreau 
să te duc cu șalupa. Partea asta rămâne în umbră mai încolo. 

Era o ușurință şi o graţie cu care Forrest stătea la volan, se 
gândi Rowena, privindu-l neobservată, ceva ce nu era atât de 
evident la Tawhai. Aici, lăsase toate grijile în urma lui. Era în 
elementul lui. 

— În vacanţă, îi promise el, dacă putem scăpa câteva zile, venim 
toți aici. Copiii adoră locul ăsta. Tony e cadet marinar. Se va înrola 
în Marină, mai târziu. Am sperat să cocheteze cu ferma. Îi place 
destul de mult, dar nu va fi niciodată fericit până când nu se duce 
pe mare. M-am gândit că e mai bine să aibă o șansă, viaţa are 
obiceiul de a se revanșa, mai devreme sau mai târziu. E mai bine să 
plece acum, cât timp nu are alte responsabilități personale. Când 
venim, în mai, el o să plece în larg și o să călătorească în jurul 
peninsulei, până la Akaroa. E o excursie fascinantă. Ai senzaţia că 
între tine și Antarctica nu e nimic. Ți-ar plăcea? 

— La nebunie, domnule Beechington. 

Mai... oare atunci, avea să mai fie cu Beechingtonii... sau va fi 
exilată, ca o mincinoasă? 

— Apropo, Heather Richardson — ai cunoscut-o pe mama ei, în 
oraș, presupun? Da, ei bine, se întoarce acasă. A lucrat în 
Wellington, dar vrea să stea șase luni acasă. E logodită cu unul din 
oamenii lui Nicholas Dewmore. I-am scris și i-am oferit un post la 
Tawhai, pentru perioada aceea. Munceşti prea mult, Rowena, și cu 
O altă fată, vei avea mai mult timp liber, ca azi. Întinse mâna și o 
trase mai aproape de el. Îmi imaginez că ai aprecia mai mult timp 
liber, nu? 

— Da, deși împrejurimile de la Tawhai sunt atât de minunate, 
încât nu-mi doresc vreodată să le părăsesc, domnule Beechington, 
încuviință ea, mult prea conștientă că ochii lui îi fixau faţa. 

— Credeam că o să-mi spui „Forrest“, se încruntă el. Văzu 
culoarea urcându-i din gât și înroșindu-i pielea ca de caisă, și 
adăugă: uită tot ce ţi-am spus prima dată când ne-am întâlnit. De 
când am început să te cunosc mai bine... nu mai bănuiesc toate 
femeile că sunt hrăpărețe. 

Ochii lui erau calzi. Rowena nu-i putea înfrunta. O cuprinse 
amărăciunea. Așadar, ajunsese să aibă încredere în ea. Inima îi șopti 
că lucrurile n-aveau să mai stea mult timp așa. 

Nu trebuia să permită ca discuţia să ducă nicăieri. Dezamăgirea 
finală ar fi mult prea sfâşietoare. Spuse, agăţându-se de ceva care nu 
era personal sau emoţional: 

— Când sosește Helen Dewmore? 

— În ultima săptămână de vacanţă. Mă bucur pentru Nicholas. A 
avut o succesiune de menajere, nici una prea strălucită. Are nevoie 
de sora lui. 

— Nu e căsătorit sau logodit? 

— Nu. Nu e tocmai logodit. 

— O înţelegere? 

— Nu. Nimic atât de nedefinit sau de exasperant precum o 
„înțelegere“ — Rowena știa că disprețuia astfel de lucruri. Așteaptă 

ca iubita lui să se maturizeze. Nicholas e unul din puţinii oameni 
care mă pot face să cred în dragoste... dragostea aceea despre care 
citeşti în cărți... 

— Și tânăra asta... o să-l... 

— Da. ÎL admiră dintotdeauna. Te las să aprofundezi singură. E 
cea mai romantică poveste de iubire. 

Era prima oară când Forrest nu ocolea subiectul acesta. Dar 
Rowena trebuia să aibă grijă ca discuţia să se poarte despre relaţiile 
altora. 

— Toată lumea pare s-o prețuiască enorm pe Helen. Cum e ea, 
Forrest? 

— Şocantă. Ca descrierea din poveste... Albă-ca-Zăpada, nu?... 
„Buzele roșii ca sângele, fața albă ca zăpada, părul negru ca 
abanosul“. Întotdeauna mă face să mă gândesc la asta. Are ochi 
albaștri și pare un trandafir englezesc mai mult decât tine, Rowena. 

— Ştiu, spuse ea pe un ton ironic, de resemnare. Tachinăria 
prietenoasă din vocea lui Forrest îi tortura inima și chiar și 
descrierea strălucitoare pe care i-o făcuse Helenei sunase cumva... 
academică, nu personală. Râse. Nu poți fi un trandafir englezesc, 
când ai pistrui pe nas. Strâmbă poznaș din nas. 

— Vrei să ştii cum ești? 

— Mai bine nu. Nu prea te descurci cu arta cuvintelor. Mi-ai spus 
O dată că sunt „rea și arțăgoasă“... nu prea sună a compliment! 

— Aseară, priveai apusul de sub scorușul acela, cu frunziș 
fabulos toamna. Așa arătai... cu părul tău de culoarea alunei și cu 
pistruii împrăștiați pe nas... ca un Scoruș. 

— Ăsta e un fel de compliment? râse ea. Majoritatea fetelor sunt 
comparate cu trandafiri, cu violete sau cu orhidee. 

— Ochii tăi sunt verzi ca marea. N-am mai văzut până acum ochi 
realmente verzi... am citit despre ei. 

— Mai am puţin și mor de foame, Forrest. Când mâncăm? 

— Ne întoarcem și atacăm puiul îngheţat. 

Da, fu o zi de neuitat. Rowena stătea pe vârfuri și privea cum 
Forrest deretică prin jurul casei. Dintr-o dată, problemele ei nu mai 
păreau atât copleșitoare. Acest Forrest nu era deloc intransigent... 
va înțelege. Aici, în liniștea golfuleţului, învăluită în mireasma de 
lămâiţă, simţea că are curajul să-i spună: „trebuie să-ți spun ceva. 
Din moment ce nu mai consideri că am un anume interes în ceea 
ce te privește, trebuie să-ţi spun că am venit aici să-mi dovedesc 
ceva. Eram, ca și tine, căutată pentru averea mea și asta m-a implicat 
în fel și fel de complicaţii. Mă lași să-ţi povestesc?“. Da, trebuia să-i 
spună exact așa... acum... 

Vocea lui îi întrerupse gândurile, tocmai când se ridica în 
picioare, scuturându-se de praf. 

— Rowena, eu zic că trebuie să plecăm. N-am observat cât e 
ceasul. Am spus c-o luăm pe mătușa Lavinia la patru și jumătate. Să 
mergem. 

Fi bine, nu conta... dar nu putea să-i facă un rezumat de câteva 
secunde. Diseară, va avea destul timp. Când Forrest avea să iasă pe 
verandă să fumeze o ultimă pipă înainte de culcare, avea să-l 
urmeze. Îi va fi încă și mai ușor să-i spună pe întuneric. Era posibil 
să fie furios, dar nu din cale-afară, se gândi ea. Apoi, când toate 
lucrurile vor fi fost lămurite și când el va ști că erau în aceeași 
tabără, legătura care tocmai se năștea între ei putea să 
înflorească. .. 


KKK 


Mai aveau încă o jumătate de oră de aşteptat, cu toate că-și 
pierduseră deja vremea de pomană prin oraș. 

— Niciodată n-a ajuns la timp, oricum. N-ai vrea să vezi 
Catedrala? 

O luă de cot și în clipa următoare, o voce veselă, surâzătoare, 
spuse: 

— Oh, unchiule Forrest! Amândoi se întoarseră în grabă. 

Rowena știu că era Lindsay, chiar înainte ca Forrest să facă 
prezentările. Știa, pentru că bărbatul de lângă ea, lingușitor... 
ieftin... bădăran.... era Dirk Sargison! 

În ciuda faptului că o cuprinsese panica, Rowenei îi părea rău 
pentru Lindsay... îi părea rău că se îndrăgostise tocmai de Dirk. Era 
înaltă, avea părul castaniu și ochi mari, de un verde candid, iar felul 
în care se îmbujora era încântător. 

Dar următoarele clipe vor fi cruciale. .. atât de multe depindeau 
de felul în care o va saluta Dirk! Poate că dacă avea să spună „bună, 
e altceva decât pe vapor, nu?“, n-ar părea că încerca să ascundă 
ceva... dar Forrest ar face repede legătura și o astfel de 
recunoaștere nepăsătoare l-ar nedumeri, mai ales că Rowena 
pretinsese că avea o înțelegere cu un artist cu care călătorise pe 
mare. Înainte să poată spune ceva, Lindsay i-o luă înainte. 

— Ce crezi, unchiule Forrest? Dirk o știe pe domnișoara 
Fotheringham. S-au cunoscut pe vapor, când au venit aici. Îi 
povesteam despre aranjamentul de la Tawhai și am menţionat 
numele ei; nu-i ciudat? 

— Oh, nu știu, Lindsay... hai să rămânem la platitudini și să 
spunem că lumea e mică... 

Forrest făcu o pauză și, privindu-l, Rowena recunoscu exact 
momentul în care își dădu seama că acela era artistul despre care îi 
vorbise. Ochii căprui se micşorară dintr-o dată, apoi se măriră, 
şocaţi. Rowena putea vedea înţelegerea plutind în ei. Își mușcă tare 
buza. Acum, ce se va întâmpla? 

Ochii lui Forrest îi întâlniră pe ai ei și Rowena știa că, în ochii 
ei, citea vinovăția și disperarea. Buzele lui se strânseră și-și dădu 
seama că Forrest păstra ce avea să-i spună pentru mai târziu, când 
aveau să fie singuri. 

— Unchiule Forrest... pot să vorbesc cu tine între patru ochi, 
câteva clipe? Ne scuzati? 

Rowenei i se păru că faţa lui se îmblânzește, ușurată poate, dar 
fu uimită să vadă cel mai indulgent zâmbet îndulcind severitatea 
buzelor lui, când se uită la nepoata lui. Se așteptase să fie aspru 
cu ea. 

— Da, Lindsay, sunt sigur că ceilalți ne vor scuza, și cei doi se 
îndepărtară puţin. Rowena îl auzi spunând, în timp ce-și vâra mâna 
în buzunar: „cât vrei, Lin?“, și-și dădu seama că se întâmpla adesea 
să i se ceară bani, când se întâlnea cu nepoţii lui în oraș. 

Văzu cum Lindsay scutură indignată din cap. „O, nu și de data 
asta, unchiule Forrest... niciodată“, celelalte cuvinte ale fetei se 
pierdură, căci Dirk îi spuse, grăbit și recunoscător: 

— Rowena, fii fată de treabă... nu mă da de gol. 

ÎL privi dezgustată, cu atât mai mult cu cât se pusese singură 
într-o postură în care nu putea fi prea caustică. Era posibil — în 
încercarea de a repara lucrurile între ea și Beechingtoni — să fie 
nevoită să-i ceară favoruri. 

Nu era capabilă să gândească limpede, așa că îi răspunse pe un 
ton scăzut: 

— Dacă te referi la comportamentul tău de pe vapor, n-o voi 
face. Se simtea la fel de josnică, așa cum era și el. 

Lindsay se uită la ceas. 

— Mi-ar plăcea să mai rămân, și s-o cunosc pe domnișoara 
Fotheringham, dar am programare la coafor. Vino, Dirk. Salutare! 
Dispăru, tânără, nerăbdătoare, surâzătoare și vulnerabilă. 

Forrest și Rowena rămaseră singuri. Încet, Rowena își ridică 
ochii spre el. Nu-i plăcu ce văzu în ei. El îi spuse, cu violență 
reprimată, căci lumea trecea pe lângă ei: 

— Nu trebuie să arăţi așa. Doar nu te așteptai la fidelitate din 
partea unui şobolan ca ăla, nu?! Hai să mergem după colț. Nu mai 
am dispoziţia necesară să vizităm catedrala. Limbajul și gândurile 
mele nu sunt potrivite cu un loc sfânt. 

Făcură câţiva pași şi se opriră lângă un perete, cu spatele la 
trafic. El aşteptă până când Rowena fu obligată să-i înfrunte 
privirea. Faţa lui era severă, ciudat de pală, dat fiind frumosul lui 
bronz. 

— Ciudat, nu? Odată, n-am avut încredere în nici o femeie. Apoi, 
treptat, m-ai dezarmat. Aș fi jurat că ești o persoană integră. Și de 
când am vorbit cu tine, în noaptea aceea pe verandă, ai știut că 
individul ăsta cu care ai — sau mai degrabă, ai avut — un aranjament, 
era tipul de care s-a îndrăgostit Lindsay. În dimineaţa următoare, 
mi s-a părut că arătai ca și când nu dormiseși... probabil că ti-ai 
petrecut noaptea plângând după el... pfui! De ce n-ai putut să-mi 
spui? Cel puţin, ai fi fost sinceră cu mine! 

Făcu o pauză. Rowena nu putu să scoată nici un cuvânt. Forrest 
continuă, și în vocea lui se strecura, din când în când, un surâs 
disprețuitor. 

— Când te-ai decis să iei lucrurile așa cum sunt, domnişoară 
Fotheringham? 

— Ce vrei să spui? spuse ea nesigură, umezindu-și buzele. 

— Oh, fii serioasă, nu te preface că nu știi! Când te-ai decis că în 
mare sunt pești mai grași decât artistul ăsta ambulant? Când ai 
hotărât că poate despărţirea asta a fost cel mai bun lucru, văzând că 
s-a îndrăgostit de altcineva? Te-a scutit să-i dai tu însăţi papucii, nu? 
Când?... Ei bine, dacă nu vrei să-mi spui, îţi spun eu... de atunci, 
din biserică, nu-i așa? când pentru prima oară am... oh, dă-i 
drumul — dar peștele ăsta a reușit să scape! 

Până acum, Rowena fusese albă ca varul, dar acum, o culoare 
proaspătă și strălucitoare îi urcă în obraji. 

— Te înșeli, te înșeli amarnic. Am crezut că ești doar prietenos; 
şi eu eram la fel. Ti-am spus cândva că ești în siguranţă cu mine, îţi 
amintești? Iar tu ai spus, pe tonul pe care-l detest cel mai mult: „nu 
sunt genul tău, nu-i așa?“ Ăsta e adevărul. Nu eşti genul meu, cu sau 
fără bani. 

Ochii căprui aproape se înnegriră de furie. Buzele i se uniseră 
într-o linie subţire. 

— Şi care e genul tău, domnişoară Fotheringham? Un meridional 
ca idiotul ăla cu care e Lindsay? Dumnezeule! De ce bărbaţi se 
îndrăgostesc femeile! 

Acele ultime cuvinte o impresionară. Faptul că nu se 
îndrăgostise niciodată de Dirk Sargison, că el reprezenta tot ce ura 
la un bărbat, și umilința de a ști că propria prostie o adusese în 
situaţia asta aproape o împinseră la limită. 

— Ei bine, spuse ea cu voce tremurândă, nu ești decât un 
ipocrit... Tu ce discriminări ai făcut când te-ai îndrăgostit de Jan — 
o femeie care nu-ţi vroia decât banii? 

Cuvintele usturătoare se stinseră într-o tăcere ca de gheaţă. 
Aproape puteai auzi cum se crapă. Rowena era înspăimântată. Ce 
spusese? 

Forrest spuse aproape în șoaptă, pe un ton controlat: 

— Nu te amesteca în treburile mele, vrei, domnișoară 
Fotheringham? Și nici eu n-o să mă amestec în ale tale. 

— Excelent! spuse ușurată Rowena. Acum, n-avea să mai 
cerceteze. Desigur, am să părăsesc Tawhai Hills. Am s-o anunţ în 
seara asta pe doamna Beechington. 

— Nici vorbă. În ceea ce o priveşte pe mătușa mea, ești... 
indispensabilă. Nu vreau s-o privez de serviciile tale. Însă cu cât ne 
vedem mai rar, cu atât mai bine. Se întoarse. Cred că o văd venind. 
Pentru liniștea sufletului ei, la care ţin foarte mult, s-ar putea — 
oricât de mult aș uri să-ţi cer o favoare — să te comporţi ca și cum... 
nu ne-am uri? 

Vocea Rowenei era din nou controlată, deși inima îi bătea să-i 
spargă pieptul și genunchii îi tremurau. 

— Oh, cred că sunt destul de echilibrată încât să mă comport ca 
un om civilizat... dacă și tu faci la fel. Tonul ei insinua îndoiala. 

— Oh, bună, mătușă, spuse Forrest. Tocmai i-am arătat Rowenei 
exteriorul catedralei. N-am avut timp să vizităm și interiorul. 

Rowena închise ochii când își auzi numele rostit cu o prietenie 
atât de ironică. Înţelese — mătușa Lavinia nu trebuia să fie supărată. 
Ar fi mirată ca, după o zi petrecută prietenește, în golf, ar reveni 
brusc la vechile formalități. 

— Bună, copii, spuse vesel mătușa Lavinia. Aţi avut o zi 
minunată? 

— A depășit toate așteptările, spuse Forrest. 

Din fericire, mătușa Lavinia era atât de vorbăreaţă, încât umplu cu 
abilitate prăpastia care se deschisese între ei, și dacă pe drumul spre 
casă fură într-o oarecare măsură tăcuți, presupuse cu inocentă că-i 
obosise aerul de mare. Puse nenumărate întrebări despre cum îi 
plăcuse Rowenei casa amiralului și, din moment ce Rowena putea 
răspunde cu destulă naturalete, nu fu tocmai coșmarul care ar fi putut fi. 

— Ne-am întâlnit azi cu Lindsay... şi cu individul ăla, spuse 
Forrest. 

— Oh, cum ti s-a părut ea, Forrest? Și cea de-a doua impresie 
despre el a fost la fel de proastă ca prima? 

— Mai proastă, spuse el, mult mai proastă! 

— Ce părere ţi-ai făcut despre el, draga mea? Lavinia se întoarse 
spre Rowena. E chiar atât de rău cum spune Forrest? Forrest e 
îngrozitor de conservator, desigur, și orice boem e insignifiant 
pentru el! 

Rowena înghiţi în sec. 

— Cred că impresia domnului Beechington despre el este 
corectă. 

— Atunci, mă aştept să fie realmente un bădăran! Dacă Rowena 
ar fi avut dispoziţia necesară, s-ar fi amuzat. Mătușa Lavinia punea 
părerea ei mai presus de a nepotului ei! Lui Forrest avea să-i placă 
asta la nebunie. Mătușa Lavinia continuă: Dumnezeule! Iar vă 
spuneţi pe numele de familie, Rowena? Semănăm mai mult a 
familie, dacă tu şi Forrest renuntati la formalităţi. 

— Mi-a... scăpat... 

— Ei bine... ideea Rowenei e foarte bună. Dacă vine la Tawhai, 
poate Lindasy n-o să-l mai placă. Poate o să realizeze că John 
Macrae face cât zece Dirk. 

— John Macrae? 

— Da. Nu l-ai cunoscut? Locuiește dincolo de râu. E președintele 
Clubului Tinerilor Fermieri. Necazul e că Lindsay îl ştie 
dintotdeauna și nu-l mai vede limpede. N-are nici o strălucire, 
pentru că e prea familiar. E atât de potrivit pentru ea! 

Rowena oftă. 

— Rowena oftează pentru că e de părere că nu poţi iubi la 
comandă, mormăi Forrest. 

Rowena își ridică scurt privirea: 

— Nu-i așa că le știi pe toate?! Poţi să interpretezi chiar și oftatul 
omului! 

— Îmi place la nebunie cum vă duelaţi în replici, chicoti mătușa 
Lavinia. Cei doi nu comentară. 

Mătușa Lavinia intră prima în casă, în timp ce Rowena rămase 
intenţionat în urmă. Se uită la Forrest, de data asta cu ostilitate, nu 
cu vinovăţie. 

— Tu ești cel care a hotărât să rămân aici, spuse ea. Eu aș fi 
preferat să plec. Rămân pentru binele doamnei Beechington. Se 
pare că, de faţă cu ea, va trebui să-ţi spun „Forrest“ — păcat că am 
început acum câteva zile, dar adu-ți aminte că nu înseamnă nimic. 
Și când suntem singuri, am să-ţi spun „domnul Beechington“. 

— Singurul lucru care mă preocupă este fericirea mătușii 
Lavinia, spuse el, cu fălcile încleștate. N-o voi necăji. A ajuns să te 
îndrăgească — ciudat, de obicei, mătușa Lavinia e mai circumspectă, 
în ciuda neclarităţii ei. Specialiştii îmi spun că până la sfârșitul 
anului își va pierde complet vederea. Nu am de gând să-i distrug 
încrederea în tine. Vreau ca puţinele luni în care va mai putea 
vedea să fie cât se poate de fericite. Așadar, aparent vom continua 


100 JANE EAST 


ca mai înainte. Ar trebui să te descurci destul de bine — cu 
siguranță, ești o actriță de zile mari. N-aș fi ghicit niciodată că ai 
ştiut cine este iubitul lui Lindsay. Depinde de tine; dacă ai vreun pic 
de decență, vei juca un teatru admirabil. O vei face? 

— De dargul lui Beechy, da. Rowena se roti pe călcâie și plecă. 
Intră în casă. Aici erau îndatoririle cunoscute și familiare, care îi 
cereau să-şi reţină lacrimile care o amenințau, să înăbușe 
insuportabila durere, căci ziua care începuse atât de promițător se 
încheiase cu deziluzii și cu lucruri înţelese greșit. 

Două zile mai târziu, Nicholas Dewmore apăru, aducând cu el o 
iapă neagră. Făcuse deja cunoștință cu Rowena, așa că o salută vesel. 

— Forrest m-a rugat să te las să exersezi cu Ebony Lass, cât timp 
copiii sunt acasă și sunteţi în criză de cai. Mi-a spus că ești o 
călăreaţă al naibii de talentată. 

Rowena mângâie urechile calului. 

— Nu-i așa că e frumoasă? Eşti sigur că sora ta nu se supără? 

Ochii lui Nicholas se încrețiră la colţuri. 

— E atât de des aici, când Helen nu e acasă, încât nu e cine ştie 
ce diferenţă... a fost îmblânzită aici — e soră vitregă cu Dapple Lass 
al lui Forrest, știi? Am încercat s-o încălzesc puţin, Rowena... nu 
trebuie să-ţi spun în continuare „domnișoara Fotheringham“, 
nu?... dar prefer iapa mea. Am s-o duc în grajd. 

— Nu intri să bei un ceai, Nicholas? 

— Cum să nu? Forrest e pe aici? 

— Da, spuse o voce din spate și Forrest apăru, cu o șa în brațe. 
O lăsă pe verandă și intrară. 

După ceai, Nicholas îi propuse Rowenei să facă împreună o 
plimbare călare, s-o încerce pe Ebony Lass. Rowena văzu expresia 
din ochii lui Forrest și, fără nici un motiv, roși. Înainte să poată 
pretinde că e ocupată, Forrest spuse: 

— Bună idee. Vin și eu cu voi. Vreau să arunc o privire la albia 
râului. 


Capitolul 8 


Rowena era deja în pantalonii de călărie, căci trebăluise prin 
curte, așa că plecară imediat. Ebony Lass era un cal pe care merita 
să-l călărești şi, cu Nicholas care să catalizeze situaţia ei și a lui 
Forrest, plimbarea îi făcu plăcere. Sperase că, atunci când 
ajungeau la râu, Forrest va fi ocupat o vreme, iar ea va putea 
pretinde că grădinăritul nu poate aștepta și se va întoarce acasă 
singură. 

Dar nu fu așa; Nicholas inspectă râul împreună cu Forrest, 
deschise poarta de la hotarul dintre ferme și-și luă rămas-bun. 

Forrest îi întinse mâna, s-o ajute să încalece. 

— Mulţumesc, dar mă descurc și singură, domnule Beechington. 
Sări în șa și se uită la el. M-aș fi descurcat și fără compania ta, de 
dimineață. Una e că trebuie s-o îndur când mătușa ta e în preajmă 
— să mă comport de parcă am avea vreun interes comun, și alta e 
să te suport când Beechy nu e. 

— Sunt perfect conștient că ai fi preferat să nu fi venit în 
dimineaţa asta... Vocea lui o făcu să-l privească înțepată. 

— E doar o senzaţie, sau există un înțeles ascuns? Și dacă e așa, 
care este? Îmi scapă... 

— Chiar nu știi? Ochii căprui o priviră ironic. 

— Nu. Indiciile nu-mi sunt de nici un folos. Trebuie ca „i“-urile 
să aibă punctele puse și „t“-urile să fie tăiate, altfel e foarte probabil 
să înțeleg greșit. 

= În regulă. Să tăiem „t“-urile. Din moment ce Dirk te-a 
dezamăgit, nu mai ești imună la iubire. 

— Îmi scapă în continuare... Nu vrei să pui și punctele la „i“-uri? 

Atitudinea lui era nepăsătoare, frâiele stăteau lejere pe 
grumazul calului, însă ochii îi erau aţintiţi asupra ei. 

— Foarte bine. Sunt cu ochii în patru pentru Penny, în ceea ce-l 
priveşte pe Nicholas. 

ÎL privi nedumerită. Era cu ochii în patru pentru Penny... Ce-i 
spusese odată despre Nicholas? Nicholas aștepta ca cineva să 
crească... 

— Penny! 

El încuviinţă. Rowena simți cum o cuprinde furia. Era 
insuportabil. O sugestie amicală din partea lui Nicholas de a o 
încerca pe Ebony Lass și Forrest Beechington insinua că-și făcea 
planuri cu el. Rowena o întoarse pe Ebony Lass, își înfipse pintenii 
în pântecul ei şi dispăru în galop, alergând peste pajiștile care 
aveau atâta nevoie de precipitaţiile iernii, sărind garduri și cursuri 
de apă, într-un abandon total. Chiar și așa, la ultimul gard, Forrest 
Beechington se înălță o dată cu ea. 

— Trebuie să te fi scos din sărite, dar nu fi atât de temerară, când 
copiii sunt aici. Ar putea fi tentaţi să-ţi urmeze exemplul, iar terenul 
este periculos. 

Lucrurile se ameliorară, când cei trei veniră acasă. Rowena se 
temuse de sosirea lor, nu cumva să n-o placă — o străină care 
intrase în cercul familiei. Mai ales Lindsay, care era posibil să sufere 
în mod deosebit, din moment ce Rowenei i se dăduse camera 
mamei ei. Dar realiză curând că, pentru Lindsay, minunea de a se 
îndrăgosti eclipsase toate celelalte lucruri. 

Avea un aer incandescent, ca și cum în spatele ochilor ei cenușii 
s-ar fi aprins lumânări, un aer inconfundabil. Uitându-se la Lindsay, 
orice femeie şi-ar fi dat seama. 

Penny și Tony, gemenii de șaptesprezece ani, erau încântători. 
Prima oară când o văzuse pe Penny, Rowena se gândise cât de 
ciudată era alegerea lui Nicholas, căci Penny părea doar un copil, 
cu părul negru ca al lui Forrest și cu breton deasupra ochilor, cu 
aceiași ochi căprui în care, din când în când, strălucea o rază 
verzuie, dar în mai puţin de douăzeci și patru de ore, Rowena își 
schimbă părerea. 

Într-o zi, când Forrest veni pe verandă, lângă ea, uită ostilitatea 
dintre ei, când nu era nimeni în preajmă, și-i spuse: 

— Penny e ciudat de matură, nu-i așa? 

— Ai observat, nu? Nu mai crezi că e bizar că ea şi Nicholas ar 
trebui să fie împreună? 

— Nu, mi se pare chiar ideal. Vocea îi tremura, căci se temea că 
el putea să râdă sau să-i răstălmăcească vorbele, aducându-le 
împotrivă-i. Sper să nu se întâmple vreodată ceva care să spulbere 
o relaţie atât de idilică. Penny și-a planificat viaţa în jurul căsătoriei 
cu Nicholas, nu? Face cursul acela despre muncile casnice, învață 
despre întreţinerea unei case și management de district. Când crezi 
că se vor...? 

— Nicholas n-o să se însoare cu ea până nu împlinește douăzeci 
de ani. Spune că trebuie să iasă în lume, să aibă ocazia să cunoască 
și alți bărbaţi. Penny vrea să se mărite cu el la optsprezece ani. 
Mi-am dat consimțământul, dar el nici nu vrea să audă. 

— Poate că e mai bine să mai aștepte puţin, șopti ea. Nicicând nu 
va fi uşor să fie stăpână într-o casă pe care o soră a administrat-o, 
evident, atât de bine. Dar va fi mult mai greu, dacă are doar 
optsprezece ani. Îmi imaginez că nici Helenei nu-i e ușor să 
renunţe la conducere, 

— Asta nu va fi o problemă, spuse Forrest, scoțându-și pipa. Am 
motive să sper că Helen va fi la casa ei cu mult înaintea lor. 

Rowena fu iritată să descopere că-și ține respiraţia. Motive să 
spere... la casa ei... și locul acela era Tawhai? 

— Va sosi curând, nu-i așa? 

— Nu. Am primit ieri o scrisoare de la ea. Rămâne o vreme în 
Australia. Nu prea lungă. 

— Trebuie să aprind cuptorul. Le-am promis că le pregătesc ceva 
bun. 

Era cea mai prietenească discuţie pe care o avuseseră în ultimul 
timp, dar fu uimită cân el o urmă în bucătărie. Zilele astea, evitase 
să fie singur cu ea. 

— Lindsay îmi spune că Sargison vine vineri și pleacă marţi. Se 
pare că nu poate să stea mai mult. Poate că nu suportă să stea mai 
mult la ţară. 

Rowena nu spuse nimic; continuă să amestece cuburi de unt în 
făină. 

— Cum o să suporţi? Tonul lui nu trăda nimic. Rowena se uită la el. 

— Cum o să suport? Poate vrei să spui cum o să mă comport?... 
Zâmbi strâmb și adăugă: n-ai de ce să-ţi faci griji; Lindsay nu va avea 
motive să se teamă din cauza mea. 

— N-o să-ţi fie ușor să-i vezi împreună, nu? Spune-mi, i-ai scris să 
finalizezi lucrurile? L-am auzit rugându-te să nu-l dai de gol! 
exclamă el, dispreţuitor. 

Rowena se aplecă asupra mixerului. Cum ura ideea că, datorită 
propriei prostii, bărbatul acesta credea că odată căzuse în mrejele 
îndoielnice ale lui Dirk! 

— Forrest, în ziua aceea, la catedrală, am căzut de acord să nu ne 
mai amestecăm în viaţa intimă a fiecăruia. 

Ceva izbucni în ochii lui, ceva indescifrabil. 

— Da, dar... se opri brusc. Avu impulsul aproape irezistibil de 
a-i spune: „continuă, Forrest! Dar, ce?“. Chiar dacă era ceva care 

s-o rănească, era mai bun decât disprețul rece cu care se trataseră 
reciproc în ultima vreme. Dar nu îndrăzni. În schimb, spuse: 

— E sufocant, nu? Adică, e prea bătrân pentru ea! Și ea se opri 
brusc. Conversaţia pe tema asta era cu atât mai dificilă, din moment 
ce era atât de implicată. 

— Visezi cu ochii deschiși, hm? comentă cu asprime Forrest. ÎL 
vrei înapoi? 

— Nu-l vreau înapoi, îi răspunse la fel de aspru. Nu asta am vrut 
să spun. 

— Atunci, ce? 

— Exact ce am spus. E prea bătrân pentru ea. 

— Câţi ani ai? Ochii căprui licăriră curioși. 

— Douăzeci și trei. 

— Hm... cu trei ani mai mare decât Lindsay. Nu e mare 
diferenţă. 

— Câștigi multă experienţă în acești trei ani. La douăzeci de ani 
ești teribil de vulnerabilă. O tânără care iubește poate fi atât de ușor 
rănită... Nu că ar iubi... e doar îndrăgostită de ideea de iubire. 

Îşi mușcă limba cum o spuse, căci el credea întotdeauna ce era 
mai rău despre ea și probabil acum se gândea că vroia să creadă că 
povestea lui Lindsay nu era dragoste adevărată. 

Dar el nu se legă de asta; în schimb, spuse curios: 

— Erai vulnerabilă la douăzeci de ani, domnişoară 
Fotheringham? 

— Vulnerabilă... da, spuse ea cu amărăciune. Și eram naivă și 
aveam atâta încredere în bărbaţi! 

Fl tăcu, așa că-și ridică privirea și ochii li se întâlniră. Era prima 
dată, de când stătuseră de vorbă în faţa catedralei, când din ochii 
lui dispărea neincrederea — sau așa i se părea. 

— Atunci, există un motiv întemeiat pentru. .. comportamentul tău? 

O clipă, fu tentată să-i spună. Apoi amintirea vocii lui strigându-i. ..“când 
tea-i hotărât că în mare sunt pești mai grași decât un biet artist 

ambulant... ăsta e peștele care ţi-a scăpat“... Oh, nu, era prea 
mândră să-i dea de înţeles că îl privise vreodată ca pe un posibil 
partener. Și ce șanse avea să-l facă vreodată să creadă ce se afla în 
spatele labirintului acela? 

— Am căzut de acord să nu discutăm despre vieţile noaste 
intime, spuse ea înţepată. Nu vreau să mă scuz în nici un fel, 
mulțumesc. Pot să îndur opoziţia și neîncrederea ta în mine, dar 
n-aş suporta să fii tolerant și generos cu mine. 

— În regulă, s-o lăsăm baltă, atunci, dar nimic din toate astea 
n-o ajută pe Lindsay. N-aș vrea s-o văd unindu-și tânăra ei viaţă cu 
un astfel de bărbat. Nu e vorba doar de vârsta lui, nu cred că e mult 
mai mare decât mine — eu am treizeci și unu de ani. Ce mă 
îngrijorează, e viața pe care a dus-o. Nu cred să fie prea multe 
privinţe în care să nu fie experimentat. Știu tipul lui, anii petrecuți 
pe mare mi-au lăsat câteva impresii. 

— Mă tem că exact asta o atrage pe Lindsay, spuse Rowena, 
ezitând. Pentru o fată tânără, e fascinant; aerul acela de om de 
pretutindeni și conștiința faptului că o găsește atrăgătoare, în ciuda 
lipsei ei de experienţă. 

— Tu ar trebui să știi. Din moment ce și ţie ţi s-a părut la fel. 

— Dacă n-ai altceva mai bun de făcut decât să mă tachinezi, aș 
prefera să pleci. Sunt dispusă s-o ajut pe Lindsay să scape din 
încurcătura asta, să te ajut să descurci lucrurile, dacă e posibil, și — 
chiar dacă n-o să crezi — motivele mele sunt dezinteresate. Dar nu 
pot fi de nici un ajutor dacă tu crezi că orice fac sau spun este în 
interesul meu. 

— Vrei să spui că Dirk Sargison nu înseamnă nimic pentru tine, 
acum? Că n-a fost decât o scânteie efemeră? 

Rowena nu răspunse ultimei provocări. Încerca să spună 
adevărul. 

— Pot să jur cu mâna pe inimă că acum nu mai înseamnă nimic 
pentru mine și că, dacă pot s-o vindec pe Lindsay de el, o voi face. 

Puse prăjiturile în cuptor, apoi se întoarse să-l înfrunte. 

— Foarte bine. Cred că ai trecut peste el. Nu mai pot avea 
încredere în tine așa cum am avut odată — nu înţeleg de ce mi-ai 
ascuns adevărul, dar... Ei bine, să le oferim copiilor o vacanţă cât 
se poate de frumoasă. Poate ai avut dreptate și când vine Dirk 
Sargison, îşi va da arama pe faţă. 

— Înţeleg, spuse ea cu o inflexiune subtilă a vocii. Trebuie să-ţi 
mulțumesc, se pare, pentru șansa de a reintra în grațiile 
Beechingtonilor! Părăsi bucătăria. 

Uneori, când sub efectul unei vrăji efemere, Rowena reușea să 
uite umbra care plutea asupra inimii ei, se distra în sânul familiei 
Beechington. Casa era plină de clinchetul vocilor tinere, de râsete, 
tachinării și dispute aprige. Împotriva voinţei ei, căci acum se agăța 
de orice-i susținea indignarea faţă de proprietarul de la Tawhai, 
observă că Forrest era bun cu copiii, nici prea sever, nici prea 
indulgent, iar el și micul Tony erau mai mult fraţi decât unchi și 
nepot. 

Cel mai mult se temea de ziua în care Dirk avea să sosească, se 
temea la fel de mult cum Lindsay tânjea după ea, Lindsay, care în 
noaptea dinainte se perinda de colo-colo cu stele în ochi, care 
pregătise singură camera pentru el, care cânta în șoaptă 
plimbându-se prin curte. 

Rowena se ruga ca Forrest să-și păstreze cumpătul și să nu 
cedeze tentaţiei de a o dojeni și de a-l critica aspru pe Dirk. Merse 
atât de departe, încât îi spuse: 

— Cred că ar fi o idee bine să n-o deziluzionăm pe Lindsay prea 
brusc. Las-o să-şi dea seama treptat. Nu-mi imaginez că Dirk poate 
să cadreze bine aici. E foarte posibil să realizeze destul de repede 
că nu au nimic care să dureze în comun, dar dacă încerci să grăbești 
lucrurile, n-o să reușești decât s-o întorci împotriva ta. Vreau să 
spun... dacă insinuezi că el și cu mine am... 

— Aţi fost interesaţi unul de celălalt, continuă el. 

Ea înghiţi în sec. Cât de dezgustător era! 

— Da, dacă se întâmplă asta, n-o să facă decât să-i întărească 
atracția pentru el — în stadiul ăsta, e pornită să-i ia partea, și ar fi 
păcat să strici... Se opri din nou. 

— Să stric ce? Oh, cred că știu... ţi se pare că Lindsay te place... 
Tonul lui ironiza discernământul lui Lindsay. Ar fi putut la fel de 
bine să spună: „Lindsay s-a îndrăgostit de Dirk, așadar s-a 
îndrăgostit și de tine“. Repetă ultimele cuvinte: crezi că Lindsay te 
place și nu vrei să afle. 

— Nu asta vroiam să spun. Dacă tu ai fi cel care ar deziluziona-o 
în privința lui Dirk, ar putea strica relaţia dintre tine și ea. La urma 
urmelor, nu voi rămâne la Tawhai o veșnicie, după ce voi pleca, voi 
fi curând uitată. 

— Deci, ești dispusă să recunoști că nu sunt prea dificil cu 
Lindsay, nu sunt tocmai un catâr? 

— Întotdeauna sunt dispusă să recunosc lucruri... care evident 
sunt adevărate. 

— Totuşi, nu ești niciodată tocmai deschisă, nu-i așa, Rowena 
Fotheringham? 

— Am recunoscut că ești bun cu Lindsay. Nu e de-ajuns? 

Nici el nu-i răspunse direct la întrebare. Oftă și spuse: 

— Necazul meu a fost întotdeauna reversul. A trebuit să lupt să 
n-o răsfăţ pe Lindsay. Nu e uşor să-i refuz ceva, când se uită la mine 
cu ochii lui Darrell. 

Forrest se întoarse şi ieși din bucătărie; în vocea lui fusese atâta 
durere, încât Rowena vru să alerge după el, să-și împletească 
braţele cu ale lui, consolator, și să se plimbe împreună, fără să 
spună nimic, dar nu putu. Între ei se căsca abisul de netrecut al 
neîncrederii, al suspiciunii și al... minciunii. 

Vizita lui Dirk Sargison nu decurse exact cum plănuiseră. Fără 
îndoială, Rowena se simţea așa cum știa dinainte... ca și cum 
mergea pe marginea unui crater vulcanic, care putea erupe în orice 
moment. Dar Dirk nu părea în afara elementului lui, așa cum 
crezuseră. 

De exemplu, era un călăreț destul de bun. Speraseră că aici 
n-avea să dobândească nici un avantaj, că avea să fie nervos. Un alt 
exemplu, artistul din el era atât de fremecat de Tawhai, încât îi 
dezarma puţin. Făcea la nesfârșit schițe ale colţurilor casei, ale 
grădinii, ale munţilor, ale grajdurilor. 

Erau conștienți că Dirk Sargison era impresionat de bogăţia și 
soliditatea Tawhaiului și aprecia evident eleganța reședinței, 
acceptând cu farmec leneș felul în care-l aștepta Lindsay și 
răsplătind-o cu drăgălășenii și complimente lipsite de 
însemnătate.N-o să ies prea des. Cu un oaspete în casă, sunt mai 
multe treburi de făcut, îi spuse Rowena lui Forrest. 

— Nu. Nu pot merge întotdeauna cu ei, munca de teren trebuie 
făcută și n-am încredere în Dirk. Nu m-ar mira s-o ia pe Lindsay 
departe de ceilalţi, s-o compromită cumva, ca să ne forțeze să-l 
acceptăm. 

— Chiar crezi că ar merge atât de departe? întrebă ea, speriată. 
Nu cred că a simțit vreodată... dezaprobarea noastră. 

— Cred că e soi rău. Se potrivește aici mai bine decât mă 
aşteptam, dar nu e decât o acomodare cameleonică. Întruchipează 
orice, pentru oricare oameni. Are o oarecare anxiozitate... poate 
nu e chiar asta, mai degrabă o lipsă de încredere care mă face să mă 
întreb dacă nu cumva are ceva de ascuns. Îmi place ca oamenii să 
fie deschişi şi sinceri. 

Rowena ignoră ultimele lui cuvinte. 

— Nu cred că şi-a dat seama că nu ești de acord. Până acum, ai 
făcut-o pe gazda ideală. 

— Şi tu la fel. Expresia lui era imposibil de descifrat. Ca să-ţi 
recunosc meritele, te descurci destul de bine, n-ai arătat nic un fel 
de resentimente față de Lindsay, sau faţă de el. Asta mă face să 
realizez ce şobolan e, să te ignore, când aţi avut aranjamentul acela. 
Presupun că e de părere că Lindsay e o partidă mai bună... Sau, în 
călătoria voastră pe vaporul de lux, a crezut că erai mai bună decât ești. 

Rowena se simţea ca și cum marginea craterului se cutremură 
sub picioarele ei. Oricât îl detesta pe Dirk, situaţia nu era cinstită 
pentru el. Nu era tocmai nemernicul pe care-l credea Forrest. 

— Domnule Beechington — nu i-o luaţi în nume de rău. A fost 
mai mult din partea mea decât din a lui... chiar nu trebuie 
învinovăţit... am impresia că am înțeles mai mult decât ar fi trebuit. 

— Nu te înţeleg deloc, Rowena Fotheringham. O privi cu 
neplăcere. Eşti cel mai ciudat amestec — uneori, pari atât de onestă, 
atât de candidă... alteori, uneltitoare și vicleană. Aș prefera să 
rămâi într-un fel sau în altul. Uneori, în ciuda puterii mele de 
discernământ, aproape înclin să am încredere în tine. Se întoarse. 

Cuvintele lui luminară inima Rowenei. Dacă Lindsay ar renunța 
la Dirk, poate că toate astea ar putea fi trecute cu vederea... dacă 
nu date uitării, n-ar mai fi atât de vii între ei. Poate că vizita asta nu 
era tocmai dezastrul la care se așteptase. Forrest îi arăta o fărâmă 
de respect pentru felul în care se presupunea că trecuse peste 
aventura cu Dirk. Spera cu disperare că nu se va întâmpla nimic 
care să-i reînvie suspiciunile și neincrederea în ea. Rowena 
continuă să-l evite pe cât posibil pe Dirk. 

Păcat că el intră în bucătărie la ora ceaiului, când era singură 
acolo. 

Rowena purta o rochie gri, din lână, mai degrabă austeră, guler 
şi manşete albe, apretate. La brâu avea un lanţ alcătuit din zale, 
care-i atârna într-o parte. 

Zdrobea concentrată între degete niște ierburi. Își ridică privirea 
și-l zări uimită pe Dirk. 

— Rămâi așa, te rog? Până mă întorc. 

Uşor uluită, Rowena făcu întocmai, încruntându-se puţin. Dirk 
reapăru, ţinând în mână blocul de desen și un creion. Schiţă rapid. 
Apoi se opri și se uită la ce desenase. 

— Nu cred că am realizat, pe vapor, ce subiect bun pentru pictat 
eşti... silueta, tenul. Am observat câte ceva în ziua aceea, la 

tropice... strălucirea părului tău. La umbră, pare aproape negru, 
dar în lumina nemiloasă a soarelui, era arămiu. Și ochii tăi... atât 
de verzi şi de misterioși. Dar azi e mai mult decât frumuseţe... 
mi-ai dat un subiect și un titlu. Pe vapor, erai doar o fată drăguță, 
printre multe altele. Aici, făcând ce tocmai făceai adineauri, arăţi în 
elemetul tău. Ai fi putut fi într-un alt secol... stăpâna casei, în 
budoarul ei. Îmi voi intitula tablul „Castelana“. Nu vom avea mult 
timp... trebuie să-mi pozezi. Totuși, aș vrea să-ţi tii părul puţin mai 
lejer. Făcu repede un pas înainte și-i aranjă puţin buclele de 
culoarea alunei. 

Rowena știa că nu era conștient decât de inspiraţia muzei lui, 
că nu era nimic personal, dar privi peste umărul lui Dirk, direct în 
ochii lui Forrest. Arăta întunecat și aproape că scotea flăcări pe 
nări. 

Spuse în grabă, sperând să nu pară vinovată: 

— Ei bine, Dirk, cu siguranță, nu-ţi pot poza acum. E aproape 
ora ceaiului. Penny a spus că mă ajută mai târziu cu ierburile astea. 
Și trebuie să le și împachetăm. Tocmai le împărțeam. Tabloul va 
trebui să mai aștepte. Oricum, poate reușești să-l pictezi după 
schiţă, când te întorci în oraș. 

— Cerule! Ce oribil! Am s-o fac chiar aici, desigur, pufăi ironic 
Dirk. 

— S-ar putea să nu pot găsi timp. La urma urmelor, nu sunt liber- 
profesionistă. Îi percep un salariu domnului Beechington. Trebuie 
să-l merit. 

Vocea lui Forrest fu decisivă. Îl făcu pe Dirk să se rotească pe 
călcâie. 

— Dar cine sunt eu să stau în calea... artei? Bineînţeles că poți 
să-ţi faci timp să-i pozezi lui Dirk. Ar trebui să te simți flatată. .. deși 
nu sunt așa de sigur că Lindsay o să fie încântată. 

— De ce nu? interveni din spatele lui vocea tânără a lui Lindsay. 
De ce n-o să fiu încântată, cu ce? 

— Dirk arde de nerăbdare s-o picteze pe Rowena. Rowena știa că 
nu-și imagina triumful din glasul lui — era bucuros să-i arate lui 
Lindsay că pe Dirk îl putea fura peisajul. 

Suprinderea lui Lindsay păru sinceră, 

— De ce să mă supăr, unchiule Forrest? Pe mine m-a pictat deja. 
Ar trebui să vezi... tonul ei era comic de îndurerat. Sunt inocenta 
întruchipată, ca un heruvim dintr-o pictură italiană... arăt de parcă 
aş crede că bebeluşii se găsesc sub tufișuri de agrișe! 

Rowenei i se păru că Forrest sare ca ars. Surprinse privirea pe 
care Dirk i-o aruncă lui Lindsay și, o clipă, se temu pentru fată. La 
douăzeci de ani, nimănui nu-i plăcea să fie considerat inocent sau 
ignorant. Oare cât de departe avea să meargă Lindsay, din dorinţa 
de a părea cunoscătoare și experimentată? Dirk o măsura din 
priviri, în ochii lui se citea dorinţa... 

— Ei bine, cu sau fără tablou, trebuie să pregătesc ceaiul. 

După masă, îl întâlni pe Forrest în hol. 

— N-am vrut ca Dirk să mă picteze. Ar fi trebuit să ai bunul-simţ 
să spui că suntem prea ocupați. Și totul a fost în zadar. Lui Lindsay 
nu-i pasă nici cât negru sub unghie. 

— Îmi atribui tot felul de motive. Și câtă vreme n-am încredere 
în el, în ceea ce privește femeile, trebuie să recunosc că se pricepe 
la pictură! Lasă-l să te picteze — cel puţin, când face asta, nu face 
dragoste cu Lindsay. 

Dirk Sargison deveni atât de interesat de tablou, încât rămase 
încă două zile și plecă joi seara. Gemenii se întoarseră luni la 
şcoală, dar Lindsay mai rămase o săptămână. Își petrecu majoritatea 
timpului învățând, iar durul John Macrae făcu tot posibilul s-o 
scoată afară, cu el. 

Rowenei îi plăcea John. Avea părul de culoarea nisipului și ochi 
albaștri, umeri laţi și un fizic impresionant. Odată, îi spuse lui 
Lindsay. Fata ridică din umeri: 

— Da, dar e atât de evident că mă place! Și e cam încet. Și foarte 
plictisitor. 

— Ciudat, dar eu nu-l găsesc plictisitor. Aș zice că în el arde o 
flacără foarte bine controlată. 

Lindsay păru surprinsă. 

— E un bărbat interesant, continuă Rowena. Întotdeauna îmi 
lasă impresia că are resurse lăuntrice pe care nu le-ai putea epuiza 
prea ușor. Înţelegi la ce mă refer? Întotdeauna pare să aibă o 
rezervă. Te surprinde din când în când. Genul care, mai târziu, 
devine membru în parlament. Cred că femeile îl găsesc irezistibil. 

— John! John Macrae! Lindsay era mai mult decât uluită. 

— Da, John Macrae, râse Rowena. ÎI cunoşti de prea multă vreme 
ca să știi realmente cum e, Lindsay. Cum apare în faţa altor femei. 
Se spune că atunci când cunoști o persoană pentru prima dată, 
trebuie s-o priveşti cu atenţie, pentru că e singura dată când o vezi 
cu adevărat. Apoi, familiaritatea înceţoșează imaginea. Prin urmare, 
n-ai avut niciodată şansa să-l vezi realmente pe John Macrae așa cum e. 

Se uită la Lindsay. Lindsay stătea aplecată asupra mesei din 
bucătărie, tăind pătrunjel; poate de asta roșise. Lindsay era o fată 
dulce, prea dulce să fie mânjită în vreun fel de un bărbat de 
standardul lui Dirk. 

— Rowena, ce crezi că mi-a promis unchiul Forrest aseară?... că 
putem organiza aici un bal ca pe vremuri, în noaptea din Ziua 
Reginei. Vom fi acasă în sfârșitul acela de săptămână. E o sărbătoare 
a locului, circulă trenuri între Christchurch și Arthur's Pass și 
oamenii se perindă de colo-colo. Uneori, dacă vremea e rece, 
mergem cu toţii să patinăm pe lacul Ida. E minunat. Dar Forrest 
spune c-o să aranjeze cu tine să deschidă vechea sală de bal. N-a 
mai fost întrebuințată din ajunul anului nou, dinainte ca mama și 
tata să moară. Vocea îi tremură puţin. 

— Cred că părinţii tăi s-ar bucura dacă v-aţi distra ca înainte. O 
să-ţi iei o rochie nouă pentru ocazia asta? 

— Da. Unchiul Forrest a spus că-mi cumpără una nouă, atâta 
timp cât nu e sofisticată și mulată! Lindsay era de-a dreptul 
dezgustată. 

— Nu-i așa că bărbaţii sunt conservatori când vine vorba de 
îmbrăcămintea de damă? râse Rowena. E puţin în urmă cu 
noutăţile, nu? Numai fetele de șaptesprezece ani vor lucruri 
sofisticate și mulate, nu şi o femeie de vârsta ta. 

— Da, nu-i așa că bărbaţii sunt ţepoși? Nu intentionez să-mi fac 
o apariţie ștearsă, în negru sau oliv, dar... 

— Dar nici nu vrei să porţi alb, ca o debutantă... Rowena credea 
în căile de mijloc. 

— Fii binecuvântată, Rowena! Mă înţelegi, nu? Ce zici, mă ajuţi 
să-mi aleg rochia? 

— Da. Cred că unchiul tău o să ne împrumute mașina, să 
mergem într-o zi la Christchurch. 

— V-o împrumută, se auzi vocea unchiului. 

— Adevărat, unchiule Forrest? Pentru un om cu o statură atât de 
impunătoare, te furișezi destul de bine. De cât timp ne asculti 
conversaţia? 

— De când Rowena zicea că bărbaţii sunt conservatori. 

— Şi nu te superi, nu-i așa? chicoti Lindsay, râzând. 

— Nu. Își puse braţul pe umerii nepoatei lui. Probabil că ai 
dreptate. Suntem țepoși. Ne place ca femeile noastre să arate bine, 
nu senzaţional. Şi va fi o schimbare să te văd în altceva decât în 
pantalonii ăștia strâmţi și-n cămăși largi. Nu ştiu ce se întâmplă cu 
studenţii de azi. E aproape o uniformă. Nu mă deranjează 
pantalonii de călărie sau cei scurţi, atâta vreme cât îi porţi cu un 
scop, nu tot timpul! Nu-ţi favorizează deloc silueta, Lindsay. Te fac 
mai plinuță. Îmi plac femeile care poartă fuste lungi. Dar poţi să-ţi 
iei ce vrei pentru bal, dacă-i permiţi domnișoarei noastre 
Fotheringham să te călăuzească. 


ÎNSOȚITOAREA 115 


— Dumnezeule, Rowena! Lindsay făcu ochii mari. Nu-i așa că are 
încredere în tine? Se aruncă de gâtul lui Forrest, îl sărută pe obraz 
și fugi din bucătărie. 

Rowena își ridică ochii la Forrest. 

— Da... nu-i așa că ai încredere în mine?! spuse ea cu 
amărăciune. 

— Cu atât mai prost sunt c-o fac, spuse el și plecă. 

Cumpărăturile fură un succes. Forrest le făcu fetelor cadouri 
bijuterii asortate cu rochiile de bal. Se oferi chiar să-i cumpere și 
Rowenei o brățară, în semn de recunoștință că fusese amabilă și le 
asistase, însă ea refuză. 

— Ai putea să mai faci faţă încă unei zile în oraș, înainte de 
vacanţa de iarnă? 

— Dacă trebuie, da. De ce? 

— Pentru că mi-ar plăcea să aibă și Nelly o rochie. Ai făcut 
minuni pentru ea. A ajuns chiar să vorbească mai bine decât 
înainte. E un copil atât de bun... întotdeauna a fost sclava familiei 
mari a mamei ei. Nu e o familie rea, doar incapabilă, dar Nelly e 
podoaba lor. Poate că ai observat, dar Dutchman are ochi doar 
pentru ea. Aș zice că vine dintr-un peisaj mai bun. Ieri, am găsit-o 
uitându-se pe o revistă de modă. Speră să-și facă o rochie. Aș vrea 
să aibă una fără să se spetească muncind. Ia-i una cu adevărat 
frumoasă. Vreau ca, măcar o dată, să se simtă ca Cenușăreasa. 

— Cu mare plăcere. Vocea Rowenei era caldă. Își dorea cu 
ardoare ca Forrest Beechington să nu-i arate partea aceea a lui... îi 
era mult mai bine dacă îl detesta în continuare, și-i găsea culpe care 
o făceau să-și spună că-i era indiferent că lucrurile ieșiseră așa. 

În weekendul balului, toată lumea era agitată. Numai Lindsay 
părea să fie calmă. Își purta umerii căzuţi. 

— Ce este, Lindsay? întrebă Rowena. 

— Dirk nu vine la bal. Lacrimile apărură în ochii cenușii. A... 
primit o altă invitaţ ie, mai flatantă. A fost invitat la Queenstown, cu 

un grup de conferenţiari. O să picteze lacul Wakatipu... Oh, știu că 
trebuie să înțeleg că arta e pe primul loc pentru el, dar acceptase 
deja invitaţia noastră. 

Rowena simţea un amestec de emoții... era bucuroasă pentru 
ea că Dirk nu va veni, îi părea rău că Lindsay suferea, dar în același 
timp era ușurată că evident fata nu era de acord cu nepăsarea lui 
față de bunele maniere. Lindsay era la fel de nepăsătoare, ca 
majoritatea studenților, dar fusese crescută într-o altă tradiţie decât 
Dirk. Așa ceva pur și simplu nu se făcea. 

Rowena se întoarse și puse mâna pe umărul lui Lindsay. 

— Lin, asta înseamnă foarte mult pentru unchiul tău. A pus atâta 
suflet. A făcut-o pe dragul vostru. Vrea ca Tawhai să fie așa cum era 
cândva. Prefă-te puţin, vrei? Nu-l lăsa să vadă cum te simți. 

— Stiu, spuse Lindsay, răspunzând îmbrăţișării. M-am simţit 
oribil că-mi pasă atât de mult că Dirk nu va fi aici. N-am să-l 
dezamăgesc pe unchiul Forrest. N-a fost niciodată ușor pentru el — 
nu e chiar atât de mare faţă de noi — şi a încercat să facă tot 
posibilul pentru familia noastră. Am realizat asta, în ultima vreme. 

— Bravo! Rowena se gândi că Lindsay se maturizase mult, chiar 
între vacanța din mai și aceasta. Dar maturizarea nu se măsura 
niciodată în timp, ci în progrese mari — în bătăi ale inimii, mai 
degrabă decât în minute. Dar, oh, câtă din maturitatea aceasta 
puteau pune pe seama lui Dirk Sargison? 

Seara, Forrest făcu focul în șemineul mare din sufragerie, o 
încăpere pe care o foloseau foarte rar. 

— În seara asta, vom asculta muzică. Mătușa Lavinia a spus ieri 
seară, cu tristeţe, că a trecut mult până să ne adunăm lângă pian. Și 
înseamnă atât de mult pentru ea, acum. E un lucru de care se poate 
încă bucura pe deplin. 

Rowena nu realizase până acum ce familie de cântăreți erau — 
se armonizau atât de firesc. Chiar și mătușa Lavinia li se alătură. Nici 
unul dintre ei nu gusta muzica modernă, doar vechile melodii 
favorite. 

În timpul unui cântec de leagăn, când Lindsay stătea la pian, 
cântând visătoare un vals de demult, Forrest se așeză lângă 
Rowena. 

— Nu cânţi? Nu ne lăsa să-ți răpim plăcerea. 

— Nu am talent, spuse ea cu regret. Îmi place muzica, dar nu am 
voce. N-o să puteți înțelege. Se pare că este un har de familie. 

De data asta, expresia lui nu fu ostilă. Clipi. 

— Ştii că sunt chiar recunoscător să aflu că există ceva în ce nu 
excelezi. Eşti șocant de eficientă în majoritatea lucrurilor, încât 
creezi tuturor complexe de inferioritate. 

Rowena își ridică privirea. Dacă ar fi ghicit cum se simţise 
când Geoffrey îi spusese că n-a iubit-o niciodată! Cât de nesigură 
pe ea devenise! Spre oroarea ei, simți că-i dau lacrimile. Privi 
repede în jos... nu trebuia să plângă doar pentru că vocea lui 
fusese o dată blândă. Nu trebuia să-și lase garda jos. O dată sau 
de două ori, crezuse că prăpastia dintre ei se astupase, dar 
întotdeauna între ei existaseră sarcasme subtile, cuvinte 
usturătoare și văpaie care pârjolea și veştejea. În ceea ce-l privea 
pe bărbatul acesta, inima ei era făcută din petale de trandafir, 
care se ofileau cu ușurință. 

— Cât de drăguţ din partea ta să mă consideri eficientă, spuse ea 
cu același sarcasm cu care Forrest obișnuia să-i vorbească. Eficientă, 
dar nu demnă de încredere! Nu-i așa? 

Nu răspunse. Lindsay se opri din cântat. Forrest se uită la ea. 

— Cântă „Galway Bay“, Lindsay. O să ne alăturăm cu toții, și 
inventă o scuză s-o lase pe Rowena. 

Continuară cu acorduri irlandeze. Rowena simţea că era 
ignorată, așa cum adulţii ignoră un copil obraznic. Dar era mai bine 
aşa, decât să creadă Forrest că se înduioșa în faţa lui. 

Rowena realiză că nu mai putea să continue așa, să trăiască aici, 
într-o usturătoare dușmănie cu bărbatul pe care-l iubea. Spera cu 
disperare ca Lindsay să depășească pasiunea pentru Dirk și ca la 
sfârșitul anului universitar de la Varsity să se întoarcă acasă și să 
ocupe locul de fiică a casei. Atunci, putea să aibă grijă de mătușa 
Lavinia. 

Rowena ar fi liberă să plece... n-ar mai conta acum, dacă s-ar 
întoarce în Anglia, căci se dezbărase de toate legăturile vechi ce o 
uneau de Geoffrey și n-ar mai durea-o să-l întâlnească. Până acum, 
probabil se căsătorise. Acolo, l-ar uita pe Forrest Beechington și 
toate greșelile ei prostești, ar învăţa să trăiască fără el. 

Penny își termină cântecul, veni lângă ea și se așeză pe canapea. 
Forrest rămase la pian, cântând fragmente din melodii celebre. 

Dintr-o dată, Rowena conștientiză că Forrest cântă melodia pe 
care o fredonase în acea zi dezastruoasă în care fuseseră în golf, o 
zi care, în amintirea primelor ei ore, îi părea idilică. 

— Ce este, unchiule Forrest? E fascinant. 

— Mulţumesc, Penny, zâmbi Forrest, înclinându-se. E o creaţie 
de-a mea. Mă bucur că-i place. 

— Oh, ai început din nou să compui? întrebă Lindsay încântată. 

— Nu chiar în ultima vreme. Acum câteva săptămâni — am 
compus melodia pentru un poem care mi s-a părut bun. 

Rowena găsi că era minunat, iar cuvintele erau neobișnuite. Se 
ridică, pierdută în farmecul cântecului, cu ochii aţintiți asupra 
solistului. Era nepregătită pentru ultimele două versuri: „Dar 
minunea verde a ochilor tăi surâzători/ Mă atrage de fiecare dată, 
iubito, surprinzându-mă din nou!“ 

Când termină de cântat, Forrest se uită intenţionat la ea, cu o 
licărire ironică. Copiii îl implorară să cânte încă o dată. 

— Nu, spuse el. Nu merită. L-am compus într-un moment de 
slăbiciune. Îmi imaginez că toate cântecele de dragoste sunt compuse 
în momente de slăbiciune. Mai bine să le uităm; nu durează. 

— Unchiule Forrest! Penny era oripilată. 

— E în regulă, Penny. O dragoste ca a ta durează, dar foarte rar 
te întâlnești cu așa ceva. 

Rowena părăsi încăperea. l-ar fi plăcut să poată ieși din casă, 
chiar dacă era foarte frig, să găsească un loc unde să poată plânge 
singură. Dar nu putea. Nu avea să-i dea lui Forrest șansa să creadă 
că o rănise. 

Iar ea, biată proastă, ironizată și tachinată, nu putea nici măcar 
să-l urască. O umplu amărăciunea. Dacă nu l-ar fi întâlnit pe Dirk în 
ziua aceea, poate i l-ar fi cântat cu sinceritate... 


KKK 

Seara balului fu minunată; era un bal colonial în adevăratul sens 
al cuvântului, realmente democratic — toată lumea se distra cu 
absolut toată lumea. Rowena, Lindsay și Penny erau de-a dreptul 
năucitoare. Şi Nelly arăta minunat, la braţul lui Dutchman. 

Rowena realiză că Lindsay dansase mai mult cu John Macrae și 
nu arăta ca şi cum ar fi avut inima îndurerată... Rowena zâmbi. 
Când aveai doar douăzeci de ani, era greu să reziști farmecului 
veseliei, era ușor să uiţi când începeau acordurile muzicii. Oare 
steaua lui Dirk Sargison pălea? 

Penny trecu prin faţa ei, în braţele lui Nicholas. Micuța Penny 
arăta ca și cum tot universul era al ei. Rowena îl admira pe 
Nicholas. Era atât de evident că, pentru el, nu exista decât Penelope 
Beechington. Dar era atât de rezervat, atât de controlat și atât de 
orb... la optsprezece ani, Penny avea să fie pregătită să-i fie soție. 

Abia pe la unsprezece, proprietarul de la Tawhai o invită la 
dans, un vals. 

— Oh, nu trebuie, să știi, îi spuse ea, fără animozitate. Sunt o 
mulţime de fete aici pe care nu le dispreţuiești.... 

Înainte să termine de vorbit, o trase pe ringul de dans. 

— Nu fi absurdă. Familiei i s-ar părea ciudat dacă n-am... Ce 
mi-ar face mătușa Lavinia! În afară de asta, vreau să văd dacă 
dansezi la fel de bine cum le faci pe toate, exceptând cântatul. O 
clipă mai târziu, adăugă: Și așa este. 

Rowena încercă să se liniștească. „Dacă te înduioșezi, ai să fii 
rănită. Profită cât poţi... de braţele lui în jurul tău... de muzica 
minunată... şi conștientizează că şi fără ele, lumea e frumoasă.“ 

Când melodia se termină, Forrest o trase pe o verandă mică, 
umbrită de viţă de vie. Găsitul unui colţ ascuns nu făcea parte din 
ritualul dansului! Se sprijiniră de balustradă, privind luna. Rowena 
simţi privirea lui Forrest aţintită asupra ei. 

Îşi strecură un deget sub pandantivul colierului ei și-l studie. 
Rowena era perfect conștientă de atingerea lui pe piele și se strădui 
să n-o arate. Ochii lui erau sfredelitori, calculati. 

— Nu e de mirare că nu m-ai lăsat să-ţi cumpăr o amărâtă de 
brățară! spuse el, și în vocea lui transpăru disprețul. 

— Ce vrei să spui? 

— Oh, nu încerca să disimulezi... o rochie cusută cu briliante 
verzi, ai spus, și un colier care să se asorteze. În cazul ăsta, dacă 
broderia rochiei tale se potriveşte cu acest colier, trebuie să fie 
cusută cu smaralde... Îmi imaginez că rochia e făcută de un vestit 
creator de modă, dar cred că nici unul nu și-ar broda opera cu 
smaralde, decât dacă ar fi... pentru regină! 

Dădu drumul smaraldelor, care-i căzură pe piept, şi ridică din umeri. 

— Mă bucur că nu te-ai deranjat să negi. E frig aici, nu? Nu e perioada 
anului în care să stai afară... hai să ne întoarcem în sala de bal. 

După asta, Rowena spera că juca teatru la fel de bine ca Lindsay, 
părând că se distrează de minune. Fu mai degrabă bucuroasă când 
petrecerea luă sfârșit. Își spuseseră noapte bună și se îndreptaseră 
spre scări. Vocea lui Forrest o interpelă. 

— Aș vrea să vii o clipă în biroul meu, te rog. 

Rowena nu vroia să arate că era speriată. ÎL urmă, cu genunchii 
tremurânzi. 

Fl îi făcu semn să intre și veni în fața ei. Rowena îl privi 
cercetătoare. Forrest îi întinse mâna. 

— În regulă. Scoate-le. Am să le pun în seif și mâine mă duc la 
banca din Timaru. 

Ea își desfăcu grijulie colierul și, fără un cuvânt, îl depuse în 
mâinile lui. 

Forrest se uită la smaralde, cântărindu-le absent. 

— Mai ai ceva de valoare în dormitorul tău? 

— Nu. 

— Îmi spui adevărul? 

— Da. Poate n-o să mă crezi, dar da. 

Încuie colierul în seif, apoi se întoarse la ea. Rowena stătea 
nemișcată, așteptând ca el să vorbească. Forrest o prinse de umeri, 
strângând-o ușor. 

— Rowena, ce se ascunde în spatele poveștii tale? Vrei, te rog, 
să-mi răspunzi sincer la întrebările pe care ţi le voi pune? 

— Da. 

— Sunt smaralde ale familiei? 

— Da. 

— Ai mai lucrat vreodată pentru cineva... în afară de familia ta? 

— Nu. 

— Înţeleg. 

— Ce înţelegi, Forrest Beechington? 

— Înţeleg totul. Cunosc fiscalitatea aspră care a dat naștere 
familiilor de vază ale Angliei... a ta face parte din categoria asta? 

— Da. 

— De ce nu mi-ai spus? 

— Am avut motivele mele. 

— Au fost motive bune? 

— Așa mi s-au părut... da... dar erau motive personale. N-aș 
vrea să ţi le spun, așa că, din moment ce ţi-am promis să-ți dau 
răspunsuri sincere, te rog, nu mă întreba care au fost. 

— Acum ceva timp, am realizat că ai venit cu o navă de linie de 
lux. Care a fost ideea? De ce n-ai venit ca imigrantă? Sau, dacă asta 
dura prea mult, de ce n-ai luat un vapor mai ieftin? 

— Văd unde vrei să ajungi, răspunse glacial. Crezi că mi-am dat 
ultimul peni într-o încercare disperată — am luat un bilet pe un 
vapor luxos ca să-mi găsesc un soţ bogat, nu? 

Rowena pierduse indiferența ultimelor săptămâni, controlul 
ultimelor momente; ochii ei verzi scăpărau revoltați. 

= iți pun întrebări pentru că vreau să știu totul, și mi-ai promis 
adevărul. 

Rowena își mușcă buza, să-și împiedice cuvintele furioase. Mai 
presus de toate, trebuia să păstreze secretă iubirea ei pentru el. 
Apoi îl privi drept în ochi, pentru că își regăsise autocontrolul. 

— Dacă fac o declaraţie completă, domnule Beechington, o vei 
accepta fără să-mi mai pui alte întrebări? 

— Da. 

— Aş vrea să-ţi spun că toată viaţa n-am căutat, nici nu mi-am 
dorit un soț bogat. Mă crezi? 

Nu era pregătită pentru schimbarea lui. Se așteptase la dispreţ 
şi la neîncredere. Dar văzu o mișcare ușoară a buzelor, o licărire în 
ochii lui căprui. 

— Rowena, începu el și i se păru că-i tremura glasul. Când te uiţi 
așa la mine, trebuie să te cred. Există multe lucruri pe care nu le 
înțeleg, dar... Zâmbi dintr-o dată, aproape ca un copil, însă 
Rowena nu înțelese intenţia lui. Forrest se aplecă și o sărută. În 
secunda următoare, sună telefonul. 

Fl se ridică, ţinând-o încă în braţe și se întinse după receptor: 

— Cine naiba o fi la ora asta? Alo? 

Rowena auzi clar vocea de la celălalt capăt al firului. Era Nicholas. 

— Bună, Forrest. Ştiam că încă nu te-ai culcat. Tocmai m-a sunat 
Helen. E în Auckland, așa cum ne aşteptam, dar în loc să vină cu 
feribotul, ia avionul de patru treizeci. Vrea să ştie dacă o aștepți la 
aeroportul Harewood. Te duci la Christchurch cu cei mici, nu? Eu 
trebuie să mă duc la Oamaru. Poţi? bine. Și, ascultă, Forrest... 

Helen. Cea căreia Forrest îi cântase mai demult. Ce bine că i se 
amintea de Helen. Trebuia să aibă grijă, se mai întâmplase o dată să 
lase un bărbat să-i calce inima în picioare. Se eliberă din 
îmbrăţișarea lui. Sărutul nu însemnase nimic; fusese doar un 
moment tensionat, destul de obişnuit în viaţa unui bărbat. Lucrurile 
astea însemnau mai mult pentru femei, decât pentru bărbaţi. 


* 
* 
* 


Forrest făcu prezentările. 

— Mai bine vă spuneţi de la început Helen și Rowena, Nicholas 
şi ea folosesc deja numele mici. O să vă vedeți foarte des. 

Mâna Helenei era încleștată de braţul lui Forrest. Așa cum 
spusese mătușa Lavinia, era nespus de frumoasă. Rowena își dorea 

să-şi fi scos șorţul și să se fi pudrat putin. Își simtea faţa fierbinte și 
strălucitoare din cauză că stătuse aplecată la cuptor. 

Descrierea pe care Forrest i-o făcuse Helenei fusese corectă... 
negru, roșu și alb, ochi îngrozitor de albaștri, care nici măcar 
noaptea nu aveau nevoie de machiaj, oare moartea lui Collin îi 
încercuise ochii așa? Era atrăgătoare, cu aerul ei de fragilitate — 
genul pe care un bărbat atât de agresiv ca Forrest îl găsea irezistibil. 

Rowena trebuia să recunoască faptul că Helen Dewmore nu era 
doar o priveliște încântătoare, dar avea și o fire extrem de 
generoasă şi răbdătoare, căci nu se arătă deloc plictisită de felul în 
care Forrest și curând mătușa Lavinia, îi aduceau laude Rowenei 
pentru modul în care pusese pe picioare Tawhai. 

Rowena se trezi dorindu-și să-i poată displăcea Helen, dar nu 
era așa. 

Următoarele săptămâni părură pline de Helen. Fură invitaţi la 
Matuku Peak să vadă toate suvenirurile pe care le adusese acasă. 
Helen fu rugată să le vorbească despre călătoria ei la Institutul 
Femeilor și la Divizia Feminină și Rowena asistă și ea plictisită. 
Fraţii Dewmore petrecură mai multe seri la Tawhai, arătându-le 
pozele și filmele pe care Helen le făcuse în excursia ei. 

Rowena tânjea după zilele dinainte, petrecute în intimitate, și 
încercă să se revanșeze pentru gândurile ei nu tocmai amabile, 
continuând să fie drăguță cu Helen. Nu că ar fi fost greu. 

Forrest fusese destul de prietenos de la incidentul din noaptea 
balului, dar nicidecum intim. Poate se bucurase că fugise de el. 
Poate că în lumina obiectivă a dimineţii, când toate păreau 
prejudecăţi, o parte din neîncrederea lui revenise. Trebuia să fie 
recunoscătoare pentru că în ultima vreme aversiunea dintre ei 
pălise... dar nu era — uneori, tânjea după scânteile dintre ei. 

Apoi, începură ninsori abundente și Tawhai rămase fără curent 
electric. Aproape că-i era rușine, dar Rowena se bucură că, timp de 
câteva zile, Helen nu avea să-i mai viziteze, și nici nu avea cum să 
telefoneze. 


Capitolul 10 


Brusc, drumurile se eliberară din nou și în jurul reședinței 
încolţi iarbă galben-verzuie. Zăpada avea să persiste câteva 
săptămâni în chei și în depresiuni, dar cel puţin puteau relua 
treburile fermei. 

Mătușa Lavinia îi spuse Rowenei: 

— Acum, Helen o să stea din nou toată ziua pe la noi. 

Remarca era atât de evident cârcotașă și atât de nepotrivită firii 
vesele a mătușii Lavinia, încât Rowena rămase uluită. Lavinia 
chicoti. 

— Oh, presupun că, la fel ca toţi ceilalți, o consideri drăguță pe 
Helen... ei bine, în privinţa ei, sunt o rebelă. Niciodată nu mi-au 
plăcut oamenii îndrăgiți de toată lumea... sortiti să reprezinte, 
undeva, ceva rău. Dacă e cineva căruia i-a plăcut vreodată să 
îngrijească o inimă frântă, aceea e Helen! 

Rowena nu se putu abtine să chicotească. 

— Oh, Beechy, răutăcioaso! N-ar trebui să vorbeşti așa. Helen e 
foarte grijulie, se simte bine în orice companie. 

— Ştiu, draga mea. Scuteşte-mă cu lista ei de virtuţi. Mi-ar plăcea 
mai mult de ea dacă ar avea și câteva vicii. N-are nici un rost, Rowena, 
fata asta mă scoate din sărite, niciodată n-am putut-o suferi. 

— Oh, Beechy... draga de tine! Vocea Rowenei era plină de 
afecțiune. Nu e de mirare că mă placi, sunt plină de păcate originale. 

— Da, ești iute la mânie, plină de duh, incisivă — cel puţin cu 
Forrest, dar așa sunt toţi Beechingtonii, şi pot să accept asta. Dar 
dacă lucrurile ar fi stat altfel și Collin și Helen s-ar fi stabilit aici, 
n-aș fi rămas nici într-o mie de ani. M-aș fi întors la Summer. 

— Beechy, trebuie să-i acorzi Helenei credit măcar pentru 
constantă. A rămas foarte credincioasă memoriei lui Collin. 

Mătușa Lavinia oftă. 

— Normal că e credincioasă. Dar mă întreb adesea. Întotdeauna 
am avut senzaţia că e îndrăgostită mai mult de Tawhai decât de 
el... a crescut în ideea că se va căsători şi va veni aici. N-a avut 
curajul să se despartă de genul de viaţă pe care l-a dus până acum. 
Sper că Forrest o să stea departe de ea. 

Rowena simţi cum îi ard obrajii. 

— De ce, Beechy? N-ar fi ideal? Ar vindeca orice pierdere pe care 
probabil o simte Helen, și... și Forrest n-ar simţi niciodată că l-a 
ales pentru banii lui, așa cum a făcut fosta lui logodnică. 

Ceva în tonul Rowenei îi atrase atenția mătușii Lavinia. Zâmbi, 
neobservată, în barbă. 

— Forrest s-ar sătura de ea în mai puţin de o lună. Nu-i plac 
femeile numai lapte și miere. Are nevoie de varietate. De fapt, are 
nevoie de cineva ca tine! 

— Beechy! gemu Rowena. Nu trebuie s-o faci pe peţitoarea! Dacă 
o faci, mă pui într-o situaţie extrem de jenantă. Forrest şi cu mine 
n-am putea fi niciodată impreună. Ne-am certat pe tema asta încă 
de la început... când nu erai acasă... mi-a spus fără ocolișuri că 
toate celelalte însoţitoare ale tale au fost foarte obositoare. Dar el 
și Helen sunt pe picior de egalitate. N-ar bănui niciodată că ea... 

— Îşi aşterne culcușul cum îi e mai bine, încheie mătușa Lavinia, 
satisfăcută. Bătu ușor mâna Rowenei. Nu te teme, copilă, am 
planuri... o să iasă perfect. 

Rowena intră în panică. Nu spusese Forrest că toţi dansau după 
cum le cânta mătușa Lavinia? Era destul de adevărat; mai devreme 
sau mai târziu, sfârșeau făcându-i toţi pe plac și cu toate astea, nu 
era câtuși de puţin dictatoare sau zbir. 

— Beechy! N-o să te amesteci. Dacă o faci, fug de aici! N-o să faci 
nimic, îmi promiţi? 

Mătușa Lavinia râse în cel mai iritant mod. 

— Totul e atât de ridicol, visezi cu ochii deschiși, Beechy! insistă 
ea cu disperare. Nu-ţi dai seama cât de incompatibili suntem, cum 
ne certăm tot timpul?! 

— Şi ce sunt certurile voastre, decât glasul ascuns al iubirii? 

Inspăimântată, Rowena se gândi că poate se trădase, așa că 
rămase tăcută. Trebuia să fie atentă la fiecare cuvânt pe care-l 
spunea, la fiecare privire, căci dacă se trădase în faţa mătușii 
Lavinia, putea s-o facă şi faţă de ceilalți, chiar și de Forrest — oh 
n-ar putea îndura asta! 

— Nu te necăji, draga mea. Îţi promit că n-o să te pun într-o 
postură jenantă faţă de Forrest. 

Rowena trebui să se consoleze cu asta, deși, de câte ori își 
amintea, era conștientă de profunda stânjeneală. Prin urmare, era 
înțepată cu Forrest, ceea ce era ciudat, după camaraderia lor din 
timpul ninsorii. Păcat, tocmai când amenințarea lui Dirk Sargison 
părea să dispară. 

Nu că Forrest ar fi părut să observe rezerva ei. Din noaptea 
balului, fusese mai prietenos și mai destins cu ea. Rowena punea 
asta pe seama faptului că el şi Helen petreceau mult timp împreună 
şi se simţea mai în siguranţă, lăsând garda jos faţă de însoţitoarea 
mătușii lui. Era evident că Forrest Beechington era mai fericit de 
când se întorsese Helen. 

Într-o zi, îi spuse: 

— În ultima vreme, Lindsay nu l-a mai menţionat pe Dirk în 
scrisorile ei. Oare relaţia lor se destramă? E plecat la Dunedin. 
Probabil că-și scriu, dar cunoscând genul lui, mai mult ca sigur o 
să-și găsească destul de repede pe altcineva și o s-o părăsească pe Lindsay. 

Rowena roși. Forrest credea că ea era una dintre obsesiile 
pasagere ale lui Dirk, pe care o agățase la bordul vasului și de care 
se descotorosise apoi, când drumurile lor se despărţiseră... și nu 
era decât vina ei! 

— I s-a oferit acolo o slujbă cu jumătate de normă, ca asistent 
universitar și i-a convenit. Otago are peisaje frumoase și poate picta 
în districtele din jurul lacului și să câștige în același timp bani. 

— Ce noroc, pentru Lindsay și pentru noi, c-a apărut o astfel de 
slujbă. 

— N-a apărut din cer, spuse sec Forrest. Am tras niște sfori... 
i-am menţionat unui prieten care frecventează cercul academic de 
acolo ce artist al naibii de bun e. 

Rowena îl privi cu un nou respect. 

— Ce inteligent — mult mai inteligent decât ideea mea de a-l 
aduce aici, crezând că o să contrasteze cu restul familiei. A fost un 
eșec în toată regula. Planul tău e mult mai eficient. 

— De câte ori mă lauzi, Rowena, lipsa oricărei trageri de inimă 
din vocea ta e foarte amuzantă. Îţi displace total, nu-i așa? să 
recunoști, chiar și faţă de tine, că acritura de Forrest Beechington 
are punctele lui forte. 

Rowena se făcu roșie ca focul și-i spuse indignată: 

— Nu ţi-am spus niciodată „acritură“! 

— Nu, scumpa mea? Atunci, e singurul apelativ pe care nu l-ai 
folosit. Lasă-mă să mă gândesc la celelalte — nepoliticos, arogant, 
infatuat, insuportabil, nedrept, autoritar, aspru... oh, nici nu pot 
să mi le amintesc pe toate! 

Rowena luă un bol mare. 

— Trebuie să aduc niște cartofi, și se aplecă asupra lădiţei din 
magazie, iritată să descopere că tremură. Nu însemna nimic faptul 
că-i spusese „scumpa mea“. Așa li se adresa și lui Lindsay, lui Penny 
și mătușii Lavinia, chiar și lui Nelly. Nu trebuia să-i acorde prea 
multă importanţă; cu altcineva, nu folosea cuvintele acelea decât 
atunci când tachina. 

Se întoarse, spunându-și că-și dorea ca el să fi plecat. Forrest 
privi cum se duce la chiuvetă și dă drumul la apă. 

— Desigur, recunosc că le-am meritat pe toate, continuă el 
nepăsător, ca și cum nu s-ar fi întâmplat nimic. 

— Ce ai meritat, Forrest? se prefăcu Rowena. 

— Ştii foarte bine despre ce vorbesc, râse Forrest. 

Ea continuă să curețe cartofi. El veni în spatele ei, o prinse de 
coate și-și aplecă faţa peste umărul ei. 

— Dar chiar dacă le-am meritat pe toate, sper că într-o zi le vei 
lua înapoi, chiar... Se opri, apoi spuse cu sălbăticie:oh, la naiba! În 
locul ăsta, e imposibil să nu fii întrerupt! Dacă nu e Nelly sau 
Heather, e mătușa Lavinia... şi dacă nu e nici una din ele, e 
preotul... nici că-și putea găsi un moment mai nepotrivit! 

Rowena își ridică atentă privirea și obrazul i se lipi o clipă de al 
lui. Pe fereastra bucătăriei, îl văzură pe preot ajutându-și soţia să 
coboare din mașină. Forrest ieși să-i întâmpine. 

Preotul și soţia lui rămaseră la ceai și după aceea Forrest trebui 
să plece la o întâlnire. Mătușa Lavinia era în vizită la soția lui Jock. 
Rowena trebuia să meargă mai târziu s-o ia și era destul de 
bucuroasă că era singură și putea să stea în fața focului și să viseze. 

Beechingtonii erau atât de imprevizibili; dat fiind că Forrest era 
unul din ei, trebuia să-i dea o explicaţie — sau visa cu ochii deschiși 
că-şi schimbase atitudinea faţă de ea dintr-un motiv anume? Nu 
avea cum Să însemne ceva! 

Auzi o mașină oprind în faţa casei. Încă nu putea fi Forrest... 
decât dacă şedinţa se terminase mai devreme. Pulsul i se acceleră la 
gândul acesta, și simţi cum o cuprinde o căldură inconfundabilă... 
aici, în seara asta, datorită câtorva cuvinte pe care i le spusese 
zâmbind după-amiază, era pregătită să viseze din nou... 

Pași repezi, o bătaie ușoară și clanța ușii fu apăsată. Helen intră. 
Arăta altfel, ceva ce nu avea prea mare legătură cu faptul că purta o 
rochie nouă, nu albastrul pal sau griul pe care le alegea de obicei, 
ci un roșu strălucitor. Nu, avea de-a face cu starea de spirit. De data 

asta, Helen arăta vie. În obrajii ei palizi era o culoare mai profundă, 
ochii îi sclipeau, dar era evident dezamăgită că Forrest nu era acolo. 

— Nu mi-am dat seama că e plecat, râse ea. Oh, o să ţină. M-am 
gândit deja prea mult la asta. Doar că ştiu că Forrest o să fie foarte 
fericit. 

Pe Rowena o cuprinse o adâncă neliniște. „Forrest o să fie foarte 
fericit“ — nu vorbi, nu putu. 

— Mi-a spus în repetate rânduri că trebuie să-l uit pe Collin. Că 
trăind din amintiri, nu-ţi reglezi conturile cu viaţa. Doar că n-am 
putut să-l dau uitării. Forrest m-a făcut să plec în călătoria asta. 
Mi-a spus că e convins că jumătate din timp am fost îndrăgostită de 
Tawhai... totuși, nici când m-am întors, nu m-am putut hotărî. 
Mi-a atras atenţia ieri. I-am spus că simt la fel, dar brusc, ceva s-a 
schimbat. Așadar, vroiam să-i spun. Nu-i așa că Forrest are 
întotdeauna dreptate? Ştie întotdeauna ce vrea. 

— Da. Într-adevăr, ştie ce vrea. Și, cu siguranţă, este un om foarte 
categoric. 

— Dintr-un motiv anume, nu-l placi prea mult, nu-i așa, Rowena? 
întrebă, curioasă, Helen. Părerile voastre se contrazic. Cu toate 
astea, nu cunosc pe cineva mai bun. 

Ceva în interiorul Rowenei tresări. Nu-l plăcea prea mult — oh, 
„a plăcea“ nu descria ce simțea pentru Forrest! 

Dar trebuia să aibă grijă, nu trebuia să spună ceva care să-i 
umbrească Helenei fericirea. Helen o merita. Trecuse prin 
pierderea pesoanei iubite, petrecuse ani de singurătate și, în ultima 
vreme, trebuise evident să ia o decizie importantă. Dar să-și 
imagineze că stătea pe gânduri... să-și imagineze că Forrest îi 
oferise dragostea lui și ea nu o primise cu mâinile amândouă! Să-și 
imagineze că Helen nu știuse... oare iubirea nu mai venea ca o 
eruptie... ca o fanfară... nu mai auzeai trompete răsunând în vânt? 
Nu era ceva ce ţi se revela chiar și în miezul furiei și al 
resentimentelor? 

Spuse cu voce tare, alungând acele gânduri: 

— Este bun, Helen, știu asta. Doar că ne scoatem reciproc din 
sărite. Dar îți mulţumesc că mi-ai spus. Îţi urez toată fericirea din 
lume. 

Forrest și Helen. Mătușa Lavinia avusese dreptate. Într-un an, 
Forrest avea să se plictisească de moarte. De ce nu-și alesese pe 
cineva cu mai multă vitalitate, cineva care să răspundă puterii și 
sentimentelor care Rowena era sigură că erau ferecate în inima lui? 
Oh, Forrest, de ce? 

Rowena își aminti cu regret după-amiaza care tocmai trecuse și 
de întrerupere, apoi se hotări că nu trebuia să-i pară rău. Poate că 
nu însemnase nimic — sau poate însemnase că Forrest, obosit de 
toanele Helenei și știind că Tawhai are nevoie de o stăpână, că 
mătușa Lavinia și copiii o iubeau pe Rowena Fotheringham, în 
ciuda defectelor ei, se hotărâse că ar fi fost o alegere destul de 
bună. 

Încă nu trebuia să-i spună mătușii Lavinia... n-ar face decât s-o 
tulbure. Ce ar face... și-ar lua imediat un apartament la Summer? 
Și dacă da, ar vrea ca Rowena să stea cu ea? Căci Rowena știa că nu 
mai putea rămâne la Tawhai, când Forrest și Helen se căsătoreau, 
să vadă fericirea sau nefericirea lor. Dar poate că era mai bine să 
rupă definitiv legăturile cu Beechingtonii, pentru propria liniște 
sufletească. 

Rowena rămase trează mult timp după aceea. Auzi când Forrest 
veni acasă și intră în camera lui. Înainte să adoarmă, începuse deja 
să se crape de ziuă. 

Se trezi o oră sau două mai târziu, urând ceasul deșteptător, 
frigul, nevoia de a se ridica din pat și a pregăti masa. Părea ciudat, 
privindu-l pe Forrest în capul mesei, că încă nu știa că femeia pe 
care o iubea capitulase. Cu câteva ore în urmă, citise în două 
cuvinte nepăsătoare o nouă promisiune, o nouă speranţă. 

— De îndată ce-l văd pe Jock, plec la Timaru. În urma ședinței 
de aseară, trebuie să-l văd urgent pe președintele Consiliului Rural 
și mi s-a spus că după-amiază pleacă la Dunedin. 

Rowena ezită. Trebuia să-i spună că Helen vrusese să-l vadă 
seara trecută? Nu, mai bine nu. Helen n-ar fi vrut să strecoare o 
astfel de știre între micul dejun și o întâlnire urgentă, ci în timpul 
necesar, între patru ochi... când vor avea răgaz pentru un sărut, 
pentru a cunoaște extazul ca lucrurile să se rezolve în cele din 
urmă... 

Fu o zi lungă, lipsită de bucurie. La ora patru, sună telefonul. 

— Oh, Rowena... ascultă, rulează un film magnific. Ce zici, iei 
autobuzul de cinci fără un sfert, să-l vedem împreună? Nu e timp să 
vin acasă și să mă întorc. Trebuie să-l iei de la răscruce. Vine 
dinspre Geraldine. Crezi că ai putea să ajungi? 

Prima invitaţie de genul ăsta din partea lui Forrest, și trebuia să 
vină tocmai acum, când... vocea lui se auzi din nou: „ești acolo, 
Rowena? S-a întrerupt legătura? Poţi să ajungi?“ 

Ştia că ar trebui să-l refuze, dar cu toate astea, îi spuse: 

— Mi-ar face mare plăcere. Unde ne întâlnim? Nu cunosc 
Timaru. Oh, vei fi în staţia de autobuz. Foarte bine, trebuie să zbor. 

Fugi sus. Mătușa Lavinia se odihnea. Își vârî capul pe ușă. 

— Beechy, a sunat Forrest; în Timaru rulează un film pe care 
vrea să-l vadă. Terbuie să iau autobuzul de la răscruce. O să te 
descurci? Ţi-am lăsat prânzul pregătit și, oricum, Nelly poate să te 
ajute. 

— Desigur, mă bucur mult, copilă dragă. Oh, dar nu ai prea mult 
timp la dispoziţie. Cum ajungi la răscruce? 

— O să iau bicicleta lui Heather... 

— Oh, nu. Îl sun pe Jock, să te ducă. Acum, du-te și aranjează-te. 
O să-ţi pregătesc rochia cea nouă.. 

Jock o aștepta în curte, când Rowena cobori. Își pusese rochia 
tucoaz și un sacou, ca să nu fie prea gătită pentru autobuz. Dacă ar 
fi avut timp, şi-ar fi scurtat puţin părul, dar și-l pieptănase și-l 
strânsese la spate. 

În comparaţie cu alte ieșiri ale Rowenei, aceasta era una 
obișnuită. Timaru abia dacă avea dimensiunile necesare să fie 

numit Oraș, dar avea să fie o ieşire importantă. Pentru Forrest nu 
însemna nimic, doar un gest amabil faţă de o fată care muncea din 
greu și nu-și lua prea multe pauze. Dar era ceva ce să-și aducă 
aminte. După ziua de mâine, nu vor mai fi astfel de ieșiri. După ziua 
de mâine, va fi Helen! Ceva se rupse în inima Rowenei. Dar va profita 
din plin de ziua de azi. Nu-și va aminti cât de dezamăgită păruse 
Helen când telefonase de dimineaţă și aflase că Forrest era plecat. 


botul 


În timp ce luau cina la restaurantul unui hotel, Forrest spuse: 

— Te deranjează dacă ne întoarcem foarte târziu? 

Ea scutură din cap. Cu cât stăteau mai târziu, cu atât mai multe 
erau de amintit. 

— Pentru că-l cunosc pe căpitanul unuia din vapoarele din port. 
Mă plimbam pe faleză, după-amiază, să treacă timpul. Vrea să 
mergem să bem o cafea. 

— Eşti sigur că n-ai prefera să mergi singur? Nu mă deranjează să 
aştept în mașină. 

— Dumnezeule! Ce idee! I-am spus lui Mac că vin cu tine. Ochii 
îi căzură pe gâtul ei. Nu porti nici un colier! 

— Nu. N-am avut timp. Am vrut să-mi pun, dar n-am reușit să-l 
prind. Nu puteam să mai zăbovesc. Jock m-a dus la răscruce — ideea 
lui Beechy. 

— Ştiu că e de acord, zâmbi el cu maliţiozitate. 

Rowena simți cum se îmbujorează. Forrest părea amuzat. Își 
pipăi buzunarul și scoase un pachet învelit într-o batistă. 

— Simt că acum o să accepti asta din partea mea. 

Rowena desfăcu batista și-și tinu respiraţia când văzu frumosul colier 
din scoici, sudate delicat cu zale din argint. Oh, știind ce știa, avea un 
gust dulce-amar, dar avea să-l ia. Helen va avea restul, și pe Forrest și 
Tawhaiul, dar când se va întoarce în Anglia, va scoate uneori bijuteria 
și o va admira, amintindu-și de scoicile de pe plajele Noii Zeelande. 

— Oh, Forrest, e superb. Îmi plac atât de mult bijuteriile 
provenite din adâncurile mării. 

— Şi mie la fel. Nu este realmente o bijuterie, sunt doar scoici, 
dar îmi place. Frumos, dacă nu rar. 

— Da, știu, șopti ea. La fel cum prefer un trandafir din grădină 
unei orhidee. 

Ochii li se întâlniră. Rowena trebui să-și întoarcă repede 
privirea, să-şi amintească de. ..Helen. 

Era o noapte strălucitoare și geroasă, iar portul licărea plin de 
viață. Inima Rowenei vibră când văzu cât de în largul lui părea 
Forrest la bord. Era bucuros că Rowena era cu el, își dădea seama; 
în ochii lui se citea mândria, dându-i de înţeles că arăta minunat. 

— Scoici, observă căpitanul. E o idee. Am să-i duc și eu una soției. 

În cabină fusese excesiv de cald și Rowena îşi scosese sacoul. 
Forrest i-l luă, i-l tinu, îi încheie nasturii și-i legă eșarfa cu un aer 
foarte nestânjenit. Prietenul lui îl urmări cu un zâmbet indulgent. 
Era evident la ce se gândea. Mai devreme, se uitase la mâna stângă 
a Rowenei. 

Pe drum spre pădurea Tawhai, Forrest își luă mâna stângă de pe 
volan şi o strecură sub a ei, acolo unde se odihnea, în poală, 
împletindu-și degetele cu ale ei. Rowena se gândi că ar fi trebuit să 
facă ceva în privinţa asta. Tăcerea aceea era periculoasă... era prea 
plină de înţelesuri, prea intimă. 

Forrest continuă să conducă, fredonând în surdină ceva 
obsedant de minunat... cântecul pe care-l compusese, cântecul pe 
care nu putuse să-ndure să-l asculte, când ochii lui o priviseră atât 
de ironic. Dar cumva, printr-un miracol, ajunsese să aibă din nou 
încredere în ea. Inima ei își aminti versurile... și simţi că ochii verzi 
i se topesc. Asta se întâmpla prea târziu. Forrest o iubise multă 
vreme pe Helen, fusese răbdător și nu-i ceruse nimic, abia dacă o 
sfătuise să plece în străinătate și să-și pună ordine în sentimente. 
Acum, Helen se hotărâse și Forrest nu știa că, în sfârșit, putea avea 
ceea ce-și dorise. 

Păcat că, văzând că Helen nu-l vroia, şi el luase o decizie — să 
accepte ce-a de-a doua variantă. 

Ea, Rowena, era cea de-a doua opţiune. Oh, ar fi acceptat 
bucuroasă rolul, pentru fericirea de a-i fi întotdeauna alături, de 
a-i fi soție... dar exista Helen. Ar fi o viclenie crudă să-i răpească 
şansa de a fi fericit şi dacă ar afla vreodată, aşa cum era destul de 
posibil, ar urt-o. Trebuia să-l îndepărteze, să-l oprească să-i facă 
vreo declaraţie. 

Ajunseră acasă și intrară în garaj. Forrest stinse farurile și lăsă 
doar luminile de la bord. Se întoarse și o privi, puse un deget sub 
bărbia ei, încercând să-i ridice faţa. 

— Unde a dispărut toată dușmănia dintre noi, Rowena? 

Ea nu-i răspunse. Cu cealaltă mână căută mânerul portierei. 
Trebuia să coboare. 

— A fost înlocuită de altceva, nu-i așa? continuă el, apropiindu-se 
de ea. Ceva mai mare decât noi... 

Atunci, trebuie să fi simţit lacrima pe mâna lui. Degetele lui 
zburară instantaneu pe obrazul ei, simțind șuvoiul tăcut de lacrimi. 
O trase mai aproape. 

— Rowena, scumpa mea... plângi. Ce este? Spune-mi. 

Să-i spună! Singurul lucru pe care nu putea, nu trebuia să-l facă! 

Încercă să se elibereze, dar el o tinea strâns, și totuşi infinit de 
blând. În cele din urmă, își lăsă capul pe umărul lui. El o mângâie, 
alinând-o. 

Vocea lui sună pocăită. Putea fi acela Forrest? Spusese odată „nu 
l-am auzit niciodată să fie umil“. Ei bine, acum îl auzea. 

— Rowena, îmi pare rău. Te-am luat prea repede? Credeam că 
simţi același lucru. Tăcerea dintre noi, în mașină, am crezut că 
suntem unul. A fost la fel de intimă ca respiraţia... ce este? 

Îi era imposibil să vorbească, iar el simți. 

— Poate că n-am realizat cât de mult a insemnat pentru tine — 
despărţirea de Anglia — schimbarea condiţiilor — de la a ști multe, 
la a munci să-și câştigi existenţa... și putem fi o familie foarte 

exigentă, știu. Ce este, iubito... dorul de casă, de zilele de demult? 
Spune-mi că asta e, Rowena. Spune-mi că nu e din cauză că încă 
iubești pe altcineva. 

Când nu-i răspunse, se încordă puţin. 

— In regulă, speram să fi trecut peste asta. Dar, cu timpul, cred 
c-o vei face. E în regulă, n-o să te grăbesc. Lasă-mă să-ţi şterg lacrimile. 
Scoase o batistă și-i șterse cu grijă ochii. Avem tot timpul înainte — 
timp să îndreptăm totul. Acum, am să închid mașina. Făcu ocolul, 
îi deschise portiera, încuie garajul și o luă de braț. 

O duse în camera ei. O lumină difuză ardea în fundal. Rămase 
uitându-se la ea, şi un zâmbet îi îmblânzi buzele. 

— Noapte bună, draga mea. Mâine e o nouă zi, o vom lua de la capăt. 

N-o sărută, așa că nici măcar nu va fi nevoită să-și amintească de 
noaptea aceasta. Rowena deschise ușa și-i auzi pașii coborând pe scări. 

Forrest spusese că mâine o vor lua de la început. Până mâine, în 
ciuda a ce spusese în seara asta, Forrest Beechington putea foarte 
bine să se trezească logodit cu Helen Dewmore. Un bărbat nu 
putea bântui ani de-a rândul o fată, s-o trimită într-o călătorie 
costisitoare în cealaltă parte a lumii, încercând s-o facă să se 
hotărască și apoi să-i respingă decizia, atunci când în sfârșit o lua. 
Rowena își scoase colierul de scoici și-l aruncă în dulap. 


KKK 


Rowena și mătușa Lavinia își beau ceaiul, când auziră pașii lui 
Forrest pe verandă. Rowena simţi că pulsul i se accelerează. Se 
întorsese mai devreme decât crezuse; trebuia să se autodisciplineze, 
să fie pregătită să-și alăture felicitările celor ale mătușii Lavinia. Să 
se comporte ca și cum noaptea trecută nu existase. 

Când intră, Forrest arăta realmente fericit, bronzat și lipsit de 
vreo grijă... 

— Am vești pentru voi, spuse el. Ce crezi, mătușă Lavinia? Helen 
s-a logodit. Cu un tip pe care l-a întâlnit în drum spre casă, un 
australian. 


ÎNSOȚITOAREA 137 


Rowena nu-l luă în srios. Rămase uitându-se fix la el, albă ca 
varul. Dintr-o dată, realiză că mătușa Lavinia dădea răspunsurile 
obișnuite, părând în culmea fericirii, căci niciodată n-o dorise pe 
Helen aici... dar şi că Forrest era conștient că ştirea fusese un şoc 
absolut pentru Rowena. Nu reușea să-și revină. 

Își puse mâinile pe masă, să se sprijine, şi se ridică. 

— Logodită cu... un australian, gemu ea. Dar am crezut că... 

Reuși să-și stăvilească şuvoiul de cuvinte, dar mersese îndeajuns 
de departe încât să le stârnească amândurora curiozitatea și nu știa cum 
să încheie propoziţia, așa că părăsi în grabă încăperea, îndreptându-se 
spre camera Turret. Ușa avea o cheie pe dinăuntru, știa. 

Ajunse acolo, trânti ușa de perete, încercă s-o închidă, dar 
brânciul pe care i-l dădu Forrest o proiectă tocmai lângă fereastră. 
Rămase locului, cu spatele lipit de fereastră și cu mâna încleștată pe 
bara metalică. 

Forrest râse triumfător. 

— Oh, Rowena, credeai că poți fugi de mine? Că voi lăsa ca o 
încuietoare, sau orice altceva, să mă împiedice să te fac să termini 
ce aveai de spus? O prinse de umeri și gura lui era plină de 
tandrete, surâzătoare. Haide, o să te ţin aici până când îmi spui. 

Nu-şi putea lua privirea de la flacăra căpruie ce ardea în ochii lui 
și ştia că nu era nevoie să mai tergiverseze lucrurile. 

— Am crezut că o să fie logodnica... ta! 

— Ştiam că asta vei spune, râse el, dar, înainte de a continua cu 
lucrurile care într-adevăr contează, spune-mi de ce ai crezut asta. 

— Oh, s-au spus lucruri, s-au făcut aluzii, mătușa Lavinia spera 
cu disperare să nu se întâmple asta, dar... au continuat să se 
adauge... Și apoi... Helen a venit în noaptea în care erai la ședință. 
A zis că are să-ți spună ceva ce o să te facă fericit... că i-ai spus de 
nenumărate ori că trebuie să treacă peste Collin. Că uneori ai 
crezut că iubirea ei era mai mult pentru Tawhai, decât pentru el... 
că ai trimis-o departe să se hotărască. Oh, Forrest, ce puteam să cred? 

El încuviință din cap. 

— Ai încredere în Helen. Fata asta pur și simplu nu poate să 
spună ceva până la capăt. E atât de aeriană. M-am săturat s-o văd 
perindându-se pe aici, ca o regină curajoasă a tragediei, cu ochi 
încercănaţi, încât i-am spus să plece de la Tawhai, să înfrunte faptul 
că oamenii sunt făcuţi să trăiască, nu să sufere încontinuu. Am 
întrebat-o, când s-a întors. Mi-a mărturisit că s-a îndrăgostit de tipul 
ăsta, dar nu știa dacă o să-i placă să locuiască în Sydney. l-am spus 
părerea mea... știi cum sunt, Rowena. Nu despic firul în patru. 
Acum, s-a lămurit. Dar, mă tem, scumpo, că va trebui să-mi dai o 
explicaţie. De fiecare dată când am simţit că ajungem să ne 
înțelegem, a apărut ceva care m-a făcut să-mi pierd încrederea în 
tine. Nu te enerva, poţi să-mi explici mai târziu. Chiar de atunci, 
când ai fost atât de dulce, în ziua în care m-am înţeles cu mătușa 
Lavinia și s-a prefăcut că are programare la dentist, ca să te pot avea 
doar pentru mine... Mai aveai puţin și-mi încurcai ploile... vroiai 
să-i telefonezi dentistului... Apoi a apărut Dirk. Sper că acum ai 
să-mi spui că nici măcar n-a însemnat mare lucru pentru tine. Dar 
ne pierdem vremea. Spune-mi, dacă seara trecută n-ai fi crezut că 
eu și Helen... ai fi... În timp ce o trase mai aproape, se opri, își 
îndreptă capul și ascultă. Se auziră pași grăbiţi răsunând puternic 
pe trepte. 

— Ce naiba?! Sunt sigur că mătușa Lavinia ne poate lăsa câteva 
minute, ca să-ţi... 

— Forrest, repede! Râul s-a umflat și a ieșit din albie... câteva 
case au fost luate de ape... repede! 


Capitolul 11 


O femeie tânără alerga nebunește în josul drumului pietruit, 
împingând un cărucior care se zdruncina și, într-un scaun atașat 
acestuia, era cocoţat, agățându-se cu disperare de mânere, un 
copilaș care abia începuse să meargă. 

Femeia îi privi neîncrezătoare. 

— Slavă Domnului! Soţul meu e plecat cu mașina. Nu avem alt 
mijloc de transport. Am auzit avertismentul la radio. M-am gândit 
să duc căruciorul cât de departe pot. Mititelul nu poate să alerge 
prea repede. 

Forrest încredinţă frâiele lui Rowenei, îl ridică pe micuț și-l 
aşeză în șa, în faţa Rowenei. 

— Te descurci? Ochii lui păreau încrezători. 

Luă copilul din cărucior, îl înfășură bine în broboada lui, îl puse 
în braţele femeii, apoi o urcă în şaua lui. 

În timp ce călăreau, Forrest privi spre Tawhai. Nu putea vedea 
cine știe ce, dar spuse: 

— Oh, Dumnezeule... apele depășesc malul, acolo... dacă se 
împrăștie pe teren întins, o să-și piardă din forță, şi putem ajunge 
la mașină înaintea lor. Nu mai e mult până acolo. Să dăm bice. 
Fiecare minut contează. 

Făcură cotitura și drumul cobora abrupt către mașină. Traseră 
de hăţuri, deznădăjduiţi. Apa se învârtea în jurul mașinii; odată cu 
ea veneau bușteni, aruncaţi ca dopuri de plută. Râul era de două 
ori mai lat decât de obicei și se Lăţea cu fiecare minut. 

— Nu ne putem întoarce, spuse Forrest. Rowena. ..? 

— Eu sunt de acord, zâmbi ea. 

— Nu avem ce face, spuse el, cu faţa înnegurată. Apa din pășuni 
se va învolbura în curând în spatele nostru. Lasă-ţi calul să-și 
urmeze drumul, picioarele lui vor simţi... Voi merge putin înainte, 
o vom lua în aval... vom reuși. Se aplecă spre băieţelul din șaua 
Rowenei. Trebuie să te tii cu toată puterea, fiule. Ea are nevoie de 
ambele mâini. 

Femeia își ţinea copilul strâns în braţe; se uită la băieţelul ei, pe 
chipul căruia se vedea bunăstarea în care trăise. Forrest privi în 
grabă înapoi... în josul dealului văzu apa venind; cu toate că nu 
urcau repede, aceste prime ape noroioase vesteau potopul. 

Își grăbiră caii spre torentul rotitor. Nu dură mult, dar părură 
ore. Albia era erodată; împreună cu apa, veneau și bolovani 
bubuind și zgomotul era înfricoșător. Caii alunecau și se împiedicau. 
Erau conștienți că deasupra malului îndepărtat apăruseră brusc 
oameni, ţipând, oameni care cădeau în tăcere sub ochii lor. 

Forrest grăbea caii cu toată puterea glasului său. Apa le ajunsese 
până la genunchi, forța și absorbția erau incredibile... dar, cu 
siguranță, se apropiau de mal. Rowena văzu calul lui Forrest 
aproape ajuns acolo, al ei urmându-l de aproape. O văzu pe Lass 
cățărându-se, încercând cu disperare, alunecându-i copitele, să 
urce la mal. 

Forrest se uita spre ea; cu o mână ţinea frâiele, pe cealaltă i-o 
întinse ei. 

— Aproape am reușit. Haide, Lass, haide, Queen... haideţi... 

Lass urcă. Forrest descălecă, îi dădu frâiele femeii și se întoarse 
s-o grăbească pe Queen, dar, brusc, pierzând paravanul celuilalt 
cal, Queen alunecă. 

Rowena își pierdu una din scări, strânse cu genunchii și, știind 
că va cădea, își eliberă și celălalt picior și strigă „copilul! copilul!“ și 
i-l aruncă lui Forrest. 

Forrest prinse copilul și, cufundat până la brâu în apă, făcu o 
încercare disperată de a o salva pe Rowena, însă nu reuși. Rowena 
simți cum calul alunecă într-o parte sub ea și se aruncă singură 
departe de greutatea iepei. O clipă, fu înconjurată de ape; căzătura 
o orbi, aruncându-i brațul într-o rădăcină uriașă care stăpunsese 
malul. Se agăţă de ea și auzi brusc o oribilă pocnitură surdă, ca și 
cum se lovise lateral de ceva. Se tinu cu disperare de rădăcină și în 
secunda următoare, îl simţi în spatele ei pe Forrest. Braţele lui o 
înconjurară și se agăţară de rădăcină, domolind forța curentului 
care ameninţase s-o smulgă de la mal. 

— Rowena, te ţin eu... trebuie să te caţeri pe mal... mă auzi, 
urcă-te! Îşi folosi toată puterea, s-o ridice. Prinde-te și de cealaltă 
rădăcină. 

— Nu pot, Forrest, se auzi spunând, nu pot să ridic celălalt brat. E rupt. 

Dintr-o dată, femeia veni deasupra lor, îngenunche și o tinu 
până când veniră ajutoare. Brate salvatoare, vânjoase, îi scoaseră pe 
Rowena și pe Forrest din apă, un efort care-i provocă o durere 
groaznică, până când îi dădură lacrimile. 

O puseră jos. Forrest îngenunche lângă ea. Faţa lui era cenușie 
de îngrijorare. 

— Ce este, Rowena? Bratul? 

— Coastele, gemu ea, strângând din dinți. M-a lovit un trunchi 
de copac. Dar o să fie în regulă, acum... 

Următoarele săptămâni fură extrem de neplăcute pentru 
Rowena. Scăpase ca prin urechile acului de pneumonie și trebuise 
să lupte singură. La Tawhai, toată lumea era ocupată, deși ținură 
permanent legătura cu spitalul prin telefon. 

Apoi, când s-ar fi putut aștepta la vizite mai dese, fu trimisă cu 
ambulanţa la spitalul din Christchurch. Copiii veniră s-o vadă: 

Penny și Lindsay, ingrozite de încercarea prin care trecuse, Tony 
regretând amar că pierduse toată distracţia. 

Fusese oare vreun moment mai năpăstuit de soartă pentru o 
cerere în căsătorie? Înainte s-o lase în rezerva spitalului, Forrest se 
aplecase, o sărutase și-i spusese: 

— Fă-te bine repede... avem de pus în ordine câteva lucruri. 

Reporterii îi luară gândul de la asta. 

— Eşti un dar de la Dumnezeu! îi spuse unul, cu sinceritate. Nu 
ne doream ca cineva să-și piardă viaţa și astfel să avem o poveste, 
dar ai fost atât de aproape de asta, încât e un miracol. Mi-ar fi plăcut 
să fi fost bandajată și la cap... ai fi arătat mai bine în fotografii. 

Rowena se alarmă. Nu vroia nici un fel de publicitate. Dar 
reporterul îi spuse: 

— Scuteşte-ne, cucoană... trebuie să trăim și noi din ceva. 

Și Rowena cedă. 

Rezultatul fu că, în dimineața următoare, la patul ei, însoţită de 
asistenta şefă, se prezentă o siluetă înaltă și familiară. Sir Guy 
Chennings. Oftalmologul tatălui ei. 

— Nu te așteptai să mă vezi, nu-i așa, Rowena? Mă aflu aici într-o 
excursie și am văzut articolul în ziar. Un spectacol destul de bun. 
Dar ce naiba cauţi aici? 

— Îmi câștig existenţa. Şi-mi place foarte mult. Se bucura să-l 
vadă și nu se temea că putea s-o dea de gol, căci în după-amiaza 
aceea pleca la Dunedin, la niște cursuri. 

Ştia că Forrest era ocupat cu nesfârșitele comitete de 
întrajutorare. Munceau din greu la Tawhai să ridice case și, atunci 
când venea s-o vadă, era întotdeauna însoţit de cineva. 

Într-o zi, mătuşa Lavinia veni singură s-o viziteze. Asta o înduioșă 
pe Rowena, căci știa că Beechy ura să călătorească în autobuz. 

— Ei bine, draga mea, nu-mi place deloc să știu că stai singură 
aici. Am făcut și eu câte ceva. De dimineaţă, m-am întâlnit din nou 
cu avocaţii mei. Mătușa Lavinia zâmbea în barbă. Avea aerul unei 
conspiratoare. 

— Ce-ai pus la cale, Beechy? 

— Mi-am făcut un nou testament, zâmbi larg Lavinia. L-am făcut 
acum câteva săptămâni, dar abia azi au întocmit actul de donaţie... 
către tine. 

— Ce ai spus? clipi Rowena. 

— Un act de donaţie... ca să poti avea ceva bani de acum. Restul 
îl vei primi după ce mor. 

Rowena se ridică. 

— Nu trebuie să faci asta. Banii familiei Beechington trebuie să 
rămână în familie. N-aş putea. Nu am nevoie de ei. 

— Nu te agita, draga mea, o bătu ușor pe mână Lavinia. Nu sunt 
banii Beechingtonilor. Banii soțului meu le revin copiilor. Aceștia 
au fost ai mamei. Ai fost mai mult decât o fiică pentru mine, așa că 
nu mă refuza. Și nu se știe niciodată, o sumă frumușică poate fi la 
îndemână, când ai nevoie de un trusou. 

— Trusou! gemu Rowena. Oh, Beechy, te pripești. 

— Nu știu exact ce se întâmpla în dimineaţa potopului, dar chiar 
dacă vederea mea e foarte slabă, ştiu că am întrerupt ceva de 
importanță majoră... Ei bine, am descoperit că Forrest a trimis 
după niște cataloage cu verighete. Și asta a clarificat totul, ideea 
asta a mea: de acum, veţi fi pe picior de egalitate. M-am gândit că 
ăsta e răspunsul complet la reţinerile pe care Forrest le are de când 
Jan l-a refuzat. 

Rowena închise ochii, capitulând în faţa adevărului. Mătușa 
Lavinia spusese că negocierile se derulau deja de câteva 
săptămâni. .. acele săptămâni încântătoare în care Forrest păruse să 
uite tot ce fusese între ei. 

— Spune-mi, Beechy, i-ai spus lui Forrest despre testament? 

— Desigur. Ce rost ar fi avut să-i ascund? Era singura cale să-l 
conving că tu ești cea care-l va iubi pe el, nu banii lui. 

Dintr-o dată, Rowena începu să râdă, controlat, căci simţea nota 
crescătoare de isterie. Nu trebuia s-o rănească pe mătușa Lavinia. 

Nu era de mirare că Forrest își schimbase atitudinea faţă de 
ea... chiar dacă erau bani care aparținuseră mamei mătușii Lavinia, 
nu avea de gând să-i lase să părăsească ograda Beechingtonilor. 


KKK 


Când ajunse acasă, Rowena luă o hotărâre. De îndată ce va vorbi 
cu Forrest, îi va spune că s-a răzgândit. Nu va dramatiza prea mult. 
Pur și simplu, îi va spune că se lăsase purtată de val și că-și dăduse 
seama că, până la urmă, nu-l iubea. 

Bratul Rowenei se vindeca frumos, deși mătușa Lavinia era de 
părere că e cam deprimată. Poate pentru că Forrest nu era acolo. 
Dar avea să vină într-o zi-două. 

Vineri, când sorta corespondenţa, Rowena văzu un scris de 
mână familiar, care o şocă. Se uită fix, nevenindu-i să creadă. Era al 
lui Geoffrey! 

Deschise plicul, cu degete tremurânde. Citi o dată și încă o dată, 
apoi aruncă scrisoarea, furioasă cum nu fusese niciodată în viaţa ei. 

Geoffrey nu se căsătorise până la urmă... spunea: „Mi-am venit 
în fire, Rowena, și mi-am dat seama ce am pierdut când te-am 
pierdut pe tine. N-a fost decât o pasiune trecătoare, mi-a luat 
minţile. Și n-a durat, aventurile astea nu durează niciodată. Totul 
s-a terminat brusc și am știut că doar tu ești potrivită pentru mine. 
O fată pe care o cunosc dintotdeauna, în care pot avea încredere. 
Am făcut-o pe Margot să-mi dea adresa ta. La început n-a vrut, dar 
am bântuit pe la Ainsley Dene săptămâni întregi și în cele din urmă, 
a cedat. Întoarce-te acasă, Rowena, sau vrei să vin după tine? Aș 
putea fi cu tine într-o săptămână, spune-mi doar!“ 

Rowena se ridică; apatia dispăruse. Avea de ce să se ocupe... și 
cum, încă! Cheia erau cuvintele „ce am pierdut când te-am pierdut 
pe tine“. Oh, da. Poate că nu o avere, dar cu siguranţă, o soţie cu 
venituri proprii. Geoffrey avea să fie scuturat bine din complezența 
lui. Nu-l va cruța cu nimic. 

În camera ei, așternu pagină după pagină, cuvinte usturătoare 
curgeau fără întrerupere din stiloul ei. Ajunse în josul paginii și 
privi ultimele cuvinte pe care le scrisese: „vezi tu, Geoffrey, am 
învățat multe de când m-am îndrăgostit de tine... am căzut în 
palma ta ca o prună coaptă, nu-i așa? Am fost o pradă ușoară pentru 
tine. Eram atât de vulnerabilă, atât de credulă, atât de sigură de 
tine.“ 

Rupse pagina și începu alta. „Nu, nu mă căsătoresc cu tine... 
Nu-ţi amintești că ţi-am spus, în noaptea aceea în care ai rupt 
logodna noastră, că, din motive pe care le înţelegi, dacă vreodată, 
în viitor, vei afla că m-am măritat, va fi cu un bărbat bogat precum 
Cresus?“ 

Rowena reciti totul şi, brusc, toată indignarea pe care, pe bună 
dreptate o simţise, dispăruse. N-o va trimite. Era prea lipsită de 
demnitate, prea sentimentală. Era mai bine să fie mai detașată, mai 
decisivă, mai controlată. Nu mai simțea așa în privința lui 
Geoffrey... în scrisoare așternuse de fapt toată amărăciunea pe 
care i-o provocase Forrest, care era de aceeași teapă... 

Nu va mai scrie nici o scrisoare. Îi va telegrafia un mesaj. După 
ce îl concepu, alergă satisfăcută la telefon. Nu spunea decât „Îmi 
pare rău. Propunerea a ajuns prea târziu. Rowena.“ Va înțelege că 
s-a căsătorit cu altcineva. 

Seara, în timp ce citea în sufragerie, auzi ușa deschizându-se. 
Forrest intră. Rowena se uită la el şi instantaneu ştiu că se 
întâmplase ceva. ÎL mai văzuse furios, dar niciodată așa; buzele îi 
erau strânse într-o linie și ochii îi scânteiau întunecați. În mână 
ținea o coală de hârtie. 

Rowena se ridică. Totul era greșit... undeva nu sesizase o 
aluzie. Ea era cea care trebuia să-l învinuiască, dar... 

În ochii lui se citea un dispreț care o făcu să tresară. 

— Aşadar, m-ai luat încă o dată de fraier. Ce prost am fost... să 
cred în tine, în ciuda tuturor dovezilor contrare, am avut încredere 

când nu aveam în cine, mi-am spus că trebuie să existe o explicaţie 
plauzibilă pentru tot ce m-a făcut vreodată să mă îndoiesc de 
tine... că atunci când te vei întoarce din spital îmi vei explica totul. 
Râse scurt. Mătușa Lavinia mi-a spus că ești acasă. Am reușit să 
rezerv un bilet de avion mai devreme... am numărat fiecare 
kilometru, fiecare minut. Apoi, acum două minute, găsesc asta în 
garaj... o aruncă. 

Rowena luă nedumerită hârtia și inima îi înghetă. „Nu, nu mă 
căsătoresc cu tine... Nu-ţi amintești că ţi-am spus, în noaptea aceea 
în care ai rupt logodna noastră, că, din motive pe care le înţelegi, 
dacă vreodată, în viitor, vei afla că m-am măritat, va fi cu un bărbat 
bogat precum Cresus?“ 

Fără să știe că pagina aceasta zburase, încredinţase zărilor 
înnegurate restul scrisorii. Își ridică privirea. 

— Nu pot să mai spun nimic, nu? 

— Nu. De data asta, n-ai cum să mă minţi și să te absolvi de orice 
vină. E aici, negru pe alb. 

Urmă o pauză plină de acuzaţii, de neîncredere și de o 
incredibilă durere. 

— Presupun că n-o să mă crezi dacă-ţi spun că, atunci când 
ajungeai acasă, mă hotărâsem să-ți spun că nu mă căsătoresc cu 
tine... şopti ea. 

Fl râse din nou. Exista oare un sunet mai aspru decât un râs fără 
o fărâmă de bucurie în el? 

— Oh, aș putea crede asta, domnişoară Fotheringham. Spune-mi, 
decizia asta ai luat-o în momentul în care ai aflat că mătușa Lavinia 
îti lasă toţi banii ei? 

Așadar, credea că nu mai avea nevoie de un mariaj înstărit... 
acesta ar fi trebuit să fie momentul în care să-i spună că propriile 
lui planuri nu fuseseră mai breze... dar se săturase. Dacă mai 
rămânea, dacă mai spunea ceva, avea să se prăbușească. Așa că 
rămase tăcută, condamnată. 

— Lindsay va veni acasă la sfârșitul lui octombrie. Atunci, poate 
să aibă ea grijă de mătușa Lavinia, ai înțeles? 

— Da, mulțumesc. Înţeleg perfect. Se întoarse să plece. În 
dreptul ușii, vocea lui o opri. Un post scriptum plin de ură la scena 
aceea umilitoare... Şi, în caz că te interesează, nu sunt la fel de 
bogat precum Cresus. El nu avea oi bolnave și nici pășuni inundate. 
Păcat pentru tine, nu-i așa?, domnişoară Fotheringham, că o rafală 
întâmplătoare a adus asta la picioarele mele. Sau să fi fost îngerul 
meu păzitor? Dumnezeule, cât de josnice și de viclene pot fi 
femeile? 

Rowena se întoarse spre ușă și abia atunci îi dădură lacrimile. 
Albă ca varul, cu mâinile încleștate pe hârtia aceea, alergă în camera 
ei, trecând pe scări pe lângă mătușa Lavinia. 

O auzi pe mătușa Lavinia cerându-i o explicaţie lui Forrest. 

— Tu şi Rowena n-aţi mai avut nici o altă neînțelegere, nu-i așa? 

Rowena ezită. Auzi vocea lui Forrest, atingând tăioasă culmea 
furiei: 

— Oh, nu, nu e nici o neînțelegere. Ne înțelegem unul pe altul 
perfect — pentru prima dată. Și lasă-mă să clarific asta o dată pentru 
totdeauna, mătușă Lavinia, nu te vei amesteca! 

În zilele care urmară, Forrest fu autoritar și tăcut; își petrecu 
serile în camera lui. Abia dacă vorbea cu Rowena, transmiţându-i 
mesaje cu ajutorul lui Nelly și al lui Heather. 

Mătușa Lavinia plecă pentru câteva zile la Christchurch. Cât 
timp era plecată, Rowena îi scrise lui Sir Guy Chennings, la 
Dunedin, cerându-i să treacă, dacă putea, când se întorcea la 
Christchurch, ca să examineze ochii mătușii Lavinia. 

Rowena era bucuroasă să aibă toată casa pentru ea. Forrest era 
la Omaru, la un târg de animale. Le dăduse fetelor zi liberă și după- 
amiază conduse până la Geraldine, să-și scurteze părul. 

Conducând Land Roverul, pe drumul spre casă, observă o 
mașină care aștepta pe marginea șoselei, cu faţa în direcţia din care 

venea ea. Probabil că aștepta pe cineva. Când trecu prin dreptul ei, 
omul de la volan se uită la ea și ochii li se întâlniră, blocaţi de şocul 
recunoașterii. Dirk Sargison! 

Era o prostie că se speriase; doar nu i se interzisese să vină la 
Tawhai. Și chiar dacă era în district, asta nu trebuia s-o mai tulbure 
acum. La urma urmelor, ea și Forrest se înstrăinaseră dincolo de 
orice împăcare, așa că nu puteau fi alte complicaţii. 

Intrase doar de câteva minute și-și făcuse un ceai, când primi un 
telefon de la Christchurch... probabil, mătușa Lavinia. 

Dar nu era ea. Era o voce străină, irascibilă și agitată. O întrebă 
dacă era mama lui Lindsay. Inima Rowenei tresări. Dar n-avea de ce 
să se alarmeze, nu-i așa? 

— Mama lui Lindsay a decedat cu mulți ani în urmă. Mătușa ei e 
de obicei aici, dar acum e plecată. 

— Cine sunteţi... sora ei? 

— Sunt... menajera. Așa era cel mai simplu. Vă pot ajuta cu 
ceva? 

— Depinde. Fata aceea o caută cu lumânarea. A fugit cu un 
bărbat căsătorit. Crede că e singur. 

— Poftim? Rowenei nu-i venea să creadă... dar Lindsay era 
îndrăgostită de Dirk... Lindsay n-ar... De unde știți? 

— Pentru că sunt soţia lui. 

Rowenei i se învârtea capul. 

— Cum vă numiţi? Cine e soțul dumneavoastră? Spuneţi-mi 
repede unde credeţi că s-au dus. Am să-i opresc. 

— Sunt doamna Dirk Sargison. Tocmai am sosit în Noua 
Zeelandă. Am angajat detectivi să-l urmărească, dar a reușit să-i 
păcălească. Lindsay a părăsit azi internatul. Îngrijitoarea m-a lăsat să 
mă uit în camera ei. I-a spus îngrijitoarei că se duce acasă pentru 
sfârșitul de săptămână, dar am găsit un bilet de la el în care-i spunea 
că se întâlnesc în staţia de autobuz, la trei și jumătate, și că are deja 
un certificat pregătit. Am tot sunat, dar nu mi-a răspuns nimeni. 

— Abia am ajuns. Totul se potrivea îngrozitor de bine. Nu era de 
mirare că Dirk pălise când o văzuse... oare avea vreo șansă să-i 
prindă din urmă? Dacă ajunseseră la Timaru sau la Dunedin, nu-i 
va găsi niciodată. 

De obicei, nu conducea cu viteză, dar acum acceleră, încercând 
să calculeze cu cât era în urma lor. De s-ar întâmpla ceva să-i întârzie! 

Oare ce-i spusese Dirk? Lindsay știa că era minoră și nu se putea 
căsători fără consimțământul unchiului ei, prin urmare, probabil 
că-și falsifica vârsta. Oare vor încerca să se căsătorească, în trecere 
prin vreun oraș? Trebuia să încerce mai întâi la Geraldine... 
Rowena apăsă pedala de acceleraţie. Pentru prima oară în ultimele 
săptămâni, își dorea ca Forrest să fi fost acolo. EL ar fi știut ce să 
facă. Bărbaţii gândeau mai repede în chestiuni din acestea... oare 
era pe drum spre casă? Trebuia să se uite după mașina lui... un 
Chevrolet masiv, verde. Singură, nu avea curajul să sune la poliţie. 
Pe Forrest putea să-l înfurie prea multă vâlvă. 

Dacă vedea mașina lui Dirk, se ţinea după ei până opreau. Și 
apoi... Rowena nu putea gândi dincolo de momentul acela, dar 
într-un fel sau altul, ar lua-o pe Lindsay. Odată ce Lindsay afla că era 
căsătorit, n-ar mai vrea să fie cu el. Dar, oh, ce oroare, dacă nu-i 
găsea împreună, dacă Lindsay se căsătorise cu un bigam! 

Geraldine! Era indeajuns de mic încât să-l cutreiere în lung și-n 
lat și să se asigure că mașina lui Dirk nu era în nici un garaj sau în 
faţa vreunei ceainării. Conduse nebunește în cercuri, dar nu văzu 
nimic. Trebuia să încerce la casa parohială. Ştia unde era. 

Opri la un stop și sări din mașină. avea să fie de pomină. Își 
imagină cum dă buzna în parohie, întrebând-o pe soţia preotului „a 
încheiat soțul dumneavoastră vreo căsătorie în după-amiaza 
aceasta, după un certificat special?“. Şi dacă răspunsul era nu: „ei 
bine, pot să dau de la dumnevoastră un telefon la vicariat?“ 

Dar nu conta, indiferent cât de jenant, trebuia pus în aplicare 
fără întârziere. Se făcea destul de trâziu și știa că Forrest putea să 

treacă pe acolo, cât timp ea era înăuntru. Dacă nu-i prindea din 
urmă, avea să telefoneze acasă de la Timaru, rugându-se să-l 
găsească pe Forrest. El putea să riște toată publicitatea și să anunţe 
prin radio ca mașina lui Dirk să fie oprită. 

Când sări din Land Rover, Rowena își prinse sacoul în portieră. 
Se întoarse nervoasă să-l elibereze și... incredibil... o zări pe 
Lindsay! Era singură, cu o geantă în mână, arătând ciufulită și teribil 
de abătută, venind dintr-o grădină. 

Nu era ciudat?! Te rugai atâta timp pentru un miracol și, când în 
cele din urmă se întâmpla, nu-ţi venea să crezi! 

— Lindsay! Alergă de-a curmezișul drumului. 

Lindsay tresări, apoi păru ușurată, apoi îngrozitor de stânjenită. 
Rowena nu avu timp să-și ordoneze emoţiile, să se întrebe. 

— Lindsay, unde te duci? Unde e Dirk? 

— De unde ştii că sunt cu Dirk? 

Rowena era prea supărată să fie grijulie. 

— A sunat soţia lui. M-a sunat de la Christchurch. Te-am căutat. 

Faţa lui Lindsay deveni cenușie. Spuse în grabă: 

— Rowena, mi se face rău. 

I se făcu. După ce se linişti, Rowena începu: 

— Acum, spune-mi. 

Lindsay se uită hăituită jur-împrejur. 

— Hai să plecăm de aici. Fug de el. 

— De el? 

— Da. Lindsay tremura. Are un acces de furie. Poate să mă ajungă 
din urmă în orice clipă. 

— Nu poate să-ţi facă nimic, cât timp ești cu mine. Dar haide, 
urcă în Land Rover, să mergem acasă. 

Lindsay se simți mai în siguranţă în mașină. 

— Credeam că fugim. Credeam că i-o plătesc unchiului 
Forrest... a aranjat ca Dirk să plece departe de Christchurch... 
credeam că e romantic, incitant. Apoi am descoperit că nu avea nici 

cea mai mică intenţie să ne căsătorim. Prima dată, cred că i s-a părut 
prea dificil să obțină certificatul. A spus că, dacă Forrest află că mi-am 
petrecut noaptea cu el, va fi foarte bucuros să mă lase să mă mărit 
cu el... n-ar mai fi nici o mare scofală că se căsătorește cu o minoră. 
Oh, a fost oribil, Rowena. Brusc, mi-am dat seama că nu vroia să ne 
căsătorim deloc... nu vroia decât să mă aibă... oh, a fost atât de 
bătător la ochi și de înfricoșător. I-am spus să oprească în Geraldine 
și voi lua autobuzul înapoi spre casă. El a râs și a continuat să 
conducă. Eram disperată, mă gândeam că dacă ajungem prea 
departe, n-o să scap niciodată de el... dacă săream din mașină, mă 
prindea din nou. Așa că... Tremura iar. 

— Așa că ce, Lindsay? 

— Aşa că am tras volanul și am aruncat mașina într-un șanț, cam 
la un kilometru de aici. 

— Lindsay! În vocea Rowenei era atât admiraţie, cât şi groază și 
Lindsay se înduiosă. Ai fi putut să mori. 

— Ei bine, n-am murit. Dar i-am rupt axul. Și cât timp el înjura 
încă, am coborât și am fugit. 

— Bine ai făcut! 

Temându-se de cenzură și auzind numai admiraţie, fata începu 
să plângă. Rowena o lăsă să se descarce. Era o ușurare. Printre 
suspine, Lindsay spuse: 

— Am crezut c-o să te înfurii, deși am fost îngrozitor de 
bucuroasă să te văd. Mi-am lăsat bagajul în mașină și am luat asta în 
loc, nu aveam nici un ban. M-am ascuns în mica bucătărie de pe 
terenul de camping, întrebându-mă ce să fac. Mă teroriza ideea că 
m-ar putea căuta. E foarte aproape; trebuie s-o fi remorcat într-unul 
din garajele acestea. 

Cum rosti cuvintele, un camion ieși de pe o stradă laterală, 
remorcând un Humber cenușiu, și opri la garajul vecin. 

— Rămâi aici, Lindsay. Ce am să-i spun lui Dirk Sargison n-o să 
dureze mult. 

Lindsay părea alarmată. Rowena continuă: 

— Am să mă asigur definitiv că n-o să se mai apropie niciodată 
de tine. Înainte ca Lindsay să mai protesteze, dispăru. 

Era puţin spus că Dirk Sargison se sperie când se trezi că 
Rowena îl bate pe umăr. 

— Ce mai faci, domnule Sargison? spuse ea, amabilă. 
Proprietarul camionetei stătea în apropiere. Te-am văzut în trecere. 
O duc pe Lindsay acasă. Dar mai întâi, am un mesaj pentru tine. 

El își umezi buzele cărnoase, sub mustata atent pieptănată. Nu-l 
mai văzuse niciodată pe Dirk să-și piardă cumpătul. Pălise. 

— Un mesaj? 

— Da. De la soţia ta. 

Văzând schimonoseala hâdă a feţei lui, Rowena cunoscu o 
satisfacţie nemăsurată. 

— Da, a telefonat de la Christchurch, să-mi spună despre 
Lindsay. Avea biletul tău. Rowena ar fi râs isteric de figura pe care 
o făcu Dirk. Mi-a spus că dacă te găsesc, să-ţi dau adresa ei. Hotel 
Rialto, Christchurch. Nu cred că ne vom mai vedea vreodată. La 
revedere. Şi se întoarse pe călcâie. Era prea preocupată de 
gândurile ei , intrebându-se cum era mai bine să procedeze cu 
Lindsay, să mai observe uriașul Chevrolet verde care oprise la 
benzinărie. 

Urcă în Land Rover și Lindsay îi spuse: 

— Rowena, unde e unchiul? 

— E la Omaru. E posibil să nu se întoarcă până diseară, târziu. 

— Trebuie neapărat să ştie? Vocea fetei avea un ton rugător. 

— Nu, nu văd de ce. Oricum, mi-ar plăcea să cred că până diseară 
te vei întoarce, în siguranţă, la internat. Altfel, reputaţia ta va avea 
de suferit. Te-aș putea urca în expresul de Orari. Am bani la mine 
și i-aș putea telefona de acolo îngrijitoarei, să te scutesc să mai dai 
alte explicaţii, și am s-o rog să nu spună nimic nimănui. Am să-i 
telegrafiez lui Sargison. Acum, crezi că te poţi aduna și să înfrunți 
tot ce o să-ți spună îngrijitoarea? 

— Pot. Trebuie. Și e femeie cumsecade, nu e bârfitoare. 

Rowena reuși s-o aranjeze pe Lindsay cât de cât, îi împrumută o 
geantă de mână, îi luă bilet de tren și-i cumpără o cafea și câteva 
sandvișuri. Răsuflă ușurată după ce adolescenta plecă. La șapte și 
jumătatea va fi înapoi la Christchurch și experienţa asta îi va prinde 
bine. N-o va deranja s-o facă din nou pe proasta. Rowena se gândi să-i 
facă o aluzie lui John Macrae, că dacă vroia să se ducă în oraș la 
sfârșitul săptămânii, s-o invite la teatru pe Lindsay, o va găsi doritoare. 

Era o mare ușurare să fie din nou acasă, căci braţul și coastele 
începuseră s-o doară şi avea o migrenă îngrozitoare. Era o mare 
ușurare să vadă că ajunsese înaintea lui Forrest. Era mai bine 
pentru Lindsay, dacă el nu afla. Nu se știa niciodată care era reacţia 
unui bărbat. 

Când se întoarse, o găsi singură. Nu se aștepta să-i vorbească. 
Dar o făcu. 

— Ai scos Land Roverul? 

— Da. Am fost să mă tund, dar m-am întors pe la trei. 

— Chiar așa? Buzele lui se încordară. Ce ciudat! Te-am văzut într-un 
garaj, în Geraldine, cu Dirk Sargison, pe la patru şi jumătate. 

Rowena își ridică privirea. Simţea că i se face rău, dar din 
moment ce nu fusese nevoie să-l sune pe Forrest, n-avea de gând s-o 
trădeze acum pe Lindsay. 

— Oh, ei bine, spuse ea fără urmă de emoție. Oricum, nu te 
aștepți decât la minciuni din partea mea, nu? Apoi plecă. 


KKK 


Venise octombrie. Rowena simtea că zilele ei la Tawhai erau pe 
cale să se sfârșească. Primise un bilet de la Sir Guy, în care-i spunea 
că săptămâna următoare va trece s-o vadă pe Lavinia. 

Forrest era politicos cu ea în privința asta, formal recunoscător, 
dar nimic mai mult. 

— Ti-ai căutat altă slujbă? Vreau să spun, vrei să-ţi scriu o 
recomandare? 

— Nu am nevoie de nici o recomandare de la tine. La ce mi-ar 
folosi? Ai putea spune că sunt eficientă, dar cu siguranţă n-ai putea 
spune că sunt demnă de încredere. Apropo, nu-i spun mătușii 
Lavinia decât în ultima clipă. Nu vreau s-o supăr înainte de 
consultaţia lui Sir Guy. Mă întorc în Anglia și... pentru liniștea ta 
sufletească... m-am întâlnit cu avocaţii ei. Testamentul a revenit la 
forma iniţială şi actul de donaţie a fost anulat. 

Forrest se roti pe călcâie și părăsi încăperea, dându-i Rowenei o 
satisfacție pustie. 

Rowena își făcu planul. Forrest avea să fie plecat zece zile. Ea 
avea să plece înainte de întoarcerea lui. Avea să fie un gol de 
aproximativ o săpătmână până la încheierea anului universitar la 
Varsity, dar Nelly și Heather se puteau descurca în intervalul acela scurt. 

Vizita la specialist avea să fie deja făcută, căci și Sir Guy trebuia 
să plece la sfârșitul săptămânii, la o conferință la Wellington, iar 
raportul lui avea să sosească mai târziu. 

Își împachetă discret lucrurile, călări cu Queen of Mars în toate 
Jocurile ei preferate, petrecu o seară în camera Turret, încercând să 
reînvie momentele pe care le împărțise acolo cu Forrest — acele 
câteva clipe divine dinaintea potopului. Dar nu duseseră la nimic. 
Evenimentele ulterioare distruseseră magia. 

Era marţi. Mâine îi va spune lui Beechy că pleacă și poimâine va 
pleca. O zi după aceea, proprietarul Tawhaiului se va întoarce acasă 
și n-o va mai găsi acolo. 

Era după-amiază târziu. Umbre lente coborau deasupra fermei, 
aerul era îngreunat de mirosul de liliac. Rowena îi citea mătușii 
Lavinia cu voce tare, în sufragerie. Pregătirile pentru cină erau în 
plină desfășurare, iar Nelly și Heather urmau să servească. 

Se auziră mașini apropiindu-se. Păreau a fi două. Mătușa Lavinia 
întrerupse cititul: 

— Cine o fi? 

— Oh, băieţii. Jock a luat camioneta, iar Gerhard Land Roverul. 
Trebuie să se întoarcă. 

Continuă să citească fără să se grăbească. Brusc, o umbră 
acoperi fereastra franțuzească, întunecându-i pagina. Când se uită, 
în dreptul ușii stăteau doi bărbaţi: Forrest și Sir Guy Chennings. 

Rowena simţi cum i se oprește inima. Nu știa ce ghinion îi 
adusese pe cei doi împreună, dar... Forrest avea s-o ia drept cea 
mai mare mincinoasă în viaţă. Sir Guy era un apropiat al familiei ei. 

Și dacă se întrebase cum se întâmplase, Forrest îi explică: 

— Am venit mai devreme acasă. Sir Guy era în același avion. Am 
intrat în vorbă şi am aflat cine e. E în drum spre cursurile de 
medicină. Așa că a venit cu mine de la aeroport. A fost atât de 
amabil să vină să ne dea personal raportul. Îi zâmbi mătușii Lavinia. 
Crede că, fără îndoială, necazul poate fi împiedicat, draga mea. 
Doar că vrea să mergi cu el la clinica lui din Anglia. Am s-o rog pe 
Rowena să meargă cu tine. Cunoaște terenul. 

Rowena nu era capabilă să scoată vreun cuvânt. Beechingtonii! 
Indiferent ce credeau despre tine, te foloseau dacă aveau nevoie. 
Nu putea spune nimic acum, în fața lui Sir Guy, dar avea să 
comenteze îndeajuns... mai târziu. Pentru moment, trebuia să pară 
cât mai naturală și mai detașată, să salveze aparențele. 

— Sir Guy nu poate rămâne la cină, Rowena; este așteptat la 
Omaru, va petrece noaptea acolo, dar am rugat-o pe Heather să 
aducă ceaiul. 

În cazul ăsta, dacă nu rămânea la cină, poate reușea să scape de 
el înainte ca Forrest să afle că tot timpul jucase un rol la Tawhai. Nu 
că ar fi contat prea mult. Oricum, avea deja o părere foarte proastă 
despre ea; încă puţin dispreţ nu conta. 

— Cât timp bem ceaiul, Sir Guy o să ne spună toate detaliile 
despre vederea mătușii. Totul se făcu într-o manieră plăcută și 
amiabilă. Rowena era uluită. Poate că Forrest vroia la fel de mult ca 
ea ca Sir Guy să nu afle de animozitatea dintre ei. 


156 JANE EAST 


Singura bucăţică din inima Rowenei care rămăsese neîngheţată 
era aceea care o iubea pe Lavinia... cea care, acum, se părea că va 
putea să păstreze bruma de vedere care-i mai rămăsese. Nu se va 
mai înrăutăţi și era posibil chiar să se amelioreze. 

— Corespondenta ta e pe masă, îi spuse Rowena lui Forrest, în 
timp ce turna ceaiul în căni. El se uită scurt, apoi mai privi o dată. 

— N-ai deschis încă Weekly News de săptămâna asta? întrebă el. 

— Nu. Rowena o să mi-l citească diseară. Tocmai terminam 
romanul. 

— În el scrie ceva ce o să ţi se pară foarte interesant, strâmbă 
Forrest din buze. Luă ziarul făcut sul, aruncă elasticul cu care era 
strâns și-l deschise la mijloc, arătându-le și privind-o pe Rowena. 

Ochii ei se măriră. Opt fotografii mari erau împrăștiate în 
centru, fotografii despre ferme, dar... nu din Noua Zeelandă. Erau 
ferme englezești... Hampshire... Ainsley Dene! Deasupra stătea 
un titlu scris cu litere de-o șchioapă: „Una din puţinele proprietăţi 
impunătoare ale Angliei care este încă înfloritoare“. Erau mult mai 
multe... rapoarte ale experimentelor făcute de-a lungul anilor la 
Ainsley, veniturile estimate ale așezării, planurile de viitor. Erau și 
fotografiile lui Leicester și a lui Margot. 

Își recăpătă suflarea. Mătușa Lavinia se aplecă să arunce o 
privire, cu vederea ei încețoșată. 

— E o parte a Angliei pe care Rowena o cunoaște foarte bine, 
mătușă Lavinia. Am să-ţi citesc totul, după ceai. Articolul ăsta l-a 
făcut pe Sir Guy să mă abordeze în avion. S-a uitat peste umărul 
meu și mi-a spus: „ciudat... cunosc bine locul acesta. Și toată 
familia.“ Apoi am aflat fiecare numele celuilalt. 

— Ei bine, îmi pare rău că nu pot vizita ferma, dar mă voi 
întoarce, spuse Sir Guy, ridicându-se. Domnul Beechington m-a 
invitat să petrec un weekend aici, Rowena. Va fi ca în vremurile de 
demult, hm? Mi-a spus că somonul e grozav. 

— Oh, este... mai mare decât îţi poţi imagina, zâmbi ea slab. 

Stătură în pragul ușii până când mașina neagră dispăru în 
depărtare. Apoi Rowena se întoarse în grabă, recunoscătoare că 

putea renunța la zâmbetul fals. Va evada în camera ei. Tocmai 
ieşea din sufragerie, când Forrest o observă. ÎL auzi spunându-i 
ceva mătușii Lavinia, râzând, și fugi pe scări. Ajunsă în camera ei, 
se studie în oglindă. Era atât de palidă. Arăta înspăimântată, cu 
ochii măriți. Îşi îndreptă umerii, se duse la dulap și alese un ruj 
şi pudră. Își pieptănă părul de culoarea alunei și-și aranjă 
cureaua aurie de la rochia moale, din lână verde. Se auzi o bătaie 
în ușă. 

— Da? strigă ea. 

— Vreau să te văd imediat, te rog. Vocea lui Forrest era aspră și 
impalcabilă. 

Deschise ușa şi rămase în faţa lui, tăcută, fără să-l întrebe nimic. 
Faţa lui părea contolată riguros. 

— Jos, în biroul meu, îi spuse el. 

Așadar, avea să fie din nou la pământ, ca un angajat delincvent. 
Dar ce mai conta? În două zile, nu va mai fi acolo. 

Forrest deschise ușa cabinetului său și-i făcu semn să intre. 
Biroul arăta pustiu, căci nu fusese utilizat câteva zile. De obicei, era 
o cameră destul de primitoare, cu un șemineu plin de cenușă de 
pipă și cu noroi de pe teren, dar Heather făcuse curăţenie ieri și 
totul era aranjat cu precizie matematică. Cele două fotolii din piele 
erau orientate cuminţi către șemineu. Dar acesta nu avea să fie un 
interviu la care să ia loc... 

Forrest trecu pe lângă ea, traversă spre fereastră și se opri cu 
spatele la ea, privind peisajul întunecat. 

Rowena încetase să se mai întrebe care era motivul. Își simtea 
sufletul rănit, părăsit. Nu conta ce se întâmpla mai departe. 

Forrest spuse, bâlbâindu-se, pe un ton care nu-i era 
caracteristic: 

— l-am scris lui Lindsay, am întrebat-o dacă ar fi pregătită să stea 
acasă și să îngrijească de mătușa Lavinia când nu vei mai fi aici. l-am 
spus că te găsesc absolut nedemnă de încredere, că m-ai minţit și 
m-ai înșelat în repetate rânduri. 

Rowena nu spuse nimic. 

— I-am spus că e timpul să afle că tu și Dirk Sargison aţi avut o 
relație care, probabil, mai continuă încă. I-am spus că v-am văzut 
stând de vorbă între patru ochi, destul de curând, într-un garaj, în 
Geraldine. Se opri din nou. 

— Da, Forrest? 

Tăcu atâta timp, că Rowena simţea că se clatină pe picioare. 

— Lindsay mi-a răspuns cu o scrisoare lungă. Mi-a spus că e 
timpul să aflu de cine și de la ce ai salvat-o. Mi-a spus de ce erai în 
garaj cu Dirk... 

Se întoarse cu faţa și veni lângă ea... îi luă mâinile... 

— Oh, iubito... Am luat următorul avion spre casă... l-am 
întâlnit pe Sir Guy... priveam năucit la titlul din ziar. Mi-a spus 
despre tine... despre tipul ăla care a renunţat la tine... cel care te-a 
curtat pentru banii tăi... cum ai venit aici să-ți dovedești că poți fi 
iubită pentru ceea ce ești... Oh, iubito, ce durere nespusă ţi-am 
pricinuit! 

O trase spre el. Rowena era încă îngheţată, nevenindu-i să 
creadă, uitându-se la el, temându-se încă... temându-se să spere că 
neînțelegerile puteau fi șterse cu buretele. 

— Când erai în spital, mătușa Lavinia mi-a spus ce a făcut. Și când 
am găsit scrisoarea aceea și te-am confruntat... acum înțeleg ce 
însemna... și ai spus că te hotărâseși deja să nu te căsătorești cu 
mine, am crezut că e din cauză că acum aveai banii și fără să mă ai 
pe mine. 

— Forrest... mătușa Lavinia nu ţi-a spus decât când eram în spital? 

Fl încuviință. Faţa Rowenei se transformă și în ochii ei apăru o 
nouă lumină. 

— Atunci, când vroiai să mă ceri în căsătorie, în camera Turret, 
nu Știai ce făcuse? 

— Nu, desigur că nu... Oh, iubito, ai crezut că... Rowena, sunt 
o mie de lucruri care trebuie lămurite. Hai să sărim peste ele până 
mai târziu, până revenim pe pământ. Nimic nu mai contează, 
scumpo, nimic, în afară că te iubesc! 

Când se aplecă spre ea, privind în ochii verzi, răsună un oftat 
inconfundabil... un oftat de ușurare, un suspin de fericire, dintr-unul 
din fotoliile din piele. Forrest își îndreptă capul: 

— Ce naiba. .. cine?... Matușă Lavinia! Ce naiba cauţi aici? Nu ţi-am 
spus să ne lași în pace câteva minute? Nu ţi-am spus c-o vreau pe 
Rowena doar pentru mine? 

Mătușii nu părea să-i pese de indignarea lui. 

— Dar nu mi-ai spus unde, băiete dragă, așa că m-am refugiat 
aici, departe din calea ta. Am crezut c-o duci pe unul din balcoane. 
Biroul tău nu e un loc potrivit s-o ceri în căsătorie. Dar nu mă lăsa 
să-ţi stau în cale... dă-i drumul... sărut-o! 

Forrest izbucni în hohote de râs. 

— Mătușă Lavinia! Tu ești impedimentul! leşi afară... ăsta nu e 
genul de sărut care poate suporta să fie urmărit... ieși afară! 

O luă pe Lavinia de umeri și o conduse afară pe ușă, apoi răsuci 
cheia. 

Se întoarse și se uită la Rowena. 

— Nu e un loc potrivit să te cer de soţie, a spus. Hai să ieşim pe 
balcon, Rowena. Are de toate... flori, vedere la munte... luna nouă 
coboară încet peste noi... In timp ce vorbea, deschise ferestrele. 

Se întoarse, îi întinse mâna și o scoase pe balcon. 

Rowena privi peste umărul lui, văzu totul — muntele, luna și 
stele palide strălucind pe cerul de seară... stele mai sclipitoare 
decât văzuse vreodată. 

Întinse mâinile spre el și Forrest văzu în ochii ei o lumină verde 
pe care n-o mai zărise niciodată. 

— N-am nevoie de nimic, Forrest. Tu ești soarele meu, luna mea, 
stelele mele... 


Sfârşit 


